
FORORD. 


Nærværende  Bog  er  en  Omarbejdelse  af  en 
Række  Artikler,  jeg  skrev  i  Vinter.  Da  disse 
Artikler  vandt  mange  Venner,  har  jeg  ment  at  turde 
lade  dem  fremkomme  i  Bogform,  idet  jeg  bemærker, 
at  jeg  har  til  Hensigt  i  en  folkelig  Form  at  yde 
Vejledning  ved  Vandringer  i  det  gamle  København 
og  derigennem  at  vække  Interesse  for  og  Kærlig- 
hed til  vor  Hovedstad  og  dens  rige  Minder.  De 
Bøger,  der  hidtil  har  behandlet  Byens  Historie,  - 
Carl  Bruuns  og  Oluf  Nielsens  udmærkede  Arbejder 
—  er  altfor  uhandlelige,  denne  Bog  skulde  man 
tage  i  sin  Lomme  ved  Spasereture.  Jeg  har 
navnlig  tænkt  paa  vor  Ungdom  ved  den,  og  den 
er  med  Vilje  ikke  gjort  udtømmende,  men  holdt 
indenfor  snævre  Grænser  af  den  gamle  By,  fordi 
jeg  derved  netop  vil  vække  Lysten  hos  mange 
til  paa  egen  Haand  at  vandre  videre,  hvor  jeg 
holder  op. 

p.  t.  »Det  Hvide  Hus«,  Aalborg,  d.  26.  Juli  1906. 


FORFATTEREN. 


København  Anno  1611. 


FØRSTE  AFSNIT. 


Jeg  kender  min  Fødeby  ud  og  ind;  sæt  mig, 
hvor  du  vil,  og  jeg  skal  finde  Vej !  —  saaledes 
siger  de  fleste  Københavnere,  selv  om  de  maaske 
dog  nu  til  Dags  kunde  have  vanskeligt  nok  ved 
at  hitte  Rede  i  det  Chaos  af  nye  Gader,  der 
efterhaanden  omspænder  og  overspinder  vore  For- 
stæder, hvor  den  ene  gamle  idylliske  Have  efter 
den  anden  maa  vige  Pladsen  for  store  Kaserner, 
som  ganske  vist  byder  eventuelle  Lejere  alle  Nu- 
tidens Bekvemmeligheder  og  en  Udstyrs-elegance, 
der  dog  hyppig  er  ret  forloren,  men  som  berøver 
vor  kære  By  dens  grønne  Præg.  København  bliver 
en  Storstad  med  alle  en  saadans  Fordele  og 
Skyggesider.  Men  selv  om  vi  rykker  de  gamle 
Træer  op  med  Rod,  saa  rykker  vi  dog  aldrig 
vore  Minder  ud  af  den  ægte  Københavners  Hjerte. 
At  elske  sin  By  er  ensbetydende  med  at  elske 
dens  Fortid,  dens  Historie  og  haabe  paa  dens 
Fremtid.    Men   hvor  mange  er  de  Københavnere, 

som  virkelig,  naar  de  travle  haster  igennem  Staden 
pr.  elektrisk  Traad  eller  paa  Apostlenes  Heste, 
husker  paa,  at  de  træder  paa  Minderne,  at  disse 
raaber  og  kalder  paa  dem  fra  de  gamle  Huse,  at 
de   saa    at  sige  spirer  op  af  Brostenene?   Vi  gaar 

—  siger  et  gammelt,  sandt  Ord  —  kun  paa  Thor- 
valdsens Museum,  naar  vi  har  Besøg  fra  Provinsen, 
og  saa  er  vi  maadelige  Vejvisere.  Lad  det  nu  gaa, 
skønt  vi  ikke  rigtig  godt  kan  være  det  bekendt; 
men  at  vi  til  daglig  gaar  forbi  det  Friluftsmuseum, 
som  Historien  har  gjort  vor  gamle  By  til,  uden 
at  vi  ænser  det,  — ja,  det  er  noget,  som  en  Ven 
af  vor  By  og  dens  rige  Minder  ikke  kan  forstaa, 
fordi  han  ved,  at  Fordybelsen  i  Enkelthederne 
netop  giver  et  Bidrag  til  Byens  Fysiognomi,  del- 
er saa  rigt  og  afvekslende,  at  der  fødes  ny  Kær- 
lighed af  hvert  Minde.  Man  kunde  særdeles  godt 
anvende  sin  Søndag  i  København  bedre  end  ved 
at  vise  sit  nye  Tøj  paa  Langelinje.  Den  lille  Bog, 
jeg  her  udsender  til  mine  Bysbrødre,  gør  ikke  Krav 
paa  at  være  udtømmende;  dens  Hensigt  er  kun 
ved  en  Spaseretur  i  det  i  snævreste  Forstand 
gamle  Kongens  København  at  forsøge  at  vække 
den  slumrende  Interesse,  og  de  Oplysninger,  jeg 
derved  kommer  til  at  give,  skulde  være  en  Op- 
muntring til  de  unge  som  til  de  gamle  til  selv 
og  paa  egen  Haand  at  spasere  paa  samme  Maade 
paa  andre  Steder  i  vor  By. 

For  at  have  et  Udgangspunkt,  lad  os  da  be- 
gynde ved  Holmens  Kirke. 

Ja,  det  ved  vi  jo  alle,  at  den  er  bygget  af 
Christian  den  Fjerde,  og  at  det  »R.  F.  P.«,  der 
staar  paa  Gavlen,  ikke  betyder  »Riget  fattes  Penge«, 
men  »Regna  firmat  pietas«  (Fromhed  fæstner  Riget). 
Men  hvem  tænker  paa,  at  den  stolte  Holmens 
Kirke,    hvis    Kongeport    —    lige    for    Nikolajgade 

—  er    en    af    de    skønneste    Prydelser,    vor    By 

ejer,  oprindelig  var  en  Ankersmedie  paa  Bremer- 
holm, som  Kong  Christian  omdannede  til  Kirke, 
da  der  ikke  var  andet  Sted  for  Holmens  Folk  at 
holde  Gudstjeneste  i  end  et  Arbejdsskur,  hvor  man 
plejede  at  spise  sin  medbragte  Frokost?  Paa  Grund 
af  denne  sin  Tilblivelse  er  Kirken  ikke  orienteret 
paa  sædvanlig  Vis,  men  ligger  i  Nordøst-Sydvest, 
med  Koret  i  Sydvest.  —  Kigger  vi  ind  paa  Holmens 
gamle  Kirkegaard,  opdager  vi  en  glat,  trekantet 
Sten,  hvorpaa  Navnet  »Jens  Wadum«  spørger,  om 
vi  ogsaa  ved,  hvad  den  betyder.  Men  hvor  mange 
aner  nu,  kun  100  Aar  efter  at  Stenen  er  rejst, 
hvad  den  skal  minde  om?  Det  var  i  Aaret  1805, 
at  denne  Mindesten  rejstes.  Herom  siger  Jonas 
Collin  i  »Borgervennen«:  »Det  var  den  14.  April 
1804,  at  hans  Virken  her  nede  ophørte.  Aarsdagen 
efter  satte  nogle  faa  Venner  et  simpelt,  men  be- 
tydningsfuldt Minde  over  hans  Grav  paa  Holmens 
Kirkegaard :  en  ligesidet  Pyramide  af  Granit, 
hvorpaa  staar  »Jens  Wadum«.  Hvem  var  da 
denne  mærkelige  Mand?  Rahbek  fortæller  om  ham 
og  hans  Virksomhed,  og  han  ejer  ikke  Lovord 
nok  for  ham.  Han  var  Politiker,  og  han  havde 
en  Vindueskrog  i  »Drejers  Klub«,  hvorfra  det 
frisindede  Partis  Parole  udgik;  han  kom  gerne 
derop  om  Eftermiddagen,  stoppede  en  Pibe,  fik 
»en  Liter  Vin«  og  spaserede  op  og  ned  ad  Gulvet, 
til  han  fandt  en  Mand,  han  kunde  tale  med. 
Naar  Samtalen  da  naaede  et  vigtigt  Punkt,  trak 
han  sit  Offer  ind  i  Vinduesfordybningen,  og  de 
Ord,  der  blev  sagte  her,  regnede  Samtiden  for  lige 
saa  vigtige  som  de,  der  blev  sagt  i  Kongens  Raad; 
thi  her  skabtes  »den  offentlige  Mening.«  Wadum, 
som  var  ansat  i  Rentekammeret,  fik  paa  den 
Maade  lige  saa  stor  Indflydelse  paa  Bonderefor- 
merne som  alle  de  Mænd,  hvis  Navne  nu  pranger 
paa   Gadehjørnerne    ude   omkring   Frihedsstøtten. 

Til  Tider  var  han  mindre  velset  i  ledende  Kredse ; 
og  der  var  en  Tid,  da  man  tænkte  paa  at  lukke 
Klubben  for  hans  Skyld.  »Tilskueren«  1804  siger 
i  Datidens  blomstrende  Sprog  ved  hans  Død : 

»Det  var  en  Mand,  tænkte  som  en  Mand, 
granskede  som  en  Mand,  søgte  som  en  Mand  det 
godes  Løn  i  det  gode  selv,  holdt  som  en  Mand 
Skridt  med  sin  Tid,  naar  den  gik  frem,  men  stod 
som  en  Mand  fast  ved  det  gamle,  naar  den  kom 
paa  Afveje,  var  ophøjet  over  hine  Tiders  kaade 
Sansculottismus  og  nærværendes  fejge  Øjentjeneri 

-  sagde  sin  Mening  lige  ud  — .  Man  maatte  for 
hans  Regning  sætte  en  Mængde  kraftfulde  Ord, 
der  ofte  gik  fra  Mund  til  Mund  i  hans  Kreds.« 

En  saa  mærkelig  Mand  hviler  altsaa  under 
denne  Ligsten.  Og  vi  ved  tillige  om  ham,  at  han 
paa  Grund  af  medfødt  Beskedenhed  aldrig  steg 
højt;  denne  Beskedenhed  gav  sig  allerede  Udslag, 
da  han  tog  teologisk  Embedseksamen.  Det  var 
den  Gang  Skik,  at  man  i  Forvejen  sagde  til  Pro- 
fessorerne, om  man  vilde  eksamineres  til  Laud, 
Haud  eller  Non.  Det  var  et  Tegn  paa  »kristelig 
Ydmyghed«  kun  at  lade  sig  examinere  til  Non, 
og  vi  maa  jo  antage,  at  dette  ikke  varmet  Skalke- 
skjul for  Wadum,  der  fik  Non;  han  skildres 
nemlig  altid  af  sin  Samtid  som  »Tænkeren,  mod 
hvis  Pande  mangen  anden  gned  sin«  for  elektrisk 
at  faa  meddelt  de  geniale  Tanker.  Hvorom  alting 
er,  den  beskedne  Mindesten  ved  Holmens  Kirke 
staar  med  Rette  til  Minde  om  en  Mand,  som 
Samtiden  beundrede,  og  om  hvem  vi  kun  kan 
erkende,  at  han  havde  god  Indflydelse.  Som 
Digter  var  han  meget  lille  —  han  skrev  en 
skrækkelig  Ode  til  Indfødsretten,  —  men  som 
Politiker  betød  han  betydelig  mere  end  mangen 
nu,  derfor  bør  vi  ikke  gaa  hans  Mindesten  forbi 
i  Ligegyldighed. 

Kirkegaarden  omkring  Holmens  Kirke  er  ikke 
den  oprindelige.  Den  laa  et  godt  Stykke  derfra, 
omtrent  hvor  nu  det  kongelige  Theater  ligger. 
Man  har  jo  Trang  til  en  Kirke,  før  man  faar 
Brug  for  Kirkegaarden,  og  da  >  Skipperboderne« 
—  de  mange  Smaagader,  der  nu  ligger  mellem 
Holmens  Kanal  og  Østergade  —  befolkedes,  maatte 
Kirken  naturligvis  følge  efter.  Først  et  halvt  Aar- 
hundrede  senere  anvendte  man  Urtegaarden  der- 
omkring til  Begravelse,  sandsynligvis  fordi  det 
R.  F.  P.  paa  Kirken  alligevel  fik  den  ominøse 
Betydning,  og  der  manglede  Penge.  En  Grav  for 
»et  stort  Lig«  kostede  2  å  3  Rigsdaler,  for  »et 
lille  Lig«  3  Mark.  Det  var  billigere  at  komme  i 
Jorden  da  end  nu. 

Ser  vi  os  om  paa  den  lille  Kirkegaard,  op- 
dager vi  lige  bag  Gitteret  en  Sten,  der  bærer  den 
nylig  opforgyldte  Indskrift:  Admiral  H.  C.  Snee- 
dorff  1759 — 1824.  Det  var  den  Mand,  som  or- 
ganiserede Undervisningen  for  vore  Søkadetter  og 
navnlig  sørgede  for,  at  de  ved  Øvelsestogter  — 
det  har  været  i  Brug  siden  —  lærte  at  manøvrere 
til  Søs.  Samtidig  med,  at  han  var  stræng  militær 
med  Fordringen  om  Lydighed  og  Orden,  var  han 
en  fortræffelig  Pædagog  og  i  høj  Grad  afholdt  af 
sine  Kadetter.  Det  kom  vel  noget  af,  at  han  — 
til  Husbehov  —  var  Poet  ved  Siden  af  Officer. 
I  sine  Taler  til  Ungdommen  kunde  han  lade  sig 
henrive  til  en  lyrisk  Flugt,  der  mulig  nu  falder 
lidt  svulmende,  men  viser,  at  han  var  en  Mand 
med  Hjerte.  I  sine  Viser  var  han  jævn  og  sund; 
den  berømteste,  han  skrev,  var  vel  nok  den  til 
»Drejers  Klub  ,  da  den  flyttede  ind  paa  Øster- 
gade 54 : 

I   Axelstad  der  stander  en  Gaard. 
saa  strunk  udi  østere  Stræde, 

Begyndelseslinier,  som  selveste  Oehlenschlåger 
benyttede  paa  ny,  da  han  skrev  Kantaten  til 
Efterslægtens  50-aarige  Stiftelsesfest. 

Mærkeligt  nok  deler  Sneedorff  Skæbne  med  sin 
Sidemand  paa  Kirkegaarden,  Admiral  Wleugel 
(det  udtaltes  »Flygel«),  deri,  at  de  begge  var 
højtstaaende  Officerer  baade  i  1801  og  1807,  men 
ingen  af  dem  kom  til  at  deltage  i  Kampene.  Der- 
imod var  det  Sneedorff,  der  affattede  Rapporten 
om  Slaget  paa  Reden  for  den  saarede  Olfert  Fi- 
scher. —  Vi  kan  ikke  forlade  Holmens  Kirke, 
før  vi  har  aflagt  en  lille  Visit  paa  »Holmens 
Urtegaard«,  den  lille  Korskirkegaard,  der  mest 
kendes  ved  den  af  Grosserer  Puggaard  skænkede 
nydelige  lille  Statue  af  Tordenskjold  (af  Bissen). 
Her  findes  Grave,  der  dækkes  af  Vedbend,  og  til 
hvilke  der  knytter  sig  Historie.  En  enkelt  af  dem 
ejer  ingen  Sten,  men  hvis  den  var  der,  vilde  der 
staa:  »Herunder  hviler  den  salige  og  velbyrdige 
Jomfru  Agnete  Sophia  Budde,  saligen  i  Herren 
hensovet  her  i  Kiøbenhaffn  5.  Septembris  Anno 
1678.  Gud  gifve  hende  med  alle  hellige  och  ud- 
valde  en  glædelig  och  ærefuld  Opstandelse  paa 
den  yderste  Dommedag.  Amen!« 

Den  Sten  har  nemlig  staaet  derude  paa  Graven, 
men  ved  Kirkens  Istandsættelse  1872  blev  den 
indmuret  inde  i  Kirken.  Hvem  skulde  ane,  at 
denne  Sten  bringer  Bud  om  en  frygtelig  Tragedie? 
Hermed  hænger  det  saaledes  sammen:  I  det 
Herrens  Aar  1678  levede  her  i  København  to 
adelige  Damer,  Birgitte  Skeel,  Enke  efter  Chri- 
stoffer Parsberg,  og  Regitze  Grubbe,  Enke  efter 
Christian  den  Fjerdes  udsvævende  Søn,  Hans 
Ulrik  Gyldenløve.  De  boede  ved  Siden  af  hinanden 
paa  Østergade,  og  et  Vindue  vendte  ud  fra  den 
enes  Gaard  til  den  andens.  Det  Vindue  syntes 
nu  Regitze  ikke  om,  men  Birgitte  vilde  ikke  lade 

det  flytte.  Da  hun  var  den  fornemste,  fik  hun 
ogsaa  sin  Vilje,  og  ved  Hoffet  var  hun  endda 
tarvelig  nok  til  at  lade  Regitze  Grubbe  mærke, 
at  hun  gik  foran  hende  i  Rangen.  Herover  kom 
Fjendskabet,  og  Fru  Grubbe  maatte  have  Hævn. 
Hun  henvendte  sig  da  til  den  syttenaarige,  adelige 
Jomfru  Agnete  Budde,  der  paa  den  Tid  var 
Selskabsdame  hos  Birgitte  Skeel  og  maa  have 
varet  en  god  Portion  letsindig;  hun  fik  hende 
overtalt  til  at  forgive  sin  Frue  med  Rottegift. 
Sammensværgelsen  blev  imidlertid  opdaget,  og 
medens  den  fornemme  Anstifterske  gik  uantastet 
omkring,  blev  den  ulykkelige  unge  Pige  kastet  i 
Blaataarn.  Hun  kan  dog  næppe  have  haft  nogen 
dybere  Følelse  af  det  kritiske  i  Situationen;  thi 
Leonora  Christina,  som  den  Gang  paa  femtende 
Aar  sad  i  Blaataarn,  siger  herom  i  sit  »Jammers- 
minde«: 

Detle  Aar,  Paaskedag,  blev  Jomfrue  Agneta 
Sophie  Budde  ført  herind  i  Taarnet.  Hendes 
Fængsel  var  ovenover  mit  inderste  Rum.  Hun 
blev  beskyldt  for  at  ville  have  med  Gift  ombragt 
Grevinde  Skeel,  og  som  hun  var  et  ungt  Men- 
neske og  havde  en  Pige,  som  skulde  betjene 
hende,  som  og  var  ung,  saa  støiede  de  saa  om 
Dagen,  saa  jeg  havde  liden  Rolighed  for  dennem. 
Jeg  talte  dog  intet  derom,  mente,  at  hun  blev 
vel  stille,  naar  hun  formærkede,  at  det  vilde  gielde 
Døden,  men  nev,  hun  var  lystig  til  Dagen  før 
hun  blev  rettet«. 

Den  Kvinde,  som  var  med  hende,  hed  Lucia; 
hun  havde  bragt  hende  Giften  fra  Regitze  Grubbe. 
Lucia,  der  ikke  var  adelig,  blev  pinlig  forhørt, 
og  skønt  hun  desuden  fik  Kød,  der  krøb  af  Mad- 
diker, saa  Leonore  Christina  i  Smug  sendte  hende 
spiselig  Mad,  vilde  hun  intet  tilstaa.  Derimod  gik 
Agnete  Budde  til  Bekendelse  og  blev  dømt  til  Døden. 

Højesteret  stadfæstede  Dommen,  og  den  5.  Sep- 
tember 1678  om  Morgenen  maatte  hun  »siddende 
paa  Slotspladsen  paa  en  Stol  over  et  paa  Jorden 
udbredt  rødt  Klæde«,  lade  sit  unge  Liv  for  sin 
Brøde,  hvorpaa  hendes  Lig  blev  nedsat  i  Holmens 
Kirkes  Urtegaard  uden  Præsts  Tjeneste.  Lucia 
blev  i  Blaataarn  for  Livstid,  men  den,  der  burde 
have  haft  Straffen,  Regitze  Grubbe,  slap  med  at 
blive   forvist  til  Bornholm,  hvor  hun  døde  1689. 

Hverken  Ligstenen  inde  i  Kirken  eller  Graven 
herude  paa  den  lille,  fredelige  Plet  minder  om 
den  ulykkelige  17-aarige  Piges  tragiske  Skæbne; 
vi  haster  forbi,  og  selv  om  vort  Øje  imellem 
falder  ind  bag  det  smukke  Smedejernsgitter, 
tænker  vi  ikke  paa,  at  denne  Stump  Jord  gemmer 
Historie,  som  ganske  vist  den  Gang,  da  en  Døds- 
dom hørte  til  Dagens  Regel,  var  mindre  bemær- 
kelsesværdig end  nu,  men  som  dog  vakte  Be- 
vægelse i  hele  Hovedstaden.  Det  er  et  vemodigt 
Billede  af  denne  unge,  livsglade  Jomfru,  som 
maatte  bøde  saa  haardt  for  en  andens  Brøde, 
der  her  opruller  sig  for  os,  og  saa  kom  det  hele 
af  et  Vindue  paa  Østergade ! ! 

Vandrer  vi  nu  fra  Holmens  Kirke  ned  imod 
den  gamle  Bys  Hjerte,  husker  vi,  at  Husene  ved 
Holmens  Kanal  var  de  første,  som  fik  Numre, 
hvorfor  de  kaldtes  »Numrene«  ;  vi  gaar  saa  i  de 
gamle  »Skipperboder«  og  tænker  ikke  over,  at 
Admiralgade  har  sit  Navn  af,  at  »Admiralgaarden« 
i  gamle  Dage  var  anbragt  her,  meget  bekvemt 
lige  ved  Holmen,  og  vi  lægger  heller  ikke  Mærke 
til,  at  Gaderne  netop  har  Navn  efter  de  Væsener, 
der  befolker  Havet  —  Ulke  —  (nu  Holmens-)  gade, 
Laksegade,  Hummergade,  Delfinstræde  (nu  Dybens- 
gade efter  det  Dyb,  der  blev  udfyldt  ved  Gadens 
Anlæggelse),  og  vi  kommer  hen  til  Nikolaj-Taarn, 
hvor  vi   mindes,    at   her  var  »Hvælvingen«,    eller 

rettere  sagt,  her  er  den  endnu;  ser  man  nemlig 
paa  en  af  de  murede  Støttepiller  til  Taarnet  ud 
mod  Lille  Kirkestræde,  vil  man  opdage  en  hvælvet 
Gennembrydning,  der  nu  er  lukket  med  en  util- 
ladelig sjofel  Trædør  —  som  alt,  hvad  der  ved- 
rører Nikolaj  Taarn  er  sjofelt  og  en  Skam  for 
vor  gode  By.  Dette  var  den  Gennemgang,  der  var 
forbeholdt  Fodgængerne,  og  som  gav  Gaden 
Navnet  »Hvælvingen«  —  vi  kender  det  saa  godt 
fra  Peter  Fabers  »Stegekælderen«,  hvor  »den  unge 
Hr.  Simonsen«  bor  »henne  paa  Hjørnet  af  Hvæl- 
vingen«. 

Men  til  Nikolaj  Taarn,  eller  rettere  til  Nikolaj 
Kirke  knytter  der  sig  historiske  Minder,  Minder, 
der  nu  vanrøgtes  ved  den  afskyelige  Slagterplads, 
der  ligger,  hvor  Kirken  til   1795  stod. 

Hvor  underligt,  at  Københavns  Borgere  ikke 
har  genopført  Kirken.  Der  samles  ind  til  store 
og  smaa  Kirker,  men  den  Kirke,  der  specielt  var 
Borgernes,  har  nu  kun  et  Taarn,  der  bruges  til 
Pakhus,  som  Minde  over  sin  Grav.  Har  man  da 
glemt,  at  det  var  herfra,  Hans  Tavsen,  den  bor- 
gerligste Prædikant  i  vort  Land,  lod  det  rene 
Evangelium  lyde  for  første  Gang?  Eller  er  det 
uden  Betydning,  at  vore  Forfædre,  naar  der  var 
noget  paa  Færde,  altid  samledes  der?  Da  Arve- 
hyldingen  skulde  foregaa  i  1660,  udgik  Borgernes 
Procession  herfra,  og  det  var  de  gode  Borgere, 
der  lod  sig  jorde  paa  Nikolaj  Kirkegaard,  det  var 
til  denne  Kirke,  de  skænkede  Altere,  Lysekroner 
og  Lys.  Og  det  var  her,  Byens  Kurer  holdt  Vagt 
fra  Taarnet  og  blæste,  naar  der  var  Brand,  det 
var  Stadens  aabne  Øje,  der  herfra  vaagede  over 
Byens  Vel.  Og  nu!  En  brav  Borger  har  tilbudt 
at  sætte  Spiret  paa  Taarnet  igen,  paa  det  Taarn, 
som  Christoffer  Walkendorff,  -  -  vor  Bys  anden 
Fader;   thi   Absalon   var  vel    den    første,  —  lagde 

Knud  Bokkeiiheuser  :  De  svandt,  de  svandt  — !  O 

Grunden.  Nej,  har  man  sagt  og  ikke  en  Gang 
Tak;  Nikolaj  Taarn  er  den  Dag  i  Dag  den  ad- 
varende Pegefinger,  som  vor  gamle  By  strækker 
ud  imod  dem,  der  sætter  Forretning  og  Fordel 
over  det,  der  netop  skulde  give  os  vor  Styrke, 
Kærligheden  til  vor  eget,  vor  By  og  dens  Minder. 
Men  h vorlænge  vil  denne  Advarsel  være  forgæves? 
Skal  vi  da  absolut  i  Nød  og  Fare  for  at  tænke 
paa  at  værne  det,  der  er  vor  dyreste  Eje?  Nikolaj 
Taarn  er  endnu  en  Vagtpost  for  København,  en 
Vagt  om  det,  der  svandt,  et  Memento  til  det,  der 
skal  komme.  Lad  os  aldrig  gaa  tankeløse  forbi 
det,  saa  naar  vi  vel  en  Gang  at  sætte  det  Spir 
paa,  der  skal  fortælle  fremmede,  at  vi  tør  være 
vore  Minder  bekendt,  og  at  de  løfter  og  ranker 
vor  Selvfølelse  højt  imod  Sky. 

Vi  befinder  os  nu,  naar  vi  gaar  Admiralgade 
til  Ende,  overfor  Østergade  54,  »Efterslægtens«  nu 
værende  Gaard,  og  ser  vi  op  mod  Facaden, 
opdager  vi,  at  der  oppe  paa  Frontespicen  staar 
Aarstallet  1641;  men  dette  Aarstal  betegner  ikke 
Gaardens  Alder,  men  kun  det  Tidspunkt,  da 
Rentemester  Henrik  Muller  gav  Facaden  dens  nu- 
værende Udseende.  Gaarden  ejer  endnu  et  skjult 
Minde  om  Rentemesteren,  idet  del'  i  Kælderen 
under  Gulvet  er  en  lav,  muret  Hvælving,  til  hvilken 
der  førte  en  tragtformet  Aabning  opefter.  Dette 
har  rimeligvis  været  Henrik  Mullers  Skatkammer, 
hvor  han  i  Hemmelighed  gemte  sine  mange 
Penge. 

Det  ældste,  vi  iøvrigt  ved  om  Gaarden,  er,  at 
Rigshovmester  Povl  Laxmand,  der  den  22.  Juni 
1502  blev  myrdet  paa  Højbro  og  kastet  i  Kanalen 
af  de  to  Adelsmænd  Ebbe  Strangeson  og  Bjørn 
Andersen,  har  ejet  den,  og  at  den  derefter  kon- 
fiskeredes af  Kong  Hans,  som  skænkede  den  til 
den   snedige   Biskop   Jens  Andersen  Beldenak,    der 

nok  havde  en  væsentlig  Andel  i  Dommen  over 
Povl  Laxmand  og  derved  gjorde  Kong  Hans  en 
Tjeneste.  Vi  ved  dernæst,  at  Christian  den  Fjerdes 
Hofmaler,  Karel  van  Mander,  der  som  saa  mange 
andre  Renæssance-typer  var  en  praktisk  og  alsidig 
Mand,  logerede  her  og  holdt  Gæstgiveri  for  for- 
nemme Udlændinge,  som  han  viste  rundt  i  Byen 
for  Betaling.  Det  er  sikkert  nok  ham,  der  har 
forsynet  Værelserne  med  de  pragtfulde  Billeder 
og  Tapeter,  som  blev  ødelagte  netop  100  Aar 
efter  hans  Død,  da  Pøbelen  den  17.  Januar  1772 
i  Glæden  over  Struensees  Fald  plyndrede  Gaarden. 
Den  ejedes  da  af  en  Mand,  der  hed  Gabel,  og 
som  holdt  Gæstgiveri  for  fornemme  Folk  og 
serverede  Vand  paa  Maskine  i  Haven;  men  man 
mistænkte  ham  for  at  være  et  af  Struensees  Kre- 
aturer, og  desuden  var  hans  Hus  »ilde  berygtet 
som  et  Tempel  for  Venus«.  Pøbelen  angreb  først 
en  Vinstue,  som  fandtes  i  Kælderen,  og  drak 
Vinen,  hvorpaa  den  benyttede  Vinfadene  til  at 
naa  op  i  Stuen.  Alle  Vinduer  blev  slaaet  ind,  de 
kostbare  Værelser  plyndrede,  Panelerne  brudt  af, 
Loftenes  fine  Forgyldning  ødelagt,  ja,  selv  Ud- 
husene lige  til  Retiraderne  molesteredes.  Forgæves 
sendte  Gabel  Bud  til  Byens  Kommandant  om 
Hjælp,  Svaret  blev,  at  Kongen  kunde  nok  erstatte 
Gabel  Tabet,  men  hvis  han  skulde  adsplitte 
Mængden,  vilde  det  koste  Menneskeblod,  som  var 
uerstatteligt.  Gabel  fik  aldrig  fuld  Godtgørelse  for 
Ulykken,  og  han  maatte  gaa  fra  Hus  og  Hjem. 
Nogen  Tid  efter  købte  Efterslægtselskabet  Ejen- 
dommen, og  herom  skriver  Sneedorff: 


Did  tyer  om   Dagen  til  gavnlig  Dont 
de  vævre   Pilte  at  lære, 
at   Daarskab  er   Moder  til   alskens  ondt; 
kun   i  Visdom  alene  bor  Ære«. 

Og  fordi  kort  efter  Drejers  Klub  fik  sit  Lokale 
i  Forhuset  —  her  havde  Klubben  sin  Glans- 
periode, —  kunde  han  tilføje: 

»Om  Kvælden  søger  did  Kongens  Mænd 
samt  Herremand,  Præst  og  Borger 
og  lægger  i  al  Slags  Gammen  hen 
baade  Landets  og  egne  Sorger«. 

Og  vi  bør,  naar  vi  kigger  ind  ad  den  gamle 
Port,  som  nu  vansires  af  moderne  Reklamer, 
erindre,  at  blandt  de  »Peblinge,  som  her  har 
vandret  deres  Skolegang«,  er  nogle  af  Landets 
bedste  Sønner,  vi  kan  jo  af  den  store  Mængde 
kun  nævne  nogle  som  Oehlenschlåger,  Dalgas, 
Læssøe,  Phister,  J.  T.  Lundbye,  Maleren  Olrik 
blandt  de  ældre,  og  af  den  lidt  yngre  Generation, 
som  endnu  med  Tak  mindes  deres  Skolegang, 
Officerer  som  Admiral  Ravn,  General  le  Maire  og 
Oberst  N.  P.  Jensen,  Kunstnere  som  Erik  Henningsen, 
Frantz  Schwartz,  Irminger  og  Louis  Jensen,  af  For- 
fattere Henri  Nathansen  og  Louis  Bobé,  —  og  blandt 
Lærere  og  Ledere  lyder  Navne  som  Edvard  Storm, 
Tode,  Rahbek,  H.  P.  Holst,  ja  en  Mængde  andre 
lige  ned  til  vor  Tids  Sophus  Schandorph  og  Ed- 
vard Blaumiillerfdl/^ffi'CføL. 

Skønt  den  gamle  Gaard  med  de  rige  Minder 
har  trodset  begge  Byens  Ildebrande'  og  Stadens 
Bombardement,  er  det  nu  væsentligt  kun  Fa- 
caden, —  hvor  en  smuk  Smedejærnsaltan  med 
Balustrade  og  Blytag  over  er  forsvundet  —  og 
nogle  ganske  ualmindelig  skønne  Hvælvinger  i 
Kælderen  til  Gaden,  der  minder  om  svunden 
Herlighed.  Et  Sagn  fortæller,  at  der  fra  denne 
Kælder  —  dog  i  Sidebygningen  —  gaar  en  Løn- 
gang over  til  Nikolaj  Kirke;  men  dette  er  ikke 
historisk  konstateret. 


Amagertorv. 


ANDET  AFSNIT. 


\ Tandrer  vi  nu  hen  til  Amagertorv,  træffer  vi 
Hafnias  slatelige  Gaard  med  de  to  smukke 
Gavle,  en  elegantere  og  skønnere  Bygning  end 
Efterslægtens;  men  dens  Historie  er  ikke  nær  saa 
rig.  Det  er  nemlig  en  hyppig  gentaget  Misfor- 
staaelse,  at  man  kalder  dette  for  »Dyvekes  Hus«. 
Sigbrit  og  Dyveke  hoede  paa  Hjørnet  af  Amager- 
torv og  lille  Helliggæststræde,  nu  Niels  Hem- 
mingsen sgade,  og  vil  man  blot  kigge  ind  i  Porten 
til  Hafnia,  kan  man  der  finde  en  Plads,  der  for- 
heller, at  Huset  er  opført  af  Borgmester  Matthias 
Hansen  i  Aaret  1616,  og  Dyveke  døde  allerede  i 
1517.  Husets  Bygmester  var  en  anset  Mand,  rig 
ved  sin  Handel  paa  Nordlandene  og  som  Medlem 
af  det  islandske  Kompagni,  men  tillige  en  Tid 
meget  indflydelsesrig,  fordi  hans  Datter,  Kirstine 
Madsdatter,  var  Christian  den  Fjerdes  Elskerinde 
og   Moder  til   Christian   Ulrik   Gyldenløve. 

Lige  ved  Siden  af  denne  skønne  Bygning  ligger 
et  andet  gammelt  Købmandshus,  den  Trierske 
Gaard,  Amagertorv  Nr.  8.  Gaar  man  ind  i  denne 
Bygnings  Gaard,  vil  man  over  Mellemporten  finde 
en  Plade  i  Medaillonform  med  en  Inskription, 
hvis  Skrift  er  for  fin  til,  at  man  kan  læse  den 
nede  fra  Gaarden;  men  der  staar; 


Der  sytten  Hundrede  tre  Gange  ti  og  otte 

mit  Huses  Bygning  mig  et  tvivlsomt  Udfald  spaadte, 

og  halvgjort  Arbejd  greb  mig  mellem  Fald  og  Stød, 

saa  fandt  jeg  underlig  Aprils  Forandring  sød: 

den  seks  og  tyvende  har  alle  Ting  gjort  trygge, 

se,   Lotteriet  kom  med  Penge  til  at  bygge. 

Thi  skal  og  denne  Sten  Guds  Forsyn  raabe  ud, 

indprente  dig  og  mig,  at  ingen  er  som  Gud. 

Jens  Pettersen.« 


I  Slutningen  af  det  attende  Aarhundrede  boede 
den  navnkundige  Agent  Hans  Holck  i  Ejendommen ; 
men  sit  virkelige  Ry  i  Københavns  Historie  eller 
maaske  rettere  i  dansk  Litteratur  har  Huset  først 
faaet  som  »Perlen  for  alle  Ølhuse,  hvor  den 
usminkede  Spidsborgerlighed  har  fundet  et  Asyl 
i  denne  polerede  Verden«  —  som  Klint  siger  i 
»Genboerne«.  Her  var  nemlig  »Christian  Firtal«, 
hvor  man  »for  seks  Skilling  fik  sin  Grisesylte« 
og  som  Dessert  »den  kostbare,  kosfbare  Ret  af 
danske  Filistre.« 

En  Misforstaaelse  har  sat  Navnet  »Kristian 
Firtal«  i  Forbindelse  med  Christian  den  Fjerde. 
Det  kommer  af,  at  den  første  Ejer,  Ølhandler  og 
Værtshusholder  Hansen,  hed  Kristian,  og  Huset 
var  den  Gang  Nummer  fire.  Men  paa  den  Tid, 
da  Klint  og  Løjtnant  von  Buddinge  nød  deres 
Grisesylte  og  Aal  deroppe,  hed  Værten  Jens  Madsen 
Tjørnehind.  Og  Herman  Trier  giver  i  sin  Skil- 
dring  af  Gaardens  Historie   et  levende  Billede  af 

hele  Restaurationen,  der  havde  to  større  Gæste- 
stuer, en  til  Gaden  og  en  til  Gaarden.  Paa 
Døren  imellem  dem  hang  en  Tavle  med  Navnene 
paa  de  Retter,  man  kunde  faa,  og  Opvarterne, 
eller  rettere  Karlene,  gik  med  lange,  hvide  For- 
klæder. En  af  dem  var  den  fornylig  afdøde  Post- 
holder Ole  Larsen.  I  en  lille  Stue  til  Gaarden  sad 
om  Aftenen  Stamgæsterne,  pæne  Borgermænd, 
ved  deres  Toddy  —  Rom  og  varmt  Vand !  —  I 
Stuen  til  Gaarden  stod  en  stor,  grøn  Pappegøje, 
som  kunde  le  og  gø,  og  som  sagde:  »Far,  luk 
op!«  naar  den  vilde  ud  af  Buret.  Værten,  Jens 
Madsen,  var  en  flittig  og  stræbsom  Mand,  som 
lukkede  »Kristian  Firtal«  paa  Slaget  11  hver 
Aften.  En  af  hans  Sønner  var  den  navnkundige, 
komiske  Skuespiller  Frederik  Madsen,  som  den 
ældre  Slægt  endnu  vil  mindes  med  Vemod. 

Gaarden  har  i  det  sidste  Aarhundrede  spillet 
en  fremtrædende  Rolle  i  den  danske  Handels- 
stands Historie,  idet  den  har  huset  store  og 
ansete  Firmaer  som  »Bing  og  Grøndahl«  (der  nu 
har  Poreellænsudsalg  i  Stuen),  »Rubin  &  Bing« 
»Trier  &  Goldschmidt«  o.  fl.,  og  den  har  i  den 
Tid,  da  disse  velhavende  Forretningsmænd  havde 
Domicil  der,  været  Samlingssted  for  mange  af 
vor  Hovedstads  betydeligste  Mænd,  der  søgte 
indenfor  dens  gæstfri  Porte.  Særlig  er  Stedets 
Historie  jo  knyttet  til  Navnet  Trier  &  Gold- 
schmidt, og  det  taler  derfor  til  os  travle,  forbi- 
hastende  Københavnere  et  tavst  Sprog  om  en 
Grundhæderlighed,  Jernllid  og  Foretagsomhed, 
som  til  enhver  Tid  vil  være  en  Pryd  og  Hæder 
for  en  Handelsstad  som  København.  Ogsaa  der- 
for skal  vi  lægge  Mærke  til  det  gamle  Hus,  naar 
vi  gaar  det  forbi. 

Som  vi  nu  et  Øjeblik  staar  stille  udfor  Nr.  8 
paa  Amagertorv,  er  det,  som  om  Minderne  voksede 

op  af  Brostenene.  Og  det  er  intet  Under,  at 
Amagertorv  just  gemmer  rige  Minder  fra  den 
gamle  By;  thi  det  var  jo  netop  Byens  Hjerte  paa 
den  Tid,  da  Kongens  Nytorv  endnu  betragtedes 
som  liggende  udenfor.  Vi  ser  for  os:  »Store  Læk- 
kerbidsken«, Stadens  Gæstgiveri,  hvor  alle  for- 
nemme rejsende  herbergerede.  Den  laa  paa  Hjørnet 
af  Østergade  og  Kirkestræde.  Foran  det  var  der 
i  al  Fald  i  Slutningen  af  det  sekstende  Aarhun- 
drede  et  Springvand  netop  der,  hvor  Storke- 
springvandet nu  er,  og  henne,  hvor  Højbroplads 
nu  aabner  sig,  laa  stolt  og  fornem  en  Borgergaard, 
der  tilhørte  Hans  Bogbinder,  i  hvis  Badstue  Kong 
Hans  ofte  muntrede  sig,  og  i  hvis  Hjem  Kristjern 
den  Anden  opdroges  en  kort  Tid,  dog  lang  nok 
til,  at  han  der  knyttede  det  Venskab  med  Husets 
Søn,  senere  Borgmester  Ambrosius  Bogbinder,  der 
blev  saa  skæbnesvangert  for  Køhenhavn.  Mærke- 
ligt er  det,  at  ingen  af  vore  Dramatikere  har 
fundet  paa  at  fremstille  Ambrosius  Bogbinders 
Liv  paa  Scenen.  Der  findes  næppe  interessantere 
Figur  i  vor  Middelalder,  og  hans  Liv  er  en 
saadan  Kæde  af  spændende  og  tragiske  Optrin, 
at  der  maatte  være  rigeligt  Stof  ogsaa  til  psyko- 
logisk Skildring.  —  Men  den  gamle  Gaard  faldt 
for  Branden  1795  tillige  med  »Store  Lækker- 
bidsken«. 

Vi  kan  drømme  os  tilbage  til  de  Tider,  da 
Amagerne  endnu  havde  deres  Stade  paa  dette 
Torv,  langs  Siderne,  for  at  de  ikke  skulde  genere 
Færdselen,  og  vi  kan  tænke  os  Københavnerne 
flokkede  omkring  Halsjernet,  der  stod  midt  paa 
Torvet,  den  Morgen  i  1693,  da  en  fuld  Soldat, 
der  var  anbragt  i  det,  havde  mistet  Fodtæstet  og 
derved  var  bleven  kvalt.  Eller  vi  kan  høre  Amager, 
konernes  Skrig,  da  en  Flok  forsultne  Soldater- 
der   ikke   havde   faaet   Lønning  udbetalt,  den  22. 

Decbr.  1660  plyndrede  deres  Julekurve  for  alt 
spiseligt.  Med  større  Glæde  kan  vi  mindes  Faste- 
lavns Mandag  1689,  da  Byens  engelske  Kok  midt 
paa  Torvet  udskar  en  hel  Stud  og  trakterede 
Borgerne  hver  med  et  Stykke  og  et  Glas  Vin  — 
»dog  lod  han  sig  betale  for  saadant  usædvanligt 
Tractement.«  ! 

Vi  begive  os  nu  paa  Vandring  op  mod  Niels 
Hemmingsensgade,  og  naar  vi  staar  paa  Hjørnet 
her,  maa  vi  huske,  at  de  lærde  er  uenige  om, 
hvilket  af  Hjørnestederne  der  er  Dyvekes  Hus. 
Dog  er  det  mest  sandsynligt,  at  det  er  Nr.  18, 
hvor  nu  Guldsmedebutikken  er  i  Stuen.  Saa  snart 
man  kommer  indenfor  den  moderne  Glasdør  i 
Stuen,  ser  man  en  herskabelig  gammeldags  Trappe, 
og  vi  vover  os  derfor  ned  i  den  snævre  Baggaard, 
hvor  vi  ser  gediegent  gammelt  Bindingsværk. 
Her  har  altsaa  den  berømte  Port  været,  udenfor 
hvilken  Sigbrit  lod  de  høje  danske  Herrer  vente 
i  Slud  og  Sne,  som  vi  kender  det  fra  Hans  Nic. 
Hansens  Billede.  Men  Gaarden  kom  senere  i 
Mogens  Gøyes  Eje  og  derpaa  i  hans  Datter  Bir- 
gittes, og  det  var  i  en  af  dens  Stuer,  at  hun 
lukkede  sin  store  Husbond,  Herluf  Trolles  Øjne. 
Den  nuværende  Ejers  Skøder  gaar  dog  ikke 
længere  tilbage  end  lil  1661,  da  en  Adelsdame, 
Ide  Skeel,  ejede  Gaarden.  Men  der  er  endnu  det 
mærkværdige  ved  denne  Gaard,  at  Ilden  —  kom- 
mende fra  hver  sin  Side  —  baade  i  1728  og  179.") 
standsede  ved  den,  saa  at  den  gik  uskadt  ud  af 
Flammehavet.  Gør  man  sig  et  Ærinde  ind  i 
Stuebutikken  til  venstre,  vil  man  finde  de  gamle 
Inskriptioner,  som  blev  fjærnede  fra  deres  op- 
rindelige Plads,  da  Stueetagen  omdannedes  til 
moderne  Forretninger  for  nogle  Aar  siden.  Den 
Indskrift,  der  vedrører  1728-Branden,  lyder: 

»Guds  vredes  Ild  var  saa  —  Jeg  maatte  Bort 
paa  Døren  —  med  Ene  Hustrue  gaae  —  og  tage 
med  sex  Børn.  Men  see,  den  gode  GUD  Hjalp  at 
vi  kom  til  Bage  den  28/dato  saa  vi  mod  Christi 
Brud  Ham  takke  maa  vor  dage.  Lov  skee  Gud 
i  det  Høje,  som  det  saa  monne  føje,  vi  kom  paa 
Charlottenborg  til  forbie  var  voris  Sorg.  Ao.  1728 
21.  october.« 

Ejeren,  Jacob  Borris,  har  ikke  hørt  til  de  store 
Poeter,  og  hans  Stavemaade  vilde  findes  meget 
besynderlig,  navnlig  hans  Anvendelse  af  store  og 
smaa  Bogstaver,  hvis  man  ikke  vidste,  at  de  store 
Bogstaver  —  undtagen  de,  der  nævner  Guds  og 
Christi  Navn  —  betegner  Forbogstaverne  paa  ham 
selv,  hans  Hustru  og  Børn.  At  de  »kom  paa 
Charlottenborg«,  betyder  kun,  at  man  fra  de 
Kvarterer,  hvor  Ilden  truede,  flygtede  med  alt 
Bohave,  og  da  har  Charlottenborg  ogsaa  givet 
Husly  for  nogle,  deriblandt  Jacob  Borris  og  Fa- 
milie. —  Den  anden  Indskrift,  som  jo  er  ca:  70 
Aar  yngre,  er  mindre  kunstlet  og  røber  ogsaa  i 
sit  Sprog  sin  senere  Oprindelse.   Den  lyder: 

»Endnu  staar  denne  Bolig  som  et  Mindesmærke 
paa  Herrens  Frelse,  da  Luerne  atter  ødelagde 
Staden  d.  5.,  6.  og  7.  Juli  1795.  Herren  gjorde 
sine  Barmhjertigheder  store  mod  Børnene  saavel 
som  Fædrene.   Hans  Navn  være  lovet!«  — 

Gaar  vi  nu  ned  ad  Vimmelskaftet  til,  opdager 
vi  vis  å  vis  Helligaandskirken  en  temmelig  stor 
Bygning,  der  desværre  snart  skal  forsvinde;  den 
bærer  Præg  af  at  stamme  fra  Slutningen  af  det 
attende  Aarhundrede  og  skriver  sig  ogsaa  fra 
Harsdorffs  Tid  og  Tegnepen.  Den  bærer  i  Guld- 
skrift den  lidt  latterligt  klingende  latinsk-danske 
Indskrift 

»Monumentum  pietatis  Petersenianæ.« 

(Minde  om  »den  petersenske«  Fromhed)  — . 
Man  smiler  uvilkaarligt  ved  at  træffe  sin  gamle 
Ven  Petersen  latiniseret.  Det  er  et  Kloster  for 
Jomfruer,  stiftet  1755  af  Brødrene  Alfred  og  Se- 
bastian Petersen,  der  begge  tilhørte  den  tyske  Me- 
nighed, under  hvis  Bestyrelse  Stiftelsen  stadig 
hører.  Huset  er  genopbygget  efter  Ildebranden 
1795,  og  man  maa  ikke  tro,  at  det  er  nødvendigt, 
at  det  just  er  gamle  Jomfruer,  der  skal  nyde  godt 
af  Stiftelsens  Midler  — ,  de  skal  blot  have  passeret 
de  kriminelle  35  Aar,  som  i  sin  Tid  betragtedes 
som  Grænsen,  hvor  alt  Haab  om  Ægteskab  maatte 
lades  ude. 

Men  vi  maa  først  om  ad  Niels  Hemmingsens- 
gade,  der  har  faaet  Navn  i  en  Periode,  da  man 
endnu  knyttede  nogen  Mening  til  Valget  af  Gade- 
navne. Det  er  ikke  saa  længe  siden,  at  Gaden  hed 
Lille  Helliggæststræde,  men  denne  stygge  Fortysk- 
ning af  den  Helligaand  slap  man  af  med,  og  Valget 
af  Niels  Hemmingsens  Navn  er  særdeles  heldigt, 
fordi  den  verdensberømte  Teolog,  hvem  Kong 
Jacob  af  Skotland  betragtede  som  Danmarks  be- 
rømteste Mand  næst  efter  Tyge  Brahe  og  derfor 
besøgte  i  hans  Exil  i  Roskilde,  netop  har  en  Del 
af  sin  Historie  knyttet  til  Helligaandskirken,  idet 
han  fra  1547,  da  han  kom  »varm  ud  af  Melanch- 
tons  Ovn«,  ivrede  som  Sognepræst  her  og  vakte 
Opsigt  ved  den  Opfattelse  af  Nadveren,  der  senere 
stempledes  som  »»Philipisme«  eller  »Krypto-Kali- 
nisme«  og  førte  til  hans  Fald,  da  han  udgav 
disse  Meninger  paa  Tryk. 

Vi  har  valgt  at  gaa  denne  Vej  bag  om  Kirken 
for,  naar  vi  drejer  om  ad  Walkendorffsgade,  her 
at  faa  det  reneste  og  smukkeste  Indtryk  af  Hel- 
ligaandshuset  og  Kirkens  øvrige  ældre  Bygninger. 
Man  nyder  her  Billedet  af  denne  fredelige  lille 
Plet   midt  i  den  larmende  By,  et  Stykke  løsrevet 

Middelalder,  fyldt  med  al  den  fængslende  Ro- 
mantik, der  desværre  er  vor  egen  Tid  saa  fremmed. 
Inden  vi  gaar  ind  til  disse  Bygninger,  husker  vi 
Walkendorffs  Navn,  som  nu  Gaden  bærer.  I 
gamle  Tider  hed  den  Del,  der  ligger  bag  Kirken, 
Kokkegade.  Men  med  rette  bærer  den  nu  Mindet 
om  Rigens  Hovmester,  Christoffer  Walkendorff; 
thi  ogsaa  han  var  knyttet  til  Kirken,  idet  han 
bekostede  det  8  Stokværk  høje  Taarn,  som  senere 
blev  prydet  med  et  Spir,  og  hvori  det  berømte 
Sangværk  fandtes,  hvis  19  Klokker  hver  hele  og 
halve  Time  spillede  et  Salmevers  ud  over  Byen, 
indtil  Ilden  i  1728  lagde  alle  dens  Herligheder  i 
Grus.  Først  i  vore  Dage  —  1878 — 80  —  genop- 
førtes et  Taarn  »i  Lighed  med  det  gamle«  under 
Professor  Storchs  kyndige  Ledelse. 

Det  første,  vi  ser  bag  om  Helligaandskirken, 
er  et  lille,  tykmavet  »Taarn«,  der  nok  saa  ge- 
mytligt ser  ud  som  et  Barn  af  Kirken,  men 
Stenene  i  det  fortæller,  at  det  just  ikke  er  nogen 
Aarsunge.  Det  er  Griffenfeldts  Kapel,  hvori  han, 
da  han  var  den  mægtige  Mand,  havde  tænkt  sig, 
at  hans  jordiske  Levninger  skulde  bevares.  Nu 
ligger  han  begravet  i  Vær  Kirke  ved  Horsens.  I 
det  hele  taget  er  den  store  Statsmands  Navn  nær 
knyttet  til  Kirken,  idet  han,  sagtenst  for  at  gaa 
paa  Akkord  med  sin  ikke  altid  englehvide  Sam- 
vittighed, stadig  skænkede  Gaver,  baade  Penge 
og  andet,  deriblandt  en  kostbar  Messehagel,  til 
Kirken,  som  i  det  syttende  Aarhundrede  var 
Modekirke  i  København,  hvorfor  de  velhavende 
Borgere  helst  vilde  finde  Hvilested  her.  Blandt 
de  fine  Folk,  hvis  Grav  nu  forlængst  er  smuldret 
hen,  men  som  blev  begravet  her,  er  Borgmester 
Hans  Nansen,  Trediestands  myndige  Ordfører  ved 
Statsomvæltningen  1660.  Men  allerede  langt  tid- 
ligere blev  mange  betydelige  Folk  jordede   inde  i 

Kirken,  saaledes  Biskop  Joachim  Ronnow,  som 
paa  Grund  af  sin  høje  Værdighed  blev  anbragt 
nær  ved  Alteret.  Alle  de  Grave  i  Kirkens  Indre, 
som  ikke  var  ødelagte  ved  Ildebrand,  blev  til- 
kastede 18-46,  da  det  endelig  gik  op  for  Folk,  at 
det  hygieinisk  var  utilladeligt  med  disse  Begra- 
velser inde  i  Kirkerne  eller  paa  Kirkegaarde,  som 
laa  i  den  indre  By.  Og  dog  var  Ankerne  herimod 
af  langt  ældre  Dato.  I  »For  Sundhed  og  Under- 
holdning« 1787  skriver  den  altid  aarvaagne  Tode: 
»Iblandt  megen  Forfængelighed,  som  finder  Sted 
ved  Privat-Mænds  Begravelse,  er  een  af  de  an- 
stødeligste den,  at  de  ligesom  kappes  om,  hvem 
der  kan  faa  sine  Venners  Beene  saa  nær  til  det 
helligste  Sted  i  Kirken  som  muligt«.  Han  siger, 
at  det  er  latterligt  at  bilde  sig  ind,  at  det  højeste 
Væsen  skulde  holde  sig  denne  Etikette  efterrettelig 
og  befale  den  Engel,  der  vækker  de  døde,  først 
at  gaa  til  Alteret  og  kalde  dem  dér  op  efter 
Rangen  som  en  Bedemand.  Men  bortset  herfra 
mener  Tode,  at  vi  langtfra  ofrer  Gud  Røgelse  i 
hans  Hus  ved  at  lade  Ligene  raadne  der,  og  han 
trøster  sine  fattige  Medborgere,  der  kommer  til 
at  hvile  udenfor  Kirken,  med,  at  de  i  al  Fald 
efter  Døden  »langtfra  ikke  saa  let  gøre  deres 
efterlevende  Brødre  Skade  som  de,  der  have  en 
Balsambøsse  af  Steen«.  Og  han,  der  i  saa  mange 
Maader  var  beundringsværdigt  forud  for  sin  Tid, 
endte  med  at  anbefale  en  højt  og  frit  beliggende 
Kirkegaard,  hvor  Vinden  kan  holde  fri  Jagt  paa 
alle  giftige  Dunster,  og  hvor  Regnen  ikke  hindres 
i  at  trænge  ned  i  Jorden  af  altfor  store  Ligsten. 
Kirkegaardene  omkring  Nikolaj-  og  Helligaands- 
kirken  vil  han  have  gjort  til  offentlige  Anlæg, 
hvortil   man   trænger  inderligt   i   den  indre  By. 

Ved  Siden  af  Grififenfeldts  Kapel   ligger  en   Ud- 
bygning,   der    har   en    takket  Gavl.    Det   er  Sakri- 


30 


stiet,  som  tidligere  var  et  Materialskur  og  først 
har  faaet  sin  nuværende  Skikkelse  i  1878 — 80. 

Men  størst  Interesse  har  Hellig aandshuset,  fordi 
hele  Kirken,  og  hvad  dertil  hører,  oprindelig 
stammer  fra  det.  Omtrent  i  alle  danske  Byer  var 
der  i  Middelalderen  et  saadant  Helligaandshus, 
hvor  fattige  syge  blev  plejede.  Oprindelsen  til 
Københavns  stammer  fra  1296.  Efterhaanden 
voksede  Komplexet  stærkt,  og  Munkene  lod  da 
Kirken  opføre  som  hørende  hertil.  Det  nuværende 
Helligaandshus,  der  jo  siden  1896  bruges  til  For- 
samlingshus, stammer  fra  det  femtende  Aarhun- 
drede  og  er  opført  af  ægte,  røde  Munkesten.  Da 
Klosteret  ophævedes,  havde  Bygningen  triste  Dage, 
idet  Christian  den  Fjerde  gjorde  den  til  et  Led 
af  Tugt-  og  Børnehuset  og  anvendte  det  til  Ar- 
bejdsstue  for  Kvinderne;  senere  var  det  i  lang 
Tid  Lighus,  og  først  i  vore  Dage,  da  man  fik 
Øje  for  dets  Ælde  og  Ærværdighed,  er  det  atter 
kommet  til  Ære  og  Ret,  men  desværre  ligger  det 
jo  saadan  til  en  Side,  at  kun  faa  lægger  rigtig 
Mærke  til  det. 

I  dets  Nærhed  stod  tillige  vort  Universitets- 
bibliotheks  Vugge,  idet  Universitetets  første  Rek- 
tor, Licentiat  i  Medicinen  Peder  Albertsen,  i  1482 
skænkede  Universitetet  et  Par  Bøger,  hvis  Antal 
han  15  Aar  efter  forøgede  med  24  Værker,  —  en 
den  Gang  kostbar  Gave ;  thi  vi  havde  kun  een 
Bogtrykker  i  Danmark  paa  de  Tider,  den  af  Peder 
Albertsen  selv  indkaldte  Godfred  af  Ghemen. 
Disse  Bøger  opbevaredes  ved  Helliggæsts  Kloster 
og  blev  Grundlaget  for  det  nuværende  Universi- 
tetsbibliotheks  over  300,000  Bind. 

Inden  vi  forlader  Helligaandskirken,  maa  vi 
dog  om  at  se  paa  Christian  den  Fjerdes  gamle, 
skønne  Portal  ud  imod  Amagertorv  ved  Indgangen 
til    Vaabenhuset.    Den    bærer    Aarstallet    1620   og 

Helligaandsduen,  og  den  er  noget  af  det  lidt,  der 
skaanedes  af  Ilden  1728.  I  sin  Stil  og  sine  Sand- 
stens-ornamenter er  den  typisk  for  Christian  den 
Fjerdes  Tid;   se  rigtig  paa  den! 

Der  findes  omkring  Helligaandskirken  en  Del 
Levninger  fra  det  ældste  København,  men  det 
holder  sig  godt  skjult  under  Jorden.  Efterhaanden 
som  Ild  eller  Menneskevilje  har  fjærnet  de  over- 
jordiske Levninger,  maa  vi  søge  dem  i  Kældere 
o.  1.  De  gamle  Munkesten  var  ikke  saaledes  at 
spøge  med,  at  man  ryddede  dem  bort,  naar  man 
kunde  undgaa  det,  og  i  Grundene  til  Ejendom- 
mene mellem  Walkendorffsgade,  Købmagergade, 
Amagertorv,  Klosterstræde  og  Graabrødetorv  er 
der  adskillige  Bygningsrester,  som  kunde  fortælle 
en  Del;  i  Nr.  11  paa  Graabrødretorv  naar  de 
gamle  Sten  endnu  op  til  anden  Sal,  og  i  Kælderen 
er  der  Rester  af  en  Hvælving,  hvor  mangen  en 
Graabroder  har  smægtet  i  Fængsel,  og  hvor  senere 
Christian  den  Fjerde  sendte  sine  Tugthusfanger  i 
Kirke.  Men  vi  maa  bort  fra  Kirken,  og  lige  over 
for  ser  vi  da  en  Gade  med  det  velklingende  Navn : 
Hyskenstræde.  Ved  Hjørnet  glæder  vi  os  over 
Harsdor/Js  Løveapothek  og  dets  rene  Stil,  vi  kigger 
ind  i  Apoteket  og  ser  de  store  Vægmalerier  af 
Abildgaard,  og  vi  falder  i  Tanker  over  Gadens 
Navn.  I  Carl  Bernhards  Krøniker  fra  Erik  af 
Pommerns  Tid«  forklares  Navnet  derhen,  at  tyske 
Pebersvende  havde  deres  Boder  »Håuschen«  der. 
Det  passer  ikke;  thi  de  boede  i  »Tyskmannagade«, 
nu  Vimmelskaftet,  hvis  østre  Side  var  optaget  af 
Købmandspakhuse,  der  havde  deres  Facade  ned 
mod  Stranden.  Nej,  Hyskenstrædes  Navn  er  af 
langt  mindre  æsthetisk  Oprindelse.  Den  førte 
nemlig  ned  til  Stranden  og  »Skarnholmen«  (hvor 
nu  Thorvaldsens  Museum  ligger),  til  en  Samling 
ikke    just    W.    C'er;    thi    Middelalderens    »Hy- 

skener«,  »Privet'-er«  eller  »Mag'-er«  var  ikke  ind- 
rettede med  Renlighedshensyn  for  Øje;  derfor  laa 
de,  hvor  utroligt  det  end  klinger  i  vore  Øren, 
ikke  ved  Husene,  men  samlede  paa  et  eller  andet 
afsides  Sted,  fjernt  fra  Beboelsen.- 

Forinden  vi  begiver  os  op  i  Vimmelskaftet, 
maa  vi  dog  huske,  at  den  Del  af  Amagertorv,  vi 
her  forlader,  det,  vore  Bedsteforældre  kaldte  Ny 
Amagertorv,  oprindelig  hed  Fisketorvet  eller  Sten- 
boderne, fordi  der  her  fra  Stenboder  forhandledes 
fersk  Fisk.  Først  der,  hvor  Torvet  breder  sig, 
begyndte  da  Amagertorv,  som  ikke  havde  Navn 
af,  at  Amagerne  handlede  der,  men  af  at  det  laa 
nærmest  ved  Amager. 

Idet  vi  nu  vandrer  op  ad  Vimmelskaftet,  be- 
finder vi  os  i  en  af  Byens  ældste  Hovedgader, 
der  oprindelig  hed  Tyskmannagade,  senere  Suder- 
boderne eller  Skoboderne  (heraf  endnu  [Skovbo- 
gade),  og  sluttelig  Vimmelskaftet,  fordi  det  i  sin 
oprindelige  Form,  da  Nygade  ikke  eksisterede,  og 
Gaden  drejede  ved  Skovbogade,  mindede  om  et 
af  Snedkere  brugt  saakaldt  Vimmelbor. 

Allerede  1685  udbrød  en  voldsom  Ild  i  Bad- 
stuestræde og  lagde  40  Gaarde  i  Vimmelskaftet  i 
Aske,  hvorved  hele  Gadens  Retning  forandredes, 
og  den  mistede  den  Form,  der  gav  det  Navn,  idet 
Nygade  nu  brødes  igennem.  Derved' fik  Gaden  en 
ny  Facon,  der  kunde  berettige  Holberg  til  at  lade 
Oldfux  sige  til  Jacob  vonThyboe:  »Herrens  Ryg 
er  Vimmelskaftet,  Rumpen  er  Amagertorv.« 

Vimmelskaftet  er  en  af  de  første  'Gader  i  Byen, 
som  Ole  Rømer  lod  oplyse  og  brolægge,  og  det 
var  dets  Huse,  der  først  maatte  give  Afkald  paa 
at  have  Trapperne  udenfor  Huset,  saa  at  de  stod 
ud  over  Fortovet,  idet  Gadens  Smalhed  i  Forbin- 
delse med  den  livlige  Færdsel  nødvendiggjorde  det. 


Gammeltorv 


TREDIE  AFSNIT. 


Inden  vi  vandrer  til  Gammeltorv,  Byens  Forum, 
Midtpunktet  for  dens  retslige  Liv,  maa  vi  dog 
huske,  at  Klosterstræde  har  Navn  af  Graabrødre- 
kloster,  hvortil  det  førte ;  Knabrostræde  førte  ned 
til  en  »Knagbro«  o:  en  Bro  over  til  Slotsholmen, 
der  var  spærret  af  en  »Knage«,  en  afløftelig  Bom, 
og  i  Badstuestræde  laa  en  eller  flere  af  Datidens 
Badstuer,  som  imidlertid  forsvandt,  fordi  Renlig- 
heden trods  Badet  ikke  var  større  end,  at  vore 
Forfædre  i  disse  Badekamre  hentede  sig  alskens 
uhumske  Sygdomme,  muligvis  ogsaa  af  den  Grund, 
at  »Venus«   ogsaa  her  steg  op  af  Vandet. 

Hvis  det  skal  være  sundt  at  ærgre  sig,  saa  kan 
enhver  Københavner  opnaa  en  saadan  Rekreation 
ved  at  gaa  hen  paa  Gammeltorv.  Det  er  ganske 
mærkeligt,  at  man  med  Argusøjne  vogter  paa 
hvert  Ord,  der  siges  fra  vore  Scener,  for  at  Folket 
ikke    skal    tage    Skade    paa    sin    Sjæl;    men   vore 

Arkitekter  har  Lov  til  at  ødelægge  Folkets  Sans 
for  det  skønne  ved  de  mest  sønderskærende  Brud 
paa  Harmoni  og  den  mest  oprørende  Mangel  paa 
historisk  Sans,  uden  at  det  generer  den  offentlige 
Moral  det  allerbitterste. 

Hvem  der  ikke  vil  tro  dette,  kan  se  paa  Gam- 
meltorv. Det  er  begyndt  ved  Springvandet.  Det 
kønneste,  ja,  snart  sagt  det  eneste  kønne  Spring- 
vand, vi  endnu  har  i  Hovedstaden,  har  man 
ødelagt.  Ved  »Istandsættelsen«  mistede  det  sit 
smukke,  Smedejernsgitter,  der  netop  var  fuldt  af 
Karakter,  ligesaa  vel  som  Topfiguren,  der  er 
skænket  af  Christian  den  Fjerde  og  støbt  i  Hel- 
singør 1608. 

Ilden  har  været  ond  mod  Gammeltorv;  to 
Raadhuse  har  den  lagt  i  Aske,  men  det  er  dog 
ingen  Grund  til,  at  vi  senere  har  ødelagt  dette 
Byens  Samlingssted,  Midtpunktet  for  vort  retslige 
og  borgerbevidste  Liv,  ved  Ophobning  af  17 — 18 
forskellige  Stilarter  eller  Tilløb  til  saadanne  i  de 
Bygninger,  der  har  rejst  sig  her,  hvor  dog  den 
Suhrske  og  allermest  Harsdorffs  fornemme  Facade 
i  den  Holm  ske  Gaard  burde  have  givet  Tonen 
an,  ja,  selv  den  gamle,  beskedne  Høffdingske 
Ejendom  paa  Hjørnet  af  Nørregade  er  en  værdig 
Protest  mod  moderne  Reklame  og  Stilløshed. 

For  at  begynde  ved  et  Hjørne,  kan  vi  tage  fat 
ved  Nørregades;  thi  her  er  den  historiske  Grund, 
hvor  i  sin  Tid  Studenternes  Vinstue,  den  fra  1728 
sørgeligt  berømte  »B/ase«,  laa.  Det  var  et  stort 
Hus,  som  rimeligvis  havde  Navn  af,  at  en  af  de 
tidligere  Ejere  har  heddet  Blasius.  Det  ejedes  ved 
den  fyrgterlige  Ildebrands  Tid  af  en  Enke  Paul- 
sens Arvinger,  tre  Søstre,  som  ogsaa  havde  Vin- 
stuen. Man  fik  for  mulig  at  redde  Frue  Kirke 
den  fortvivlede  Ide  at  sprænge  Blasen  i  Luften 
ved  Krudt.   Man  gik  meget  lidet  praktisk  til  Værks; 

idet  man  bl.  a.  glemte  at  underrette  Ejerinderne 
om,  at  Sprængningen  skulde  foregaa,  hvorfor  de 
alle  tre  paa  et  hængende  Haar  var  røget  med, 
hvis  ikke  een  af  dem  tilfældig  havde  kigget  ud 
paa  Gaden,  og  de  derved  var  blevet  frelste  i  det 
sidste  Øjeblik.  Nogle  var  der  i  al  Fald  inde  i 
Huset,  da  det  >  sprank  himmelhøyt  op  i  Luften.« 
I  Carl  Friederich  Reisers :  >  Historiske  Beskrivelse 
af  den  mærkværdige  og  meget  fyrgterlige  store 
Ildebrand  1728«,  en  Bog,  der  ikke  noksom  kan 
anbefales  alle  dem,  der  uden  at  søge  absolut  hi- 
storisk Sandhed  har  Lyst  til  at  faa  sig  en  hjertelig 
Latter  —  fortælles  herom,  at  to  eller  tre  Matroser 
gik  ind  i  Vinstuen  for  »at  vilde  tractere  og  drikke 
sig  fuld  af  Vin,«  da  Vinen  jo  ellers  ikke  kunde 
været  til  nogen  Glæde;  men  det  blev  dem  et  dyrt 
Bæger;  thi  af  »en  arme  tieneste  Pige«  og  de  tre 
Matroser  »blev  ey  eet  Leed  heelt  paa  deres  arme 
Legemer,  saa  det  var  ret  en  ynck  og  Jammer  at 
see.«  Og  Reiser  siger  om  sit  eget  Indtryk  af  disse 
Rædsler :  Herre  Jesus,  naar  jeg  ved  at  skriive 
dette  dog  ret  betænker,  hvor  vi  vare  dengang  til- 
mode, saa  ryster  min  huud  og  skiælver  og  bæver 
min  kropp!  og  vii  tænekte  alle  vistnok,  at  vor 
Herre  vilde  spilde  med  Os  arme  Syndige  Men- 
nesker som  fordum  med  Sodoma  og  Gomorra.« 
—  Een  Ulykke  til  var  Blasens  Explosion  dog 
sikkert  Skyld  i,  og  den  var  grumme  sørgelig. 
Brygger  Jacob  Fussing  boede  paa  Nørregade  232, 
nu  Nr.  18,  og  da  hans  Gaard  om  Morgenen  mel- 
lem ni  og  ti  begyndte  at  brænde,  lod  han  spænde 
for  sin  Chaise,  hvori  han  anbragte  sin  Hustru, 
for  at  hun  kunde  komme  i  Sikkerhed.  Hun  kørte 
nu  rask  ned  mod  Gammeltorv,  men  da  »Blasen« 
sprang,  blev  Hesten  sky,  løb  løbsk  og  væltede 
Vognen  ned  i  en  Kælder,  hvorved  Madame  Fus- 
sing    faldt  ned  i  en  Kielder  hals  og  slog  den  Ene 

Arm  reent  af  kroppen  ved  hendes  Axel  og  stødte 
hendes  Hierne-skaller  imod  steenene,  saa  heftigt, 
at  Hiernen  fløy  reent  ud  paa  Gaden,  saa  at  hun 
døde  endnu  samme  aften  en  meget  Smertefuld 
død!  O,  Jammer,  Jammer!  for  den  arme  æcte- 
fælle  og  hans  arme  børn!«  Selvfølgelig  søgte  alle 
disse  skadelidte  senere  Erstatning  og  Hjælp  hos 
Kongen;  men  at  det  ogsaa  den  Gang  var  Skik  at 
slaa  Mønt  af  en  saa  trist  Begivenhed,  ses  af  Urte- 
og  Isen-kræmmerlavets  Forhandlingsprotokol  af 
November  1738  —  10  Aar  efter  altsaa  —  hvor 
det  fortælles,  at  en  Skrædder  Johan  Henrich 
Schnauer  søgte  Understøttelse,  fordi  han,  da  Blasen 
sprang,  mistede  sin  Hørelse  — .  Det,  man  havde 
ønsket  ved  at  sprænge  Huset  i  Luften,  at  redde 
Frue  Kirke,  mislykkedes  totalt,  idet  Spiret  tvært- 
imod antændtes  ved  en  Gnist  fra  Explosionen. 

Mindet  om  mange  sørgelige  og  glædelige  Be- 
givenheder knytter  sig  til  Gammeltorv.  Hvor 
mange  Gange  har  her  ikke  været  illumineret,  hvad 
enten  det  havde  en  saa  glædelig  Aarsag  som  et 
Fyrstepars  Indtog,  hvor  Torvet  her  indenfor 
Vesterport  jo  saa  at  sige  bød  det  første  Vel- 
kommen, eller  det  var  ved  en  højfyrstelig  Persons 
Ligbegængelse,  at  det  sagde  Byens  sidste,  aller- 
underdanigste Farvel.  Men  det,  der  dog  giver 
Gammeltorv  dets  Karakteristik  i  Historien,  er,  at 
her  var  Rettens  Sæde.  Her  laa  jo  ikke  alene  saa- 
vel  Christian  den  Fjerdes  som  Christian  den 
Sjettes  Raadhus,  men  her  har  adskillige  Exeku- 
tioner  fundet  Sted,  og  her  samledes  ogsaa  fra  de 
ældste  Tider  Borgernes  Handelsliv.  Aarsmarkeder 
og  Torvedage  holdtes  netop  paa  Gammeltorv, 
men  da  var  det  meget  større  end  nu,  det  strakte 
sig  helt  hen  til  Studiestræde,  saa  at  Hovedfærd- 
selsaaren  udefra  —  Vestergade  —  udmundede 
midt    paa    Torvet.     Her    opsloges    da    ogsaa    de 

mange  aabne  Handelsboder,  Saltboderne,  Suder- 
boderne, Skinderboderne  og  Klædeboderne.  Og 
Livet  og  Gøglet  har  gaaet  lystigt.  Et  Marked  i 
Middelalderen  har  været  muntert.  Det  førte  Gøg- 
lere med  sig,  alle  vilde  tjene  der;  og  det  blev 
brogede,  lysende  Dage  for  Gammeltorv.  -  Men 
der  er  ogsaa  mørke  Minder,  fordi  Skafottet  havde 
sin  Plads  der  —  ret  ud  for  Nørregade.  Blandt 
de  mange,  der  med  Ret  eller  Uret  har  blødt  der, 
maa  vi  nævne  nogle,  og  den,  der  ved  sin  Man- 
dighed tiltrækker  sig  mest  Sympati,  er  vel  nok 
den  fra  H.  F.  Ewalds  bedste  Roman  navnkun- 
dige Niels  Brahe,  om  hvis  Skæbne  Historien  med 
Sikkerhed  ved,  at  han  var  en  ægte  Type  paa  den 
Tids  Riddere.  Sværdet  rustede  ikke  i  Balgen  hos 
ham,  og  han  tog  sig  selv  Ret.  Rig,  af  anset  adelig 
Byrd  som  han  var,  vidste  han,  hvad  han  vilde,  og 
gik  der  ham  noget  imod,  slog  han  haardt,  ja,  han 
slog  endogsaa  ihjel,  og  saadanne  Drab  skaffede 
ham  Fjender  ligesaa  vel  som  hans  stejle  Staaen 
paa  sin  Ret,  og  blandt  disse  Fjender  var  især 
Tyge  Krabbe  og  Henrik  Krmnmedige  uforsonlige. 
Da  Niels  Brahe  var  paa  Kant  med  Adelen,  var 
det  jo  ikke  saa  underligt,  at  han,  den  rige  og 
mægtige  Godsejer  i  Skaane,  sluttede  sig  til  Borger- 
kongen, Christian  den  Andens,  fortvivlede  Sag  og 
deltog  i  Søren  Nordbys  Opstand.  Denne  mislyk- 
kedes som  bekendt,  og  Niels  Brahe  havde  fra 
det  Øjeblik  tabt  sine  Chancer.  Han  blev  -  -  fra- 
værende —  dømt  fra  Ære,  Liv  og  Gods  og  maatte 
som  landflygtig  flakke  om,  først  i  Sverige,  senere 
i  Mecklenburg,  medens  hans  ulykkelige  Hustru, 
Fru  Anne  Lange,  sad  alene  hjemme  og  saa  sin 
Husbonds  Fjender  skalte  og  valte  med  alt  Godsel. 
Men  netop  nu  er  det,  at  Niels  Brahe  vokser  sig 
stor  og  hæver  sig  over  Middelalderens  almindelige 
Røverriddere    og    Eventyrere.    Han    viser  en   høj- 

modig  Troskab  mod  sin  Hustru.  Drevet  af  Længsel 
efter  og  Kærlighed  til  hende  lister  han  sig  i  Som- 
meren 1528  med  en  lille  Skude,  han  har  faaet 
af  Christian  den  Andens  Ven,  Hertug  Albrecht 
af  Mecklenburg,  hjem  til  Skaane,  hvor  han  lever 
uopdaget  hos  sin  Hustru  i  8  Dage.  Men  da  dette 
er  lykkedes,  faar  han  Lyst  til  at  gense  hende 
ved  Julen.  Han  falder  i  Fjendens  Vold  og  sættes 
selvsjette  i  Fængsel  i  Slotstaarnet  i  Trelleborg. 
Hans  fem  Fæller  ser  Lejlighed  til  at  undvige, 
han  alene  er  som  den  farligste  anbragt  i  andet 
Stokværk,  og  han  kommer  ikke  med.  Han  føres 
til  København,  hvor  Tyge  Krabbe  falder  over 
ham  som  en  glubende  Ulv,  og  han  nægter  sig 
end  ikke  den  Fornøjelse  at  lægge  Niels  Brahe 
paa  Pinebænken.  Men  trods  alle  Smerter  lykkes 
det  ikke  at  drive  een  eneste  Tilstaaelse  ud  af 
Helten;  han  vil  ikke  forraade  sin  ulykkelige 
Herre  og  Konge,  og  »Retfærdigheden«  vinder  sin 
endelige  Sejr,  da  Bøddelen  i  1529  med  Sværdet 
sender  ham  ind  i  Evigheden  netop  der  paa  Gam- 
meltorv, hvor  vi  nu  staar  og  ser  op  imod  »Bla- 
sen« s  historiske  Grund. 

Men  der  er  flydt  mere  Blod  paa  Gammeltorv, 
om  end  ikke  saa  ædelt!  Og  lukker  vi  Øjnene, 
kan  vi  drømme  os  tilbage  til  de  mange  brogede 
Optrin,  som  Gammeltorv  fortæller  om,  og  mange 
af  de  mest  dramatiske  er  knyttede  til  Kong  Chri- 
stian den  Andens  Navn,  baade  fra  den  Tid,  da 
han  endnu  var  deres  Herre  og  Konge  og  fra  de 
Trængselens  Aar,  da  han  som  »Fangen  paa  Søn- 
derborg« —  eller  tidligere  som  Kong  Christian 
»den  Sidste«,  som  Kong  Frederik  lidet  profetisk 
kaldte  ham  —  maaske  bragte  mere  Uro  og  Liv 
i  sit  gamle  Rige  end,  da  han  selv  stod  for  dets 
Styre. 

Vi     ser     den    forslagne    og    foragtelige    Diderik 

Slagheck  blive  ført  til  Retterstedet;  hans  naragtige 
Forfængelighed  fornægter  sig  end  ikke  her  ved 
Skafottet,  hvor  han  møder  i  de  prægtigste  Klæder, 
sorte  Fløjlshoser  og  Kjortel,  en  sort  Fløjlsbaret 
og  en  skarlagenrød  ulden  Underklædning.  Vi 
hører  Mængdens  raa  Tilraab  til  ham,  den  hader 
ham  af  et  godt  Hjerte,  og  den  ved  ogsaa,  at  den 
ved  denne  Optræden  driller  den  mægtige  Sigbrit, 
som  for  første  Gang  led  den  Tort,  at  Kongen  lod 
en  af  hendes  Yndlinge  henrette.  At  hun  selv, 
hvis  Københavnerne  skulde  have  raadet,  mulig 
var  gaaet  samme  Vej,  havde  hun  faaet  en  lille 
Fornemmelse  af  nogle  Dage  før,  da  et  Par  Sol 
dater  smed  hende  i  St.  Jørgens  Sø,  hvor  hun 
uden  Tvivl  var  druknet,  om  Kongen  ikke  var 
kommet  til  i  sidste  Øjeblik.  Og  dog  skyldte  Kø- 
benhavn hende,  den  renlige  Hollænderinde,  meget; 
vi  lærte  af  hende  at  vaske  og  gøre  rent  baade 
ude  og  inde,  og  det  var  ogsaa  Sigbrit,  der  lærte 
Byen,    hvad   en   Skraldevogn   var  til.  Men  til- 

bage til  hendes  Ven  paa  Skafottet  paa  Gammel- 
torv! Da  Bøddelen  havde  lagt  Strikken  om  hans 
Hals  og  »vippet«  ham  halvdød,  blev  han  taget 
ned  igen  og  bundet  til  en  Stige,  under  hvilken 
Operation  han  —  hvad  Hensigten  ogsaa  var  — 
kom  saa  nogenlunde  til  sig  selv,  at  han  kunde 
have  den  fulde  Nydelse  af  at  blive  brændt.  Thi 
nu  blev  han  paa  Stigen  smidt  op  paa  et  Baal. 
Det  brændte  fra  9  til  3.  Da  var  der  ikke  andet 
tilbage  af  Diderik  Slagheck  end  hans  Mave,  som 
fandtes  sammenkrympet  som  en  Bold.  En  Baads- 
mand  kunde  ikke  dy  sig  for  at  prikke  til  den 
med  en  Aalestang,  hvorved  den  gik  i  Stykker; 
der  flød  meget  Vand  ud,   Resten  blev  til  Aske. 

Men  ikke  alene  for  at  haane  deres  Fjende,  ogsaa 
for  at  skærme  deres  Ven  er  de  københavnske 
Borgere   mødt   frem    i    Flok  paa  Gammeltorv.    Et 

spændende  Optrin  var  det  den  14.  Juli  1533,  da 
Mængden  mørk  og  truende  tog  Opstilling  uden- 
for Raadhuset,  der  laa  paa  Grænsen  mellem 
Gammel-  og  Nytorv,  og  afventede  Resultatet  af 
Herredagens  Behandling  af  Joachim  Rønnovs 
Klage  mod  Hans  Tavsen.  Rundt  om  saa  man 
liibske  Landsknægte  i  fuld  Rustning,  de  var  paa 
Borgernes  Opfordring  smuglede  ind  i  Staden  af 
Jørgen  Wullenwewer  for  at  give  det  borgerlige 
Ord  til  Bisperne  større  Vægt.  Og  var  der  krummet 
et  Haar  paa  Hans  Tavsens  Hoved,  var  ingen  af 
Katholikkerne  sluppet  levende  derfra.  Det  havde 
de  selv  en  Fornemmelse  af,  og  havde  de  ikke 
haft  den,  fik  de  den  sikkert,  da  de  traadte  ud 
paa  Pladsen.  Hvor  meget  der  var  blevet  tilbage 
af  Joachim  Rønnov,  hvis  ikke  Hans  Tavsen 
havde  fulgt  ham  til  Bispegaarden  (hvor  nu  Uni- 
versitetet ligger),  er  tvivlsomt.  — 

»Før  vokser  Figen  af  Hylderod, 
før  Tysken  vorder  de  Danske  god.« 

havde  Raadmand  Jens  Kammersvend  sagt  til  Kø- 
benhavnerne, da  Ambrosius  kastede  Byen  i  Armene 
paa  de  fyrstelige  Eventyrere  Grev  Christoffer  af 
Oldenburg  og  Hertug  Albrecht  af  Mecklenburg.  Jens 
Kammersvend  maatte  bøde  med  sit  Liv  for  denne 
Advarsel,  men  Borgerne  indsaa,  at  han  havde 
haft  Ret,  da  Sult  og  Nød  pinte  dem  under  Be- 
lejringen 1536,  og  de  den  19.  Juni  forbitrede 
krævede  deres  harnisk-klædte  Ledere,  Ambrosius 
Bogbinder  og  Hans  Bose  til  Ansvar  ved  et  Møde 
paa  Gammeltorv.  Da  de  ved  at  trænge  ind  paa 
Hans  Bose  kom  til  at  vælte  ham,  fyrede  tyske 
Landsknægte  paa  de  ubevæbnede  Borgere  i  deres 
egen  By,  og  150  maatte  lade  Livet.  Hvor  langt 
mindre   værdig  var,    og   hvor  mere  ubetydelig  en 

Aarsag  havde  ikke  den  Sammenstimlen  paa  Gammel- 
torv, der  fandt  Sted  halvtredjehundrede  Aar  senere, 
da  man  forlangte  den  i  Posthusfejden *)  uskyldigt 
arresterede  Students  Løsladelse  og  argumenterede 
ved  at  rive  Haarpisken  af  en  lige  saa  uskyldig 
Løjtnant  og  slaa  Raadhusets  Ruder  ind  med  Sten. 
Men  Torvet  fortæller  ogsaa  om  glade  Dage. 
Det  var  en  stolt  Dag  i  Byens  Historie  den  30. 
Oktober  1536,  da,  »Bursproget«  paa  Gammeltorv, 
den  menige  Adel,  Borgerskabet  og  Bønderne, 
godkendte  Rigsdagens  Beslutning  om  Reforma- 
tionens Indførelse.  —  Og  med  nogen  Forbavselse 
har  Byens  Borgere  i  Dagene  inden  d.  24.  August 
1559  set  Kongens  Folk  pille  alle  Torvets  Brostene 
op  for  at  køre  dem  bort  i  ikke  mindre  end  930 
Læs,  hvorpaa  der  fyldtes  817  Læs  Sand  paa  i 
Stedet.  Men  Jubelen  har  været  stor  paa  selve 
Dagen,  da  den  mandige  og  ridderlige  Kong  Fre- 
derik den  Anden  i  Anledning  af  sin  Kroning  holdt 
Turnering   her,    saa   Lanserne  splintredes  derved. 

Da  brødes  de  Stager,  at  Stykkerne  fløj 
i  Vejret  vel  mange  Favne  op  høj, 
naar  de  gik  i  Sønder,  da  spraged'  det  saa, 
det  var  stor  Lyst  at  høre  derpaa. 

Men  Jubelen  var  dog  størst,  da  Kongen  selv 
erklæredes  for  Sejrherre.  Ogsaa  Christian  den 
Fjerde  havde  i  Anledning  af  sin  Kroning  Ring- 
ridning og  Dystløb  paa  Gammeltorv  d.  6.  Sep- 
tember 1588.  Det,  der  da  morede  den  glade  Kø- 
benhavner mest,  var  at  følge  de  Riddere  af  den 
bedrøvelige  Skikkelse,  der  var  faldne  af  Hesten 
i  Kampen,  til  deres  Herberge;  thi  det  var  den 
ubehagelige  Straf  for  den  uheldige,  at  han  da 
straks    til    Fods    og  i  sin    tunge    Rustning    skulde 


)   Se     Saa  By  som  Borgers     Indlednin« 

begive  sig  til  sin  Bolig,  og  den  Spidsrod  af  Vittig- 
heder, der  da  var  at  gennemløbe,  har  sikkert  ikke 
været  rar. 

Lukker  vi  nu  Øjnene,  saa  veksler  Billedet  for 
vort  indre  Syn  igen,  og  vi  ser  en  lille  Mand, 
ivrig  i  sine  Bevægelser,  med  et  skarpt  Blik  og  et 
lunt  Smil  om  Læben,  smutte  ud  af  Huset  paa 
Hjørnet  af  Nygade.  Og  vi  genkender  Ludvig  Hol- 
berg. Han  boede  her  en  Tid,  men  han  maatte 
flytte,  fordi  han  ikke  om  Natten  kunde  sove  for 
Raab  fra  Vægterne,  som  jo  var  mest  aarvaagne 
saa  nær  ved  Raadhuset.  Der  ovre  ved  Spring- 
vandet møder  han  Studenstrup,  som  netop  er 
kommet  ind  fra  Vesterport,  og  han  drejer  efter 
ham,  til  han  naar  ud  til  Volden  igen,  hvor  Fyren 
falder  i  det  berygtede  Værtshus  »Paradisets«  Net. 
—  Skønt  Gammeltorv  desværre  ved  moderne  Om- 
bygninger har  mistet  en  Del  af  sit  Præg,  maa  vi 
dog  endnu  glæde  os  over  to  saa  smukke  gamle 
Bygninger  som  de  Holm-ske  og  Suhrske  Gaarde 
med  deres  fine  og  noble  Facader;  og  saa  gaar  vi 
over  paa  Nytorv,  som  hedder  saaledes,  fordi  det 
først  blev  indrettet  1605,  da  Christian  den  Fjerde 
gerne  vilde  have  sit  Raadhus  frit  beliggende  med 
Udgang  til  begge  Sider. 

Der  er  noget  vist  skummelt  over  Nytorv,  maaske 
fordi  der  knytter  sig  Forestillinger  om  Kagstryg- 
ning, Gabestok  og  Vippegalge  til  det;  thi  det  var 
jo  her,  at  alle  borgerlige  Straffe  oftest  eksekveredes, 
og  selv  om  Torvet  har  været  Grønttorv,  Loppe- 
torv (dette  holdtes  jo  senere  paa  Vandkunsten) 
og  Flæsketorv,  saa  er  det  dog  Domhuset,  der 
helt  behersker  det.  Og  det  er  alene  af  den  Grund 
rart,  at  vor  lyse  og  glade  By  har  faaet  et  Raad- 
hus —  et  Borgerhus,  som  er  smilende  og  lysteligt, 
i  Stedet  for  det  ganske  vist  arkitektonisk  smukke, 
men  underlig,  melankolske  gamle  Raadhus.    Over 

Indgangen  staar  som  bekendt  de  gyldne  Ord: 
Med  Lov  skal  man  Land  bygge«,  som  er  Ind- 
ledningsordene til  Kong  Valdemar  Sejrs  jyske  Lov 
af  1241;  men  Kong  Valdemar  kan  ikke  faa  Lov 
at  have  Æren  for,  at  de  første  Gang  anvendtes  i 
hans  Lov;  thi  de  er  laante  fra  den  endnu  ældre 
»Eriks  sjællandske  Lov  ,   hvor  de  lyder: 

Meth  lagh  scal  man  landh  bygge«, 

og  i  saa  gammel  en  Ordsprogsamling  som  Peder 
Laales,  der  jo  hører  hjemme  i  Middelalderen, 
findes  et  latinsk  Ordsprog,  hvoraf  det  danske 
særdeles  godt  kan  være  oversat.  Men  det  er  nit 
lige  meget,  hvem  der  er  Ordets  Ophav,  det  er 
godt  nok  endnu  (500 — 700  Aar  efter,  saa  godt,  at 
Kong  Carl  den  Femtende  af  Sverige  gjorde  det  til 
sil  Valgsprog  under  Formen:  >  Land  skall  med  lag 
byggas«. 

Det  »gamle  Raadhus  er  slet  ikke  saa  gammelt; 
thi  det  blev  taget  i  Brug  1815,  da  det  var  opført 
i  Stedet  for  det,  der  skilte  Gammel-  og  Nytorv 
ad,  og  som  brændte  ved  den  store  Ildsvaade  1795. 

Omtrent  ved  Siden  af  Raadhuset  ligger  indtil 
næste  Foraar  et  Hus,  Xr.  27,  —  der  har  en  Plade 
med  en  Indskrift:  Søren  Aabve  Kierkegaard  boede 
her  fra  sin  Fødsel  5.  Maj    1813  til  7.  April  184S   . 

Vender  vi  dernæst  vort  Blik  over  mod  Frue 
Kirkes  nu  kullede  Taarn,  kommer  vi  til  at  tænke 
paa  hin  uhyggelige  Septembernat  1807,  da  Byen 
faldt  for  engelske  Blus  og  Brande,  og  Rædsels- 
budskabet:  Frue  Taarn  brænder,«  lød  gennem 
Gaderne,  medens  Tonerne  af  Sangværket,  der  ved 
Branden  sattes  i  Gang,  syntes  at  ringe  Død  og 
Undergang  over  den  ulykkelige  Slad. 

En  Gang  var  der  en  spinkel  Forbindelse  mellem 
Gammel-    og    Nytorv    og    Vor    Frue    Kirkes    Spir. 

Det  var  i  Sommeren  1586,  da  »en  synderlig 
Kunstner  fra  S  vitserland«  havde  spændt  sin  Line 
fra  Kirketaarnet  til  Taarnet  paa  Raadhuset  og 
paa  Midsommeraften  tre  Gange  spadserede  paa 
Linen;  første  Gang  »for  han  paa  sin  Bug  med 
udstrakte  Arme  og  Ben  ned  til  Enden.«  Den 
anden  Gang  havde  han  en  Hjulbør  med,  som 
han  midt  over  Torvet  svingede  rundt,  og  tredje 
Gang  lod  han  et  Vinglas  hejse  op  til  sig.  Han 
tømte  det  tre  Gange  og  lod  saa  Glasset  falde  ned 
paa  Jorden.  Man  kan  se,  at  vore  Forfædre  har 
kendt  til  Nervepirring,  der  godt  kan  sættes  ved 
Siden  af  vore  Dages  looping  the  loop.  —  Vore 
Tanker  er  draget  mod  Frue  Plads.  Vi  vender 
Raadhuset  Ryggen  og  begiver  os  gennem  den  lille 
Stump  Nørregade  ad  Dyrkøb  til.  Ved  Nørregade 
Nr.  1  tænker  vi  os,  at  der  ad  Aare  vil  blive 
opsat  en  Plade,  en  værdig  Pendant  til  den  paa 
Nytorv  27,  hvorpaa  der  daskalstaa:  »Her  fødtes 
Filosofen  Harald  Høffding  og  levede  hele  sin  Ung- 
dom«. Vi  falder  derpaa  i  Tanker  over  det  be- 
synderlige Navn  paa  en  Gade :  »Dyrkøb«.  Hvad  be- 
tyder nu  det?  Ja,  ved  dette  Navn  rulles  et  mær- 
keligt Billede  op  for  vort  Blik,  et  Billede  af 
svundent  København  i  en  ganske  ejendommelig 
Skikkelse.  Helt  uvilkaarligt  kommer  vi  til  at 
nynne  den  første  danske  Drikkevise,  vi  kender, 
Tøger  Reenbergs: 

»I  et  Vinhus  vil  jeg  sige 
mit  Farvel  og  lægges  ned, 
tæt  ved  Tønden  vil  jeg  ligge, 
under  Tappen   Hovedet« ; 

thi  Navnet  Dyrkøb  stammer  netop  fra,  at  et  Vin- 
hus af  dette  Navn,  Samlingsstedet  for  det  gamle 
Københavns  fornemste  Sviregaster,  laa  paa  dette 
Sted   med   Facade   mod   Klædeboderne.    (Skinder- 

gade).  Træt  af  Trediveaarskrigens  Uro  ude  i  Ev- 
ropa  var  en  Hollænder,  Johan  Lehn,  draget  op 
til  vor  stille  Krog  af  Verden  og  havde  grundet  et 
Vinhus  her  med  Skænkestue  og  et  større  Værelse, 
hvor  Spillerne  samledes.  Men  det  var  dog  først 
under  hans  Søn,  Abraham  Lehn,  der  var  en  anset 
Borger,  som  hørte  til  Stadens  32  Mænd,  at  Livet 
udfoldede  sig  ret  karakteristisk  her.  Allerede  i 
Christian  den  Femtes  Tid  giver  Jens  Steen  Sehested 
paa  Vers  en  ret  livlig  Skildring  af  Livet  paa  et 
saadant  Vinhus: 

Mig  drikkes  til,  jeg  gør  Besked, 
saa  længe  som  mig  lyster, 
det  bedste  Raad,  som  da  jeg  ved, 
er:     Tønden  har  en  Søster!« 
Jeg  bliver  da  som  nylig  fød, 
min  Gæk  vil  til  at  svømme, 
da  faar  mit  Liv  i  Sorgen  Død 
af  Baechi  søde  Strømme; 
da  springer  Hjertet  i  mit  Liv 
ret  som  en  Lammernmpe, 
tit  lader  jeg  til  Tidsfordriv 
mit  Glas  mod  Gulvet  dumpe. 

Her  mødes  Officerer  med  Studenter  og  Borgere. 
Adelsmanden  rasler  med  Terninger,  og  gaar  Vinen 
ind,  gaar  Forstanden  ud. 

»Naar  Fantasi,  den  Klagenar 
i  Folkets  Hjerne  rimer, 
da  er  man  ikke  den,  man  var, 
man  raser,  støjer,  primer. 

Det  gaar  livligt  til,  snart  op,  snart  ned,  nu  er 
man  Venner,  nu  skaber  det  mindste  Ord  Ufred, 
og  Kaarden  sidder  løst  i  Skeden. 

»Snart  staar  et  Par  og  drikker  Dus, 
bekræfter  sligt  ved  Banden, 
derefter  kør'  de  Glas  og  Krus 
hverandre  strax  i  Panden.« 


46 


Men  snart  er  Freden  atter  sluttet,  Vinen  gør 
tung,  eller  som  Sehested  saa  smagfuldt  siger: 

»Hans  Hoved  tungt  og  Benen'  let, 
han  ræber  af  hans  Mave.« 

Men  andre  kommer  paa  Vinhus  mere  for  at 
spille  end  for  at  drikke,  og  for  dem  gælder  det 
mest  at  have  Hovedet  klart  ved  deres  Passe-dix, 
Skærvensel  og  Labet,  Firkort  og  Piqvet;  thi  man 
spiller  ogsaa  falsk  —  Bondefangere  er  ikke  af 
nyere  Dato.  —  Og  saa  til  sidst  ved  Kældersvenden 
nok,  hvad  han  skal  forlange  for  Drikkevarerne, 
saa  gælder  det  dog  at  være  saa  vaagen  endnu, 
at  man  kan  tælle  med.  —  For  Resten  kunde  man 
ogsaa  spise  godt  i  »Dyrkøb«.  Det  var  et  af  Byens 
fineste  Madsteder,  og  de,  der  vilde  spise,  fik  et 
Værelse  »a  parte«.  Var  det  for  kostbart  her,  saa 
gik  man  over  ved  Siden  af  Petri  Kirke  i  »Godt- 
køb«, som  imidlertid  hurtig  glemte  sit  Navn  og 
konkurrerede  med  »Dyrkøb«  i  gode  Varer  og 
høje  Priser. 

Stor  var  Sorgen,  da  »Dyrkøb«  maatte  nedrives 
midt  i  sine  Velmagtsdage,  i  1699,  for  at  give 
bedre  Plads  for  Kirkegaarden.  Ogsaa  dette  in- 
spirerede Poeterne.  Man  havde  hørt,  at  falde- 
færdige Huse  maatte  vige,  men: 

at  ét  Glædehus  i  Fredetid  bedrøves, 
at  mossegroet  Steen  fra  stærke  Stolper  røves 
og  aldrig  samles  skal  til  bedre  bygget  Hus, 
det  haardt  fortryde  maa  den  vel  logeret  Mus.« 

Og  det  krænkede  Folk,  at  det  Sted,  hvor  man 
søgte  aarle  og  silde,  hvor  kældervante  Drenge 
sprang,  og  Rhinskvinen  gærede  i  Kældrene,  nu 
skulde  forsvinde,  —  og  det  for  en  Kirkegaard! 
Den  eneste,  der  glædede  sig,  var  den  lige  overfor 
liggende   »Blase«,  men: 

vi.  som   Dyrkøbs  Flor  i  gamle  Dage  kendte 
og  saa  dets  Kompagni  lod  ogsaa  derfra  hente 
saa  mangen   Lædske-Pæl,  vi  glemme  aldrig  det, 
at  denne  lystig  Krog  forsvandt  og  blev  saa  slet.« 

Paa  nuværende  Dyrkøbs  Grund,  der  ogsaa  en 
Tid  hørte  med  til  Vor  Frue  Kirkegaard,  laa  »Vor 
Frue  Skole«  —  senere  Metropolitanskolen  —  som 
først  etter  Bombardementet  fik  sin  nukendte  Plads, 
og  her  vandrede  Peblingen  sin  tunge  Skolegang. 
De  arme  Ungersvende  (de  var  undertiden  30  Aar, 
før  de  løb  af  Skole)  fik  her  Riset  og  Ferlen  at 
smage,  saa  Pladsen  har  genlydt  af  deres  Jammer, 
og  herfra  gik  de  i  Skarer  ud  og  sang  for  Folks 
Døre  og  tiggede,  skønt  den  humane  Christian  den 
Anden  forlængst  havde  forbudt  det.  De  sorte,  side 
Kapper  gav  Torvet  Karakter,  saa  højtideligt  og 
trist  blev  det  paa  en  Tid,  da  Lærerne  var  »Hørere« 
og  ikke  Lærere,  da  Krigen  ubønhørligt  var  er- 
klæret mellem  Lærer  og  Elev.  Men  ogsaa  brogede 
Billeder  kan  vi  hente  fra  denne  Plet.  Skotterne  i 
deres  maleriske  Dragter  havde  i  Grevefejdens  Tid 
deres  Herberge  her  paa  Hjørnet  af  Dyrkøb  og 
Nørregade,  og  det  gik  da  tit  blodigt  til,  naar  de 
barrikaderede  sig  mod  de  lybske  Svende.  Alt  det 
kender  vi  saa  godt  fra  Carl  Bernhards  »Krø- 
niker fra  Christian  den  Andens  Tid«. 

Levende  kan  vi  se  det  Billede,  her  oprulles  for 
os,  med  de  vilde  Landsknægte,  som  holder  gode 
Miner  med  de  fordrukne  Munke,  fordi  disse 
kender  Byen  bedst  og  kan  drikke  og  spille  om 
Kap  med  dem.  Vi  kan  tænke  os  den  fulde  Munk, 
der  en  Maaneskinsnat  raver  hjem  ad  mod  Graa- 
brødre-Kloster  og  nikker  til  sin  Ven  Maanen, 
idet  han  trøster  sig  med  de  menneskelige  Fortrin 
og  nvnner: 

»Maanen  holdes  saa  højt  i  Ære, 

men  det  er  saa  sin  Sag, 

fuld  den  kun  een  Gang  hver  Maaned  kan  være, 

men  jeg  hver  evige  Dag!« 

Og  hvor  broget  har  ikke  Livet  udfoldet  sig 
inden  Døre  med  »Wein,  Weib  und  Gesang«; 
megen  Raahed,  men  vel  ogsaa  en  Del  Poesi  har 
dette  Liv  i  den  fremmede  By  rummet  for  de 
glade  Sønner  af  Taagernes  Land;  mange  af  dem 
er  blevet  her  for  stedse,  hvad  enten  de  faldt  til 
Ro  i  en  dansk  Pigelils  Arme  og  endte  som  bo- 
siddende Borgere,  eller  de  blev  Ofre  for  Pile,  der 
var  mere  dødbringende  end  Amors;  det  var 
urolige  Tider,  hvor  ingen  vidste,  hvad  Dagen  i 
Morgen  vilde  bringe.  —  Livet  her  i  Dyrkøb  har 
til  Tider  haft  Eventyrets  Spænding  og  Poesi  over 
sis! 


Frue   Kirke. 


FJERDE  AFSNIT. 


Naar  vi  nu  vandrer  over  det  fredelige  Dyrkøb, 
som  vor  vise  Magistrat  -  -  til  for  kort  Tid 
siden  havde  prydet  med  et  af  de  tiltrækkende  og 
arkitektonisk  skønne  Sneglehuse  for  det  mandlige 
Almenvel  en    Institution,   som  aarlig  paa  vore 

Gader  vækker  fremmede  Turisters  usminkede  For- 
undring, -  tænker  vi  næppe  paa  alt  det,  Pladsen 
kan  berette,  og  vi  kan,  naar  Drengene  i  April  med 
deres  Klink  agerer  Foraarsbebudere,  —  læg  Mærke, 
at  »Klink  paa  Frueplads-  netop  er  et  ubedrageligt 
Tegn  til,  at  der,  som  Blicher  sagde,  er  Lurk  i 
Vejret«,  og  at  dette  Spil  uvægerlig  afløses  af  Top 
sammesteds,  saasnart  Knopperne  brister — knap  føle 
Fornemmelsen  af  at  træde  paa  historisk  Grund, 
hvis  ikke  Vor  Frue  Kirkes  umiddelbare  Nærhed  - 
den  gamle  Mariakirkes  alvorsfulde  Graahed  stemte 
os  til  ikke  blot  kirkelig  Andagt,  men  ogsaa  til 
en  saadan,  som  fødes  af 
Minder,    som   strømmer  os 


Knud  Bokkenheuser  :  Di-  svandt,  <!<■  svandt 


le   de  mange  og  rige 
Møde,    naar  vi   van- 

drer  paa  disse  historiske  Steder.  Den  Andagt,  som 
har  sin  verdslige  Sangbund  i  Kærligheden  til  vor 
Fødeby,  har  vi  netop  Lov  til  at  give  Udtryk  ved 
den  gamle  Bispebys  Hovedkirke.  Mester  Ole  Vinds 
Øje  for  sine  Bysbørns  Fejl,  Hans  Tavsens  dristige 
Værn  mod  Billedstormernes  Udskejelser,  Mynsters 
og  Martensens  Prædikestol  er  det  vel  nok  værd 
at  mindes,  og  for  at  vi  ikke  skal  skræmmes  af 
al  den  megen  Gejstlighed,  saa  lad  os  straks,  idet 
vi  ser  op  til  Frue  Kirke,  mindes  noget  saa  verds- 
ligt som  at: 

»udenfor  Kirken  trængtes 
nysgerrige  Kvinder  og  Børn. 
Der  ægtede  Ingeborg   Vinding 
Povl   Vendelbo  Løvenørn«. 

Hvis  vi  skal  tro  Dr.  Olnf  Nielsen,  som  rigtignok 
modsiges  af  A.  D.  Jørgensen,  staar  vi  egentlig  her 
paa  Frue  Plads  ved  Byens  Vugge ;  thi  oprindelig 
var  København  ligesom  de  omliggende  Byer, 
Serridslev,  Valby  og  Solbjerg  en  agerdyrkende  By, 
der  har  samlet  sig  om  Kirken:  Vor  Frue-Marie- 
Kirken.  Og  det  er  en  mærkelig  Skæbne,  der  har 
fulgt  dette  vor  Bys  Midtpunkt ;  thi  det  er,  ligesom 
om  Ilden  med  særlig  Forkærlighed  var  søgt  her 
hen.  Ingen  af  Byens  mange  Ildebrande  har  ladet 
den  uskadt,  ja,  undertiden  maa  Kirken  have  haft 
sig  en  lille  privat  Brand  for  egen  Regning;  thi 
over  den  første  Kirkes  Indgangsdør,  vi  kender 
noget  til,  stod  en  firkantet  Sten,  som  fortalte,  at 
fire  Ildebrande  havde  lagt  den  nu  genrejste  Kirke 
i  Aske.  Men  den  Frue  Kirke,  der  mest  har  draget 
vor  Opmærksomhed  til  sig,  fordi  Historien  især 
søgte  den,  var  langt  mere  pragtfuld  end  den  nu- 
værende, som  dog  i  sit  Indre  er  et  af  Byens 
skønneste  og  arkitektonisk  set  reneste  Mester- 
værker.   Den    er    saa    udpræget    protestantisk    nu 

med  sine  klare  Linjer  og  kolde  Marmorpragt, 
som  vi  dog  ikke  kan  undlade  at  imponeres  af, 
fordi  den  drager  vor  Tanke  mod  det  enkelte,  det 
eneste,  mod  den  tre-enige  Gud,  hvis  Søn  mildt 
og  værnende  breder  sine  velsignende  Arme  ud 
deroppe  ved  Alteret  i  Thorvaldsens  dejlige  Kristus- 
skikkelse.  Der  er  ingen  Sentimentalitet,  intet  Føleri, 
klart  og  inderligt  taler  Kunsten  her  Guddommens 
Sprog  lige  til  Hjerterne.  Og  alt  det  danskeste 
Danske,  den  sunde  Hjertelighed  og  den  rolige 
Intelligens  har  sat  sig  Stævne  her  i  Frue  Kirke. 
Allerede  den  Illustration,  vi  til  for  faa  Aar  siden 
havde  til  vor  kære  Fødebys  indre  Liv,  ved,  at 
Studenten  for  alle  Studenter,  den  stoute  gamle 
Hartmann  her  var  Orglets  Herre  og  Hersker,  er 
saa  dansk,  at  vi  ikke  kan  tage  en  Sang  paa 
Læben,  der  bedre  kan  tolke  vore  Følelser  end 
hans.  -  Hvor  besynderligt,  at  man  ikke  stillede 
hans  Statue  op  midt  paa  Frue  Plads,  hvor  Re- 
præsentanter for  begge  hans  Menigheder,  baade 
den  gejstlige  og  Studenternes  verdslige  Flok, 
stadig  færdes! 

Et  andet  Navn  med  aktuel  Klang  er  knyttet 
til  Kirken.  Kong  Haakon  af  Norge  holdt  her  sit 
Bryllup  med  den  10-aarige  Prinsesse  Margarethe 
af  Danmark,  Nordens  senere  »stormægtige  Frue«; 
og  som  Kong  Haakon  den  Syvende  nu  skylder 
en  Konflikt  med  Sverige  sin  Krone,  skyldte  Kong 
Haakon  den  Sjette  en  lignende  Konflikt  sin  Brud; 
thi  den  svenske  Kong  Magnus  Smek  protegerede 
et  helt  andet  Parti  med  en  holstensk  Prinsesse 
Elisabeth.  Den  Gang  førte  Ægteskabet  til  Unionen, 
der  politisk  set  maatte  være  dødfødt  eller  i  al 
Fald  have  en  stakket  Levetid.  Var  det  nu  ikke 
rimeligt,  at  vi  paa  vor  Spaseretur,  naar  vi  tænker 
paa  Vor  Frue  Kirke,  samlede  vore  gode  Ønsker 
for  Norden  i  det,  at  den  danske  Prins  paa  Norges 

Trone  maa  have  større  Held  som  Skandinav  end 
hine  Tiders  Skandinaver  og  maa  knytte  en  aan- 
delig  Union  af  Varighed  mellem  Danmark,  Norge 
og  Sverige. 

Den  Kirke,  vi  saaledes  har  samlet  vore  Frem- 
tidsønsker om,  var  i  sin  Tid  Gemmested  for  de 
sælsomste  Ting.  Der  opbevaredes  et  Stykke  af 
det  hellige  Kors  i  en  Glaskiste,  som  tit  blev  kysset, 
men  aldrig  vasket,  der  var  en  Flig  af  Hellig 
Hertug  Knuds  Kjortel,  ja,  noget  saa  uappetitligt 
som  en  Finger  af  Abbed  Vilhelm,  der  var  en 
Splint  af  Jesu  Krybbe  og  en  saa  imaginær  Gen- 
stand som  den  Fane,  Engelen  overrakte  St.  Olaf, 
da  han  overgik  til  Herligheden.  Men  hvad  der 
ikke  var  udstillet  eller  opbevaret  under  den  gamle 
Kirkes  Buer,  der  lagdes  i  Aske  1728,  var  den 
store  Stemning,  som  skabtes  herinde  mellem  de 
mange  Altere,  Helgenbilleder,  skønne  Gravmæler 
og  Mamorepitafier,  som  prydede  Kirken,  lige  til 
Billedstormerne  gik  deres  Ødelæggelsesgang. 

Det  var  vel  Frue  Kirkes  mest  dramatiske  Op- 
trin. Vi  kan  se  det  levende  for  vort  Øje.  De 
rasende  Borgere,  der  har  lidt  under  Bispernes 
Tyranni,  trænger  med  Ambrosius  Bogbinder, 
selve  Byens  Borgmester,  i  Spidsen  ind  i  Kato- 
likkernes sidste  Helligdom  og  faste  Borg.  De  slaar 
ned  for  Fode.  De  vil  ikke  bøje  Knæ  for  alle  de 
Voksbilleder,  alle  disse  Splinter  og  Flige,  de  vil 
tro  paa  Gud  og  ingen  anden;  og  de  har  lurende 
bag  denne  Emancipationstrang  det  glødende  Had 
mod  Ronnow,  som  havde  været  den  snedigste  og 
lumskeste  Udbytter  af  deres  Godtroenhed,  og  der 
skal  ikke  lades  Sten  paa  Sten  tilbage  af  hans 
Hus;  men  de  glemmer,  at  det  tillige  er  Guds  Hus. 
Da  træder  Hans  Tavsen  værdig  og  myndig  frem 
ved  Alteret  og  standser  de  vilde  Mennesker;  det 
er   ikke   ham    selv,    der   taler.    Det   er  den  hellige 

Tros  Indignation,  der  lyner  gennem  hans  Ord, 
og  han  fører  de  vildledte  Borgere  tilbage  til  For- 
nuften. Skamfulde  kaster  de  Øxer  og  Sværd,  de 
ser,  at  de  har  forvekslet  Guds  Hus  med  hans 
daarligste  Tjeners,  -  -  de  gaar  stille  hjem  og  fra 
nu  af  bliver  Frue  Kirke  dem  pludselig  hellig. 

Derfor  fik  den  ogsaa  senere  Byens  højeste  Spir, 
det  Spir,  der  beherskede  alt,  ligesom  nu  vort  nye 
Raadhustaarn.  Det  var  vel  ikke  saa  højt,  det  var 
228  Fod,  Raadhusets  er  336,  men  den  Gang  im- 
ponerede det  mere,  fordi  Byens  Huse  var  saa 
lave.  Det  var  derfra,  at  Klokkerne  ringede  Kvarter- 
og  Timeslag  ud  over  Byen;  her  hang  Kongens 
Stormklokke,  og  i  dette  Taarn  rummedes  det 
prægtigste  og  kunstigste  Orgelværk  i  hele  Europa. 
Klokken  alene  vejede  8000  Pd.,  og  med  meget 
Besvær  var  den  anbragt  saa  højt  i  1703,  paa  en 
Tid,  da  man  kun  kendte  Haandens  Kraft,  og 
ingen  mekanisk  Hjælp  kunde  faas.  »Vor  Frues 
Spir  var  ogsaa  Københavnernes  Helligdom. 
Christian  den  Fjerde  var  jo  selv  oppe  for  at  gøre 
det  i  Stand,  og  hver  Gang  det  var  Storm  eller 
Uvejr,  gøs  alle  gode  Københavnere  for  det.  Vi 
saa  jo,  hvorledes  man  ofrede  » Blasen  <  uden 
Nytte  i  1728;  vi  ved,  at  Lynet  midt  i  Sommeren 
1573  slog  ned  i  det  uden  at  gøre  Skade,  men  i 
Februar  1585  rystedes  Byen  af  det  Rædselsbud, 
at  en  rød  Lynild,  som  ikke  kunde  slukkes  med 
Vand,  ramte  Taarnet,  standsede  Uhrværket  og 
paa  et  hængende  Haar  havde  dræbt  Taarnvægteren, 
som  boede  her  oppe  og  om  Natten  ved  Time- 
skifte  blæste  paa  Skalmeje. 

Vi  kender  ogsaa  alle  det  originale,  farvede 
Billede  fra  Bombardementets  Dage  i  1807,  hvor 
man  ser  Frue  Taarn  i  lys  Lue,  medens  de  for- 
virrede Københavnere  flygter  ned  gennem  Lande- 
mærket.  Det  er  ikke  nogen  Tilfældighed,  at  dette 

Billede  blev  Bombardementets  mest  kendte;  thi 
der  er  ingen  Tvivl  om,  at  det  Øjeblik,  da  Frue 
Taarn  tændtes  af  Fjendens  Brandpil,  blev  Ræds- 
lernes største;  thi  den  ramte  Københavns  Hjerte. 
Det  var  jo  Byens  ældste  og  stolteste  Minde,  der 
nu  for  sjette  eller  syvende  Gang  skulde  lægges  i 
Grus. 

Vor  nøgterne  Tid  fik  jo  ikke  Sans  for  eller 
Raad  til  at  sætte  mere  end  et  forgyldt  Kors  paa 
et  kullet  Kirketaarn.  Det  ligner  os!  Nikolaj  —  og 
Frue-Taarn  raaber  højt  i  Kor  om  vor  Omhu  for 
vore  Minder! 

Er  der  mon  mange,  som,  naar  de  gaar  forbi 
Frue  Kirke,  tænker  paa,  at  den  Bygning  egentlig 
i  sit  Ydre  indeholder  en  stor  Meningsløshed?  At 
sætte  en  græsk  Tempelportal  (fuldstændig  hedensk !) 
med  danske  Søjler  (en  dejlig  Portal  for  Resten!) 
paa  en  Kirke,  som  er  bygget  i  en  grim  Efterlig- 
ning af  nygræsk  »Renæssance« -Stil.  Man  kunde 
nok  fortabe  sig  i  Forbavselse  herover,  hvis  man 
ikke  glemte  det  af  Ærgrelse  over  den  forfærdelige 
Kasse  af  et  »Studenterhus«,  der  er  klasket  op 
vis  å  vis  Kirken  og  den  skønne  Bispegaard,  der 
—  lad  os  huske  det  —  helst  skal  ses  fra  Hjørnet 
af  Dyrkøb  og  Nørregade  med  det  dejlige  Petri 
Kirkespir  som  Baggrund.  —  Næst  efter  at  være 
Forfatter  til  Digte,  hvortil  der  er  sat  god  Musik, 
er  der  ikke  noget  mere  utaknemligt  end  at  være 
Billedhugger  eller  Arkitekt.  Selv  om  Værket  lever, 
glemmes  det,  hvilken  Mester  det  skyldes,  fordi 
det  ikke  bærer  Signatur  som  et  Maleri.  Er  det 
en  smuk  Sang,  der  synges  til  en  køn  Melodi, 
siges  der  altid :  Den  er  af  Hartmann,  af  Gade,  af 
Grieg,  men  aldrig,  hvad  den  Digter  hedder,  der 
dog  har  inspireret  ham.  Der  er  noget  uretfærdigt 
heri.  Og  ligesaa  med  Billedhuggerarbejder.  Her 
paa    Frue    Plads    maa   vi    Gang    efter   Gang  gribe 

os  selv  i  en  saadan  Uretfærdighed.  Hvem  ved, 
at  C.  F.  Hansen  er  Kirkens  Arkitekt?  At  han 
ogsaa  har  været  Mester  for  den  lille,  kønne  Me- 
tropolitanskole?  Og  for  at  gøre  Arkitekterne 
færdige  med  det  samme,  saa  er  der  næppe  mange 
af  den  yngre  Slægt,  som  overhovedet  aner,  at 
der  har  levet  en  Bygmester,  som  hed  Peter  Malling, 
og  dog  taler  han  Skønhedens  Sprog  til  os  gennem 
Universitetets  imponerende  Facade.  Endnu  husker 
man  dog  maaske,  at  Universitetsbibliotheket  er 
tegnet  af  Herholdt,  og  at  det  var  Martin  Xyrop, 
der  satte  Bispegaarden  i  Stand  igen. 

Men  udenfor  Frue  Kirke  staar  to  smukke  ko- 
lossale Statuer,  Moses  og  David.  Hvem  mindes 
endnu,  at  disse  to  skønne  Arbejder  skyldes  hen- 
holdsvis gamle  Bissen  og  J.  A.  Jerichaul  Og  dog 
er  det  ganske  ejendommeligt,  at  disse  to  Kunstneres 
Arbejder  til  evige  Tider  skal  staa  som  fredelige 
Pendanter  udenfor  vor  store  Kirke ;  thi  de  var 
jo  netop  i  saa  meget  hinandens  Modsætning  i 
kunstnerisk  Opfattelse,  en  Modsætning,  der  vel 
tydeligst  traadte  frem,  da  Mindesmærket  for  Tre- 
aarskrigen  skulde  skabes.  Bissen  gav  os  den 
glimrende  Landsoldat,  der  staar  ved  Fredericias 
Vold,  —  greben  ud  af  Livet  er  den,  jævn,  dansk 
og  borgerlig,  — Jerichau  modellerede —  en  Thor! 
Det  var  denne  Kunstens  Borgerliggøreise,  der 
havde  sin  Talsmand  i  Høyen,  men  som  var  Je- 
richaus  Kunstnernaturel  imod  og  gjorde  ham  me- 
lankolsk og  bitter,  fordi  han  ikke  vilde  følge  med. 
Men  netop  i  denne  Bitterhedens  Periode  var  det, 
at  han  skabte  et  Storværk  i  sin  Stil  og  sin  Aand 
i  David. 

Men  vi  maa  tilbage  til  Frue  Plads,  og  den 
Bygning,  der  først  og  fremmest  her  tiltrækker  sig 
vor    Opmærksomhed,    er    Bispegaarden.    Den    for- 

tæller  os  selv  sin  Historie  i  en  Indskrift,  der  findes 
paa  en  Plade  ud  imod  Studiestræde.   Her  staar: 

Hel  sælsomt  man  med  mig 
i  Tiden  monne  raade. 
Som  Raadhus  først  jeg  stod 
vor  By  til  Gavn  og  Baade. 
1479. 


Saa  var  jeg  Studiegaard, 
men  blev,  da  her  i  Landet 
Guds  rene  Ord  fik  Løb 
til  Bispegaard  omdannet. 
1539. 


Det  har  jeg  siden  da 
igennem  Sekler  været, 
skønt  Ild  mig  hærget  har 
og  Tid  har  paa  mig  tæret. 
1728. 


Nu  er  i  Stand  jeg  sat, 
Gud,  lad  mig  længe  staa, 
og  skærm  i  Naade  dem, 
som  Bolig  i  mig  faa. 
1896. 


Paa  den  Plads,  hvor  nu  Bispegaarden  knejser, 
laa  altsaa  i  sin  Tid  Byens  andet  Raadhus,  det 
første,  hvis  Beliggenhed  man  med  Sikkerhed  kan 
paavise,  dog  mener  man  at  have  fundet  Rester 
af  det  allerældste  i  en  Kælder  i  Skindergade. 
Rester  fra  denne  Bispegaardens  første  Periode 
fandtes  ved  Udgravningerne  i  1896,  idet  der  var 
tydelige  Spor  af  den  ældste  »Stadskælders«  Vin- 
duer. I  den  Tid  kaldtes  Studiestræde  Raadhus- 
stræde.  Den  katolske  Tids  Bispegaard,  hvor  Bi- 
skop Rønnow  residerede,  og  hvor  Hertug  Albrecht 
af  Mecklenborg  førte  sit  syndige  Leben  under 
Grevefejden,  laa  paa  den  anden  Side  af  Gaden, 
hvor  Universitetet  nu  er. 

Imidlertid  byggedes  der  jo  et  tredje  Raadhus 
paa  Gammeltorv,  og  derved  blev  det  gamle  over- 
flødigt som  saadant.  Men  man  trængte  frygtelig 
til  et  Universitet,  idet  Professorerne  maatte 
undervise  i  Frue  Kirke.  Kong  Christian  den  Første 
»laante  da  Universitetet  Gaarden  paa  10  Aar  til 
Forelæsninger;  men  inden  Perioden  var  udløbet, 
blev  Laanet  betragtet  som  noget,  der  ikke  skulde 
gaa  tilbage;  men  det  vilde  Københavns  Magistrat 
ikke  vide  noget  af,  og  1491  fratog  de  med  Vold 
Universitetet  Bygningen,  men  den  rare  Kong 
Hans  fik  Sagen  ordnet,  og  nu  lød  Professorernes 
vise  Tale  atter  i  Høresalene,  til  Universitetet  blev 
nedlagt  under  de  urolige  Forhold  i  Katholicismens 
sidste  Dage. 

Efter  Reformationen  blev  Bygningen  Bispegaard, 
som  den  er  endnu,  og  den  første  evangeliske 
Superintendent «,  den  myndige  og  i  al  sin  Re- 
næssance-fylde bredt  folkelige  Peder  Plade,  holdt 
sit  Indtog  der.  Senere  led  Bygningen,  efter  at  dog 
Christoffer  Walkendorf  først  havde  istandsat  den 
smukt,  —  hyppig  Skade,  saaledes  da  den  kendte 
Biskop  Svane  boede  her  under  Carl  Gustavs  Bom- 
bardement. Da  faldt  en  mægtig  Granat  paa  300 
Pd.  ned  i  Bispens  Studereværelse  og  ødelagde 
alt  omkring.  Bispen  og  hans  Familie  havde  imid- 
lertid heldigvis  fjærnet  sig  i  Tide,  skræmmet  ved, 
al  Vor  Frue  Skoles  Rektors  Kone  Dagen  i  For- 
vejen var  bleven  dræbt  af  en  Granat  i  Studie- 
stræde. Det  vilde  blive  for  vidtløftigt  her  at  ramse 
alle  de  navnkundige  sjællandske  Bisper  op,  som 
efter  at  Gaarden  var  istandsat  efter  1728  har  haft 
Hjem  her.  De  berømmeligste  er  vel  Mynster  og 
Martensen ;  men  Biskop  Munter  har  sat  sig  et 
varigt  Minde  i  Bygningen  ved  i  Porten  og  paa 
Trappegangen  at  lade  indmure  nogle  ejendomme- 
lige ægyptiske  Sager. 

I  1820 — 34  husede  Bispegaarden  en  saa  be- 
rømmelig Lejer  som  Adam  Oehlenschlåger,  og  her 
har  han  tilbragt  nogle  af  sine  lykkeligste,  men 
tillige  stormfuldeste  Aar,  idet  han  havde  sit  Hjem 
her  under  hele  den  Heibergske  Fejde  og  ogsaa  i 
denne  Periode  oplevede  f.  Ex.  Lavrbærkroningen 
i  Lund  og  vandt  megen  Anerkendelse,  hvad  han 
jo  ikke  var  uimodtagelig  for. 

Gaar  vi  fra  Bispegaarden  over  Gaden  til  Uni- 
versitetets Bygninger,  kommer  vi  til  den  gamle 
Bispegaards  Grund.  Og  det  Navn,  vi  her  støder 
paa,  er  Joachim  (egl.  Jacob)  Rønnovs.  Vi  kalder 
ham  jo  den  sidste  katolske  Biskop  paa  Sjælland, 
men  han  var  egentlig  slet  ikke  Biskop  i  den 
katolske  Kirke;  thi  Paven  havde  aldrig  anerkendt 
ham,  og  han  sendte  ikke  som  andre  Bisper  Kon- 
firmationspenge  til  Rom,  men  gav  dem  til  Fre- 
derik d.  I  og  maatte  ved  sin  Side  holde  en 
»Vicebiskop«  for  med  Virkning  at  kunne  foretage 
de  vigtigere  kirkelige  Handlinger.  For  vor  Fantasi 
staar  han  som  den  forskræmte  gamle  Mand,  der 
angest  flygter  for  Byens  Borgere,  medens  Hans 
Tavsen  stærk  og  myndig  beskytter  ham,  saaledes 
som  man  ser  det  paa  Carl  Blochs  berømte  Billed. 
Men  denne  Forestilling  er  ganske  fejlagtig.  Da 
Overfaldet  paa  Rønnov  skete,  var  han  i  30'erne, 
og  det  er  tvivlsomt,  om  han  eller  Tavsen  var 
ældst,  derimod  er  det  sikkert,  at  Rønnov  ved  sin 
Død  11  Aar  efter  ikke  var  fyldt  halvtreds.  Det 
er  derfor  absolut  en  historisk  Fejl  af  Bloch  at 
male  ham  som  en  ældre  Mand.  Herved  er 
ganske  vist  opnaaet  en  malerisk  Karakteristik  af 
den  gamle,  faldefærdige  katolske  Kirke  gennem 
dennes  Repræsentant  modsat  den  stovte  og  man- 
dige Lutheranisme;  men  det  er  gaaet  ud  over  den 
historiske  Sandhed,  hvad  der  er  beklageligt,  da 
vi  jo   ikke   ejer   saa   forfærdelig   mange  maleriske 

Mesterværker,  der  behandler  Københavns  Historie. 
Det  er  saa  langt  fra,  at  Rønnov  kan  staa  som 
Martyr  for  sin  Overbevisning,  som  den  forfulgte, 
der  var  Medlidenhed  værd.  Han  var  en  ryggesløs, 
intrigant  Eventyrer  og  Lykkeridder,  som  altid 
drejede  Kappen  efter  Vinden,  en  Pjalt,  der,  naar 
han  havde  Medgang,  blev  tyrannisk,  overmodig  og 
herskesyg.  Han  havde  saaledes  under  Interregnet 
mellem  Frederik  I' s  Død  og  Christian  den  III's 
Valg  sagt  til  Københavns  Borgere:  »Hvem  skal 
være  Dommer  her,  den  Gæk  i  Hessen  (Lands- 
greve  Philip)  eller  den  Nar  i  Holsten  (Chr.  III)?« 
Han,  der  efterhaanden  havde  hyldet  Christian  d. 
II,  Frederik  d  I  og  Grev  Christoffer  af  Olden- 
burg, —  der  selv  havde  gjort  Fordring  paa  intet 
mindre  end  Københavns  Slot  og  dog  havde  maattet 
overlade  sin  Bispegaard  til  Hertug  Albrecht  af 
Mecklenburg  og  hans  Hunde  under  Grevefejden 
og  Belejringen,  —  blev  af  Skæbnen  behandlet 
med  fuld  Retfærdighed,  da  han  blev  ynkelig 
fanget,  krøbet  i  Skjul  som  han  var  paa  en  Hane- 
bjælke i  Kælderen  paa  sin  egen  Bispegaard,  og 
da  han  efter  forskellige  Omskiftelser  til  sidst  døde 
Straadøden  i  Blaataarn  paa  det  Slot,  han  en  Gang 
havde  drømt  sig  som  Herre  til,  et  Fængsel,  end 
ikke  en  saa  mægtig  Frænde  som  Gustav  Vasa 
ved  sin  Forbøn  kunde  fri  ham  for.  Men  Joachim 
Rønnov  er  trods  alt  en  Type  for  sin  Tid;  del- 
er ingen  Tvivl  om,  at  han  har  haft  mange  Side- 
stykker i  den  københavnske  Befolkning  i  det  saa 
politisk  bevægede   16de  Aarhundrede. 

Er  der  da  ikke  nogen  Stump  Bygning  eller 
andet,  der  minder  om  denne  underlige  Mand?  Et 
Sted,  hvor  vi  kan  tænke,  at  han  har  færdedes 
eller  hørt  hjemme?  Udad  til  Gaden  kan  vi  intet 
opdage;  men  gaar  vi  ind  i  Universitetets  Gaard, 
—  der   staar  jo    altid   a åbent,      -  opdager  vi  den 

uanselige  og  lave  Konsistoriums-bygning,  den  sidste 
Levning  af  den  gamle  Bispegaard.  Der  er  om- 
kalfatret og  ødelagt  i  Tidernes  Løb;  dens  gamle 
Spidsbuevinduer  er  borte,  men  nede  i  Kælderen 
lindes  endnu  nogle  smukke  Buer,  og  det  er  Synd, 
at  der  ikke  er  holdt  Hævd  over  disse  gamle 
Rester.  Det  kan  ikke  være  Mangel  paa  Viden ; 
thi  Bering  Liisberg  har  for  ikke  saa  lang  Tid 
siden  i  nogle  fortjenstfulde  Artikler  i  »Architekten« 
gjort  opmærksom  paa  den  interessante  og  sjældne 
Middelalder-Levning,  en  af  de  faa  Bygninger,  der 
den  Gang  var  af  Sten.  Det  er  ikke  umuligt,  at 
det  var  i  dette  Hus,  Rønnov  sad  hin  historiske 
Morgen,  da  det  dundrede  paa  Døren,  og  Raab 
af  mange  Stemmer  skræmmede  ham  ned  i  Kæl- 
deren, da  Kongens  Folk  trængte  ind  til  Bispen 
for  at  fængsle  ham.  Og  den  Kælder  ligger  nu 
hen  med  Grus  og  Jord,  Halvdelen  af  de  gamle 
Vinduer  er  dækket  til,  og  de  gamle  Buer  dernede 
er  de  sørgeligste  Beviser  for,  hvor  ringe  Sans  selv 
alma  maters  Sønner  har  for,  hvad  man  skal  værne 
og  vogte  af  interessante  Minder.  Det  gælder  her 
mere  end  Joachim  Rønnov,  —  Bygningen  fortæller 
saa  meget  af  Universitetets  egen  Historie,  at  der 
var  mere  end  Grund  nok  til,  at  denne  Rest  fra 
gamle  Dage  nu  traadte  frem  i  en  Skikkelse  som 
f.  Ex,  Helligaandshuset.  Her  var  Skuepladsen  for 
de  mærkelige  Immatrikulations-ceremonier,  naar 
Studenterne  kom  til  Hovedstaden  for  at  »deponere«. 
At  »deponere«  betyder  at  »aflægge«.  De  unge 
Videnskabsmænd  skulde  aflægge  deres  dyriske 
Tilbøjeligheder  og  hellige  sig  en  højere  og  ædlere 
Virksomhed.  Studenten  mødte  da  som  »deposi- 
tums« (senere  forkortet  til  »Rus«),  iført  et  dyrisk 
Kostume  med  Maske  for  Ansigtet  og  store  Pukler 
overalt.  Og  dette  ydre  Apparat  prygledes  af  ham, 
og    der   blev    ikke   taget    blidt   fat.    Naar   det  var 

forbi,  kom  de  mere  officielle  Ceremonier,  hvorved 
den  unge  fik  Vin  og  Salt,  men  endnu  havde  han 
en  drøj  Kamp  at  bestaa,  naar  han  første  Gang 
vilde  ind  paa  Universitetet;  thi  da  modtoges  han 
paa  Trappen  af  ældre  Studenter,  der  gav  ham 
Prygl  efter  Noder.  Navnlig  var  Jyderne  slemme 
mod  Nordmændene,  og  det  var  ofte  blodige  Ba- 
tailler,  der  fandt  Sted.  Endnu  1702  klagedes  der 
over  disse  Udskejelser,  og  det  indrømmedes  fra 
Professorernes  Side,  at  de  maatte  kæmpe  forgæves 
mod  saadanne  Optøjer,  overfor  hvilke  det  eneste 
Middel  vilde  være,  at  Civilisationen  blandt  Stu- 
denterne steg,  hvilket  jo  ikke  godt  kunde  ske, 
før  de  blev  socialt  bedre  stillet.  Det  er  ikke  til 
at  undre  sig  over,  at  Politiet,  der  havde  et 
Fængsel  for  forsømmelige  Bønder,  tillige  ejede  et 
Carcer«  for  Studenter,  der  var  opsætsige.  Det 
har  sikkert  ligget  lige  bag  den  Kælder,  vi  endnu 
har  bevaret.  Men  hvor  kunde  man  ogsaa  vente 
Civilisation  og  Humanitet  hos  Studenter  i  det  17. 
og  18.  Aarhundrede,  naar  man  ved,  at  det  be- 
tragtedes som  en  ikke  nedværdigende  Beskæftigelse 
for  Regensianere  helt  ind  i  forrige  Aarhundrede 
(WerlaufT  omtaler  det)  at  bære  Lig !  Underligt  er 
det  at  tænke  sig,  at  en  sart  og  fin  lille  Skikkelse 
som  den  unge  Student  Holberg,  da  han  kom  til 
København,  mulig  har  været  under  Behandling 
af  en  grov  Jydekarls  Knytnæver.  Usandsynligt  er 
det  ikke;  thi  han  omtaler  med  Afsky,  hvilke 
Raaheder  Frueplads  var  Vidne  til  ved  Russernes 
Ankomst.  --  Var  der  saaledes  i  gamle  Dage  mere 
Brutalitet,  var  der  ogsaa  større  Ceremoniel  ved 
akademiske  Fester.  Den  Sølvpokal,  som  man 
drak  den  nye  Professor  til  i  ved  hans  Indtræden, 
de  Sceptere  af  Sølv,  som  Datidens  Pedeller  bar 
foran  Rektor,  naar  han,  iført  en  pragtfuld  Kaabe, 
aabnede  en  akademisk  Procession,  er,  takket  være 

Professor  Treschows  utilgivelige  Letsind  forlængst 
smeltede  for  Ildens  Magt;  ganske  vist  ejer  vi  en 
ny  af  Professor  Schumacher  skænket  Pokal,  og 
endnu  bevares  det  akademiske  Polititegn,  en  Stang 
med  en  knyttet  Haand,  men  ellers  kun  en  sørgelig, 
sølvforgyldt  Rektorkæde,  et  tarveligt  Surrogat  for 
svunden  Pragt. 

Vi  befinder  os  nu  i  Københavns  quartier  latin, 
vi  behøver  blot  at  gaa  et  Par  Skridt  op  ad  Studie- 
stræde, saa  træffer  vi  netop  der  noget,  der  atter 
minder  os  om  svunden  Herlighed.  Den  gamle  po- 
lytekniske Læreanstalt  bærer  en  Plade,  der  for- 
tæller, at  H.  C.  Ørsted  som  Professor  havde  sin 
Bolig  der.  Ved  Siden  af  i  Nr.  8  findes  en  Plade, 
der  minder  om  en  Mand,  hvis  Livs  største  Sorg  det 
var,  at  han  ikke  blev  Student.  Den  forkynder,  at 
Thomas  Overskov  tilbragte  sin  Barndom  i  dette  Hus. 
Selv  om  han  ikke  var  nogen  stor  Mand,  og  han  selv- 
følgelig ikke  kan  bære  Vand  mod  H.  C.  Ørsted, 
saa  var  han  dog  i  Ordets  snævreste  Forstand  et 
Københavnerbarn,  Søn  som  han  var  af  en  fattig 
Mestersvend  ved  Sukkerhuset  i  Larsbjørnstræde. 
Huset,  hvori  han  tilbragte  sin  kummerfulde  Barn- 
dom, vil  til  —  om  ikke  evige,  saa  dog  lange 
Tider  bevare  sit  Ry  som  »Noæh  Ark«  eller  blot 
»Arken«,  fordi  Overskov  i  sine  Erindringer  har 
haft  det  Held  at  levere  en  af  de l  mest  levende 
Skildringer  af  Københavns  Bombardement,  netop 
taget  fra  det  Sted,  hvor  det  gik  varmest  til,  fordi 
Engelskmanden  rettede  sine  Projektiler  mod  Vor 
Frue  Taarn.  Interiøret  fra  »Arken«  er  enestaaende 
interessant.  I  en  Kaserne,  hvor  Fattigdommen 
lyste  ud  fra  hver  Hoveddør,  samledes  jamrende 
Kvinder  og  Børn,  skændende,  fortvivlede  og 
grædende,  medens  Bomberne  faldt  ned  snart  i 
Gaarden,  snart  paa  Gaden  og  snart  i  de  usle 
fattige    Rum.    »Arken«    blev    staaende,    skønt   der 

faldt  18  Bomber  og  5  Brandpile  i  den,  og  alle 
de  to  og  tredive  (se  paa  Huset,  og  tænk  paa,  at 
der  virkelig  har  boet  32 ! !)  Familier  blev  husvilde 
og  flygtede  rundt  til  alle  Verdens  Kanter.  Kun 
Værten,  en  grundskikkelig  Spækhøker«  Per  Hansen, 
og  hans  trofaste,  stærke  Pige  Margrete  blev  til- 
bage med  en  Haandsprøjte.  De  bar  Vand  til  og 
slukkede,  hver  Gang  der  tændtes,  og  de  var  midt 
i  den  første  Nats  Rædsler  rolige  nok  til  at  samle 
alle  Familiernes  Kar,  Baller  og  Spande,  saa  at 
de  havde  Vand  ved  Haanden.  De  tog  alle  Vin- 
duerne af  og  knyttede  Snore  til  Vinduesposterne, 
for  at  de,  hvis  det  blev  rent  galt,  kunde  fire  sig 
ned  paa  Gaden,  om  Trappen  brændte.  Ved  Siden 
af  Snorene  blev  lagt  en  Økse,  for  at  de  kunde 
sprænge  Dørene,  hvis  en  Bombe  faldt  ned  i  en 
aflaaset  Lejlighed.  Alle  Bombardementets  tre  Nætter 
var  disse  to  Mennesker  i  uafladelig  Bevægelse,  og 
der  er  ikke  Tvivl  om,  at  deres  energiske  Arbejde 
bør  indskrives  i  Københavns  Historie;  thi  hvor 
meget  de  reddede  af  det  tæt  byggede  Kvarter  og 
dermed  af  hele  Byen,  er  uberegneligt.  Ære  være 
deres  Minde,  ogsaa  af  den  Grund,  at  de  satte 
Helbredet  lil  ved  samme  Lejlighed.  Og  Margrete 
skal  huskes  først;  thi  skønt  Kvinde  var  hun  den 
tapreste.  Da  Ilden  fra  Baghuset  i  St.  Pederstræde 
var  ved  at  tage  fat  i  Ejendommen,  vilde  Per 
Hansen  flygte,  men  hun  vilde  ikke.  »Jeg  synes 
dog,  Husbond,  at  siden  vi  har  set  det  an  saa 
længe,  kan  vi  holde  ud  lidt  endnu!«  Og  de  holdt 
nd!  Men  Arkemanden«  blev  halt  af  Gigt  for 
Resten  af  Livet,  og  Margrete  døde  to  Aar  efter 
af  Brystsyge  -  et  Offer  for  sin  By.  Om  der  paa 
Huset  fandtes  en  Plade  til  Minde  om  de  to  tapre 
Smaakaarsfolk,  der  værgede  deres  By  saa  godt 
som  nogen  af  de  Helte  fra  Classens  Have,     -var 

ikke  urimeligt.  Vi  bør  i  al  Fald  tænke  paa  dem, 
naar  vi  gaar  forbi   »Arken«. 

Vi  iler  nu  over  Frue  Plads  ned  imod  de  Gader, 
der  forbinder  den  med  Købmagergade  (af  Kød- 
manger  o:  Slagtergade).  Vi  ser  paa  Hjørnet  af 
Fiolstræde  Holbergs  hyggelige  Kastanie  og  Tavlen, 
der  minder  om  hans  Bolig  her,  hvor  han  kunde 
se  ud  over  en  skyggefuld  Plads  med  mange  Træer. 
—  Det  var  den  Gang.  Nu  sukker  vi  inde  i  Byen 
efter  grønne  Træer.  Vi  kan  saa  godt  dele  Kaalunds 
Harme  over,  at  de  »rev  Volden  ned«  og  lavede 
Spaseregange  med  »Træer,  der  plantes  paa  ny 
hvert  Aar.«  Hvor  taknemlige  er  vi  ikke  for  den 
Kastanie  i  Fiolstræde,  som  Holberg  dog  næppe 
har  plantet,  men  som  i  Forening  med  Kastanien 
ved  Rigsdagskasernen  ude  i  Bredgade  (lad  os  med 
det  samme  huske,  at  i  den  sad  vor  nys  afdøde 
gamle  Konge  mangen  en  Gang  som  ung  Land- 
kadet og  saa  paa  Livet  udenfor  Kasernen)  hvert 
Aar  med  sine  trekantede  Blomsterpyramider 
hviskede  til  den  københavnske  Skønjomfru,  at 
nu  kommer  Vaaren. 


Regensen. 


FEMTE  AFSNIT. 


Vi  kan  nu  gaa  ad  Skidenstræde  (Krystalgade 
lyder  ikke  nær  saa  pænt!),  saaledes  kaldet, 
fordi  der  løb  en  væmmelig,  stinkende  Kloak  gennem 
Gaden,  vi  kan  gaa  ad  Kannikestræde  eller  ad 
Skindergade,  som  desværre  har  mistet  sit  histo- 
riske Navn  Klædeboderne,  men  som  dog  i  Nr.  47 
rummer  de  sidste  Rester  af  det  ældste  Raadhus, 
og  vi  kan  dreje  om  ad  Kejsergade  over  det 
nymalede  Graabrødretorv  og  ad  Løvstræde.  Lidt 
er  der  jo  at  fortælle  om  ad  alle  tre  Veje;  men  vi 
holder  os  nu  foreløbig  til  Latinerkvarteret  om- 
kring Kannikestræde  (her  boede  fordum  Kanni- 
kerne,  der  hørte  til  Vor  Frue  Kirke)  og  ser  for 
os  et  ejendommeligt  Billede  fra  svunden  Tid. 
Gik  man  i  vore  Videnskabers  Morgen  ned  ad 
disse  Gader,    fortalte  de  kedelige,  mørke  Facader 

Knud  Hokkenheuser  :  De  svandt,  de  svandt  — !  5 

intet  om,  hvad  der  skjulte  sig  bag  dem  af  Liv. 
Men  vovede  man  sig  ind  ad  en  af  Portene,  for- 
andredes Dødvandet  fuldstændig.  Man  troede  sig 
hensat  til  en  Proprietærgaard  paa  Landet;  dér 
kaglede  Hønsene,  her  vandedes  Hestene,  og  gen- 
nem en  lille  Laage  slap  man  ind  i  en  blomstrende 
Abildgaard.  Til  den  ene  Side  laa  et  lavt  Stue- 
hus, i  hvis  bjælkeloftede  Rum  Videnskabsmanden 
havde  sit  Studerekammer  og  sit  Museum,  et 
Kuriositetskabinet,  paa  hvis  snævre  Hylder  der 
var  samlet  de  underligste  Ting:  Spilleværker  fra 
Niirnberg,  Rariteter  af  alle  Slags,  Fostre  i  Spiritus 
og  sjældne  Planter,  alt  samlet  med  Renæssance- 
tidens umættelige  Trang  til  at  vide,  til  at  se  noget 
nyt  og  til  at  lære.  Undrede  man  sig  over,  at  det 
var  en  saadan  Landhusholdning,  man  traf  inde 
i  Hjertet  af  København,  saa  laa  Forklaringen  dog 
i  Grunden  ret  nær;  thi  Professorerne  lønnedes 
ikke  alene  med  rede  Penge,  men  tillige  med  en 
Slags  Forpagtningsret  til  det  Landgods,  der  til- 
hørte Universitetet,  deraf  kommer  Holbergs  Ud- 
tryk »de  Højlærdes  Bønder«.  Dette  Forhold  var 
ganske  gavnligt  i  en  Tid,  hvor  det  at  se  med 
egne  Øjne  var  saa  sjældent  for  en  Videnskabs- 
mand, at  han  saaledes  fik  Tag  i  det  praktiske 
Liv,  og  selv  om  det  maaske  gik  her  som  i  Upsala, 
hvor  Olof  Rudbeck  klager  over,  at  'Professorerne 
i  Konsistoriums  Møder  taler  mere  om  Kornpriser 
o.  1.  end  om  lærde  Materier,  saa  naaede  Viden- 
skaben dog  netop  i  praktisk  Henseende  et  langt 
Skridt  videre  frem,  der  bedst  betegnes  ved,  at 
Caspar  Bartholin  i  1620'erne  sad  og  skrev  om 
det  menneskelige  Legeme  uden  nogensinde  at 
have  set  det,  medens  hans  Søn,  Thomas,  i  40'erne 
foretog  Vivisektioner.  —  I  dette  Kvarter,  bag 
disse  gamle,  triste  Mure,  er  den  levende  danske 
Videnskab,    som    i    den  Tid    bragte    Navne    som 

Xiels  Stensens,  Ole  Borchs  og  Ole  Rømers  ud  over 
den  hele  Verden,  og  som  senere  har  fostret  saa 
mange,  der  gjorde  det  lille  Danmark  stort,  nu 
sidst  Niels  Finsen,  født  og  baaren.  Ud  fra  Kol- 
legierne og  Regen  sen  straaler  Minder,  der  gør, 
at  vi  træder  varsomt  og  med  Andagt.  Ordet 
Herrer  i  Aandernes  Rige«  er  altfor  tit  misbrugt, 
lad  os  hellere  sige,  at  vi  nu  staar  i  den  Bydel, 
hvor  Aandens   Tjenere  skabte  deres  Storværk. 

Fra  Reformationstiden  faar  Kannikestrædes 
Navn  Latinerklang,  og  Grunden  hertil  er  natur- 
ligvis først  og  fremmest  den,  at  ingen  anden 
Gade  fører  saa  umiddelbart  til  Universitetet  som 
den,  og  Studenterne  har  haft  Trang  til  at  have 
kort  Vej,  naar  de  skulde  til  deres  Lektioner.  Og 
den  samme  Aarsag  har  Studenternes  Velgørere 
haft  til  at  anbringe  ikke  mindre  end  tre  Studenter- 
boliger:  Borchs  og  Elers  Kollegium  og  Regensen  i 
denne  Gade. 

Ideen  med  at  opføre  Studenterboliger  skyldes 
oprindelig  gamle  Christopher  Walkendorf,  som  i 
1595  omskabte  det  i  St.  Pederstræde  beliggende 
tidligere  Karmeliterkloster,  hvortil  selve  Poul  Hel- 
gesen havde  været  knyttet,  og  hvor  han  sikkert 
har  boet,  til  et  Kollegium.  Skønt  vi  jo  nu  geo- 
grafisk set  befinder  os  et  Stykke  fra  St.  Peder- 
stræde, skylder  vi  dog  dette  ældste  Kollegium  at 
nævne,  at  der  herfra  lyser  et  Navn  som  Johannes 
Ewalds.  Her  boede  han,  da  »man  rev  hans  Skyts- 
engel fra  ham  .  Han  siger:  »Jeg  havde  min 
Arendse,  nu  har  en  anden  hende«.  I  disse  Ord 
ligger  en  Afgrund  af  Smerte  og  Sorg,  der  nok 
kan  skabe  en  Digter.  Men  Walkendorfs  Kollegium 
pranger  med  tre  andre  Navne  fra  en  senere  Tid, 
som  fortæller  meget.  Her  boede  paa  een  og  samme 
Tid  tre  unge  studerende  —  Ingemann,  Grundtvig 
og    Blicher.    Selv    om    Venskabet    mellem    de    to 

sidste  ikke  stod  for  en  alvorlig  Prøve  senere,  — 
Grundtvig  foretrak  jo  at  holde  sig  ret  passiv 
overfor  Blichers  folkelige  Himmelbjergsfester,  da 
han  var  høj  kongelig  engageret  hos  Christian  den 
Ottende  —  saa  var  der  mellem  dem  begge  og  den 
elskelige  Ingemann  en  inderlig  Forstaaelse,  der 
varede  det  hele  Liv.  Grundtvig  værgede  mandig 
Ingemanns  forfulgte  »kvindelige«  Uskyldighed 
mod  Heibergs  »Julespøg  i  1816 — 17,  og  da  de 
begge  var  ældre  Mænd,  kunde  Grundtvig  ikke 
ved  Oehlenschlågers  70  Aars  Fødselsdag  nægte  sig 
at  overtræde  Forbudet  mod,  at  der  maatte  tales 
for  andre  Digtere  end  »Skjaldenes  Adam«  ved  at 
udbringe  Skaalen  for  »Digterinden  blandt  de 
danske  Digtere«  —  Bernhard  Severin  Ingemann  — 
alt  sammen  gammel  urustelig  Kærlighed  fra  Wal- 
kendorfs  Kollegium.  Skønnere  endnu  staar  Blicher 
med  sit  dejlige  Digt  til  Ingemann  efter  dennes 
eneste  Udenlandsrejse:  »Hedelærkens  Velkommen 
—  hjem  til  Nattergalen«: 

»Længe  har  jeg  savnet,  o  Broderlil,  din  Sang, 
hvor  har  du  været  den  Vinter  mørk  og  lang?« 

Af  yngre  Forfatters  har  Herman  Bang  og  Karl 
Larsen  boet  paa  »Walkendorff«. 

Blot  disse  Ord  for  at  mindes,  at  vort  ældste 
Kollegium  ogsaa  har  sin  Historie,  saa  fin  og  be- 
tydningsfuld som  noget  af  Kannikestrædes. 

Kommer  vi  fra  Frue  Plads,  er  »Borchen«  det 
første,  vi  træffer,  og  det  er  tillige  —  bortset  fra 
Regensen  —  det  ældste.  Navnet  Ole  Borch  er 
omstraalet  af  en  vis  Romantik,  fordi  vi  egentlig 
ingenting  ved  om  Manden.  Men  vi  har  alle  læst 
Chr.  Winthers  Fortælling,  »En  Aftenscene«,  som 
gengiver  den  rørende  Historie  om,  hvorledes  den 
navnkundige  Læge  helbredede  den  dejlige  Prin 
sesse   af  Medici  og  fik  sig  selv  et  Hjertesaar  ved 

samme  Lejlighed;  men  da  han  ikke  vilde  gaa 
over  til  Katolicismen,  maatte  han  forlade  sin 
Eventyrprinsesse,  men  tog  »det  halve  Kongerige« 
med  sig  i  Form  af  en  Mængde  Penge,  for  hvilke 
han  til  Minde  om  sin  Ungdomselskede  grundede 
»Collegium  Mediceum«,  som  det  hedder  den  Dag 
i  Dag.  »Si  nonévero,  é  hen  trovato«,  siger  Italienerne 
selv,  og  det  var  næsten  Synd,  om  Historien  en 
Gang  skulde  berøve  Ole  Borch  hans  Martyrglorie. 
Imidlertid  kan  ingen  Magt  borlbevise,  at  Kollegiet 
staar  der,  og  at  Ole  Borch  selv  ikke  oplevede  at 
se  sit  Storværk  færdigt.  Han  havde  købt  en  af 
de  gamle  Professorgaarde,  revet  den  ned  til 
Grunden  og  næsten  bygget  sit  Kollegium  —  der 
forøvrigt  brændte  1728  -  færdigt,  da  han  an- 
grebes af  en  farlig  Sygdom.  Man  hentede  da 
Amtsmester  i  Barberlauget  (Læger  i  den  Forstand 
som  nu  kendtes  jo  ikke)  Johannes  de  Buchwald, 
som  var  bleven  Professor  i  Medicinen,  fordi  han 
heldig  havde  bortskaaret  Dronning  Anna  Sophies 
(Reventlow)  »allerhøjeste  Ligtorn«.  Den  brave 
Mester  opererede  Ole  Borch  og  skar  en  mægtig 
Sten  ud  af  ham.  »Han  døde,  det  er  sandt,  men 
Feb'ren  ham  forlod«,  som  Holberg  siger.  Stenen 
blev  opbevaret  i  en  Sølvæske  paa  Kollegiet  lige 
ttl  Branden  1728,  og  selveste  Kingo  skrev  den 
nødvendige  Inskription,  der,  hvis  man  ikke  vidste, 
det  var  Alvor,  nemt  kunde  tages  for  en  Studenter- 
foreningsdevise.   Den  lyder: 

»Her  er  den   Mordersten,  som  stak  med  Dødens  Fork 

og  jog  til  Graven  vor  udødelige  Horch; 

den  lærde  Verden  fik  derved  et  Hjertemen, 

gak,   Læser,  gak,  og  græd,  om  ej   du  selv  est  Sten«. 

Borchs  Kollegium  har  Æren  af  at  have  huset 
og  understøttet  Danmarks  berømmeligste  Søn, 
Ludvig  Holberg,  og  det  paa  en  Tid,  da  han  uden 

denne  Hjælp  sikkerlig  var  gaaet  neden  om  og 
hjem.  Her  holdt  han  sine  Forelæsninger,  efter  at 
han  i  Oxford  havde  oplevet  det  store  Vendepunkt 
i  sit  Liv,  der  gjorde  ham  fra  en  »struggler  for 
the  life«  til  en  maalbevidst  Videnskabsmand.  Om 
Ole  Borch  aldrig  havde  opdaget  Taaregangene  og 
været  grundlæggende  i  sin  Videnskab,  saa  lever 
hans  Navn  nu,  »saa  længe  som  Bøgen  ved  Sorø 
slaar  Rod«,  fordi  Holberg  boede  paa  hans  Kolle- 
gium. —  Langt  senere  træffer  vi  endnu  en  Kreds, 
der  giver  »Borchen«  Glans.  Det  var  et  rigtigt 
Studenterkommers,  og  Lederen  heraf  var  en  bred 
gemytlig  Mand,  som  altid  gik  med  Hatten  for- 
sorent i  Nakken,  og  som  altid  havde  aaben  Stue 
for  sine  Venner,  og  de  var  mange.  Manden  var 
Peter  Faber,  han,  der  skrev  vor  »ublodige  Mar- 
seillaise«,  der  som  ingen  anden  Sang  fandt  de 
rette  Ord  i  rette  Tid.  »Den  tapre  Landsoldat«  er 
dog  ikke  skrevet  paa  Kollegiet.  Men  her  hørte  til 
hans  Kreds  Folk  som  J.  F.  Hagen  (f  som  Lic. 
theol.),  der  var  Professorerne  Adolf  Steen,  Ussing, 
Opper mann  og  Johan  Lange,  og  i  »Borchens  Lyre« 
findes  mange  muntre  Viser  fra ,  den  Tid ;  som 
Prøve  paa  Arten  kan  vi  hidsætte  disse  to  Vers 
af  Visen  om  Mathematikeren  Adolf  Steen  (bl.  a. 
Smedemesterens  Fremstiller  ved  »'Genboernes« 
første  Opførelse): 

Adolf  Steen  i  Barndomsalder 

holdt  kun  af  Mathematik, 

det,  som  man  Algebra  kalder 

i  ham  som  et  Smørrebrød  gik. 

a-fb=c-f-d 

var  hans  største  Fornøjelse.« 

Derfor  blev  han  ogsaa  du'lig 
(al  den  Stund  han  ej  var  dum), 
derfor  fik  han  ogsaa  Bolig 
her  paa  Borchs  Kollegium. 
»Samliv«    og  Mathematik 
ivrig  Dyrker  i  ham  fik«. 

Det  var  ogsaa  paa  Borchen,  at  Hagen,  Steen  og 
Faber  sammen  skrev  Tivolivisen:  »Og  hvis  du 
morer  dig  do'lig.« 

I  Kollegiets  Have  minder  en  Sten  om  den  i 
18H4  faldne  Alumnus,  Jens  Paludan-Muller,  hvis 
berømmelige  Færd  ved  Oversø  afsluttede  en 
lovende,  netop  lige  begyndt  historisk-videnskabelig 
Løbebane.  —  Endelig,  for  at  gaa  helt  ned  til 
Nutiden,  boede  »Engelske  Socialister« s  Forfatter, 
Holger  Drachmann,  »til  Laans«  paa  Kollegiet,  da 
Georg  Brandes  i  de  bevægede  70  er  opsøgte  den 
unge,  endnu  ukendte  Forfatter  og  »hvervede«  ham 

—  et  Møde,  man  uden  Ret  har  villet  sam stille 
med  Oehlenschldgers  Møde  med  Steffens.  Det  fik 
dog  —  det  være  nu  Tidens  eller  Personernes  Skyld, 
derom  kan  først  en  mere  afklaret  Historie  dømme 

—  ikke  samme  Betydning. 

Naar  Sjællands  nuværende  lærde  Biskop  Skat 
Rørdam,  passerer  Kannikestræde  vil  han  sikkert 
med  Glæde  mindes  den  Tid,  da  han  som  Alumnus 
paa  »Borchen«  sad  og  studerede  Arabisk  paa  sin 
Studenterhybel  der. 

Naar  vi  nu  gaar  til  det  næste  Kollegium,  Elers, 
maa  vi  først  mindes  den  sørgelige  Ulykke,  der 
skete  den  19.  April  1689,  da  det  interimistiske 
Operahus  —  et  stort  Træskur  —  ved  Amalienborg 
brændte,  og  mange  Mennesker  af  den  fornemste 
Rang  omkom  i  Flammerne.  Da  mistede  ogsaa 
Etatsraad  Jørgen  Elers  sine  to  eneste  Børn,  og 
til  Minde  om  disse  var  det,  at  han  og  hans  Hu- 
stru to  Aar  efter  gjorde  Testamente,  hvorved  de 
oprettede  Elers  Kollegium,  der  dog  først  kom  til 
at  virke  1705.  Allerede  1728  brændte  Bygningen, 
og  Midlerne  tillod  først  dens  Genopførelse  i  1751. 
Sin  virkelige  Historie  fik  Bygningen  dog  ikke  før 
i  Slutningen  af  det  attende  Aarhundrede.  Da 
kunde  man  daglig  se  to  unge  Lærde,  der  lignede 

hinanden  stærkt,  og  som  gik  i  lange  Kavajer,  der 
naaede  dem  helt  ned  til  Hælene  og  lignede  Slo- 
brokker,  spasere  ud  fra  og  hjem  til  Elers  Kolle- 
gium. De  levede  meget  ensomt,  men  naar  man 
saa  dem  sammen,  klamrede  de  sig  saa  fast  til 
hinanden,  at  de  lignede  sammenvoksede  Tvillinger. 
Men  »for  alle  medstuderende  straalede  de  som 
Dioskurer,  og  selv  ældre  Lærde  mærkede  snart, 
hvad  der  boede  i  dem.«  Kom  man  til  dem  paa 
Kollegiet,  var  det,  som  man  traadte  ind  i  en 
dunkel  Munkecelle,  hvor  de  sad  og  studerede. 
Det  var  Brødrene  Anders  Sandøe  og  Hans  Chri- 
stian Ørsted.  Til  dem  kom  den  unge  Skuespiller 
Adam  Oehlensehlåger,  »Manden  med  de  skjulte 
Talenter.«  Og  ved  Omgangen  med  dem  var  det, 
at  han  følte  sin  egen  Uvidenhed  saa  stærkt,  at 
Bevægelsen  i  den  Grad  overmandede  ham,  da 
han  stod  i  Kollegiets  Bibliotek  og  saa  paa  de 
mange  Bøger,  der  indeholdt  Skatte,  som  var 
skjulte  for  ham,  at  han  brast  i  Graad  og  betroede 
sin  Sorg  til  Bibliotekaren,  H.  C.  Ørsted;  og  nu 
begyndte  en  Læsning,  som  vistnok  har  været 
ejendommelig.  Den  unge  Adam  har  sikkert  været 
voldsomt  ivrig,  Brødrene  Ørsted  har  slidt  med 
at  lære  ham  alt  det,  der  ikke  laa  for  ham, 
men  Resultatet  blev  jo  dog,  —  selv  om  det  ikke 
just  var  det,  man  fra  først  af  havde  forestillet 
sig  —  at  Oehlensehlåger  10  Aar  efter  som  navn- 
kundig Digter  og  Professor  i  Æstetik  kunde  holde 
sin  første  Forelæsning  netop  her  i  Kollegiets  Au- 
ditorium. 

I  November  1802  var  der  en  Dag  et  Liv  i  den 
stille  Gade,  som  den  ikke  før  havde  kendt,  og 
ind  gennem  Kollegiets  Gange  trængte  sig  en  Skare 
Mennesker  saa  stor  og  saa  ejendommelig  som 
aldrig  før  set  i  Hovedstaden.  Det  var  ogsaa  to 
Følelser,    der    nok    kunde    samle,    der  havde   ført 

alle  disse  Mennesker  her  op:  Begejstringen  og 
Forargelsen;  thi  gennem  Skaren  og  ind  gennem 
den  overfyldte  Sal  trængte  sig  med  megen  Møje 
den  unge  Mand,  hvis  glimrende  Veltalenhed  et 
Øjeblik  efter  skulde  rive  Forsamlingen  med: 
Henrik  Steffens  stod  paa  Katederet.  Og  saa  man 
sig  om  i  Avditoriet  opdagede  man  Foredrags- 
holderens uadskillelige  Ledsager,  Oehlenschlåger, 
og  ved  hans  Side  Svogeren,  Carl  Heger,  længere 
henne  sad  Steffens'  ene  Fætter,  Nicolaj  Frederik 
Severin  Grundtvig,  der  her  for  første  Gang  hørte 
en  Forelæsningsrække  til  Ende;  lidt  fra  ham  op- 
dagede man  den  anden  Fætter,  Ole  Hieronymus 
Mynster,  den  altfor  tidlig  afdøde  Læge,  medens 
man  forgæves  spurgte  efter  hans  yngre  Broder 
./.  P,  Mynster.  Steffens  siger  selv  i  »Was  ich  er- 
lebte«,  at  Sjællands  senere  Biskop  slet  ikke  har 
været  i  Byen  under  hans  hele  Besøg;  men  det 
passer  ikke,  de  havde  endda  omgaaedes  ikke  saa 
lidt.  Man  maa  dog  heller  ikke  søge  Grunden  til 
.1.  P.  Mynsters  Fraværelse  deri,  at  han,  som  han 
selv  siger  i  sine  Erindringer,  ikke  regnede  Steffens 
blandt  dem  »ved  hvis  Fødder  han  kunde  sidde 
som  Discipel«;  thi  alene  af  personligt  Venskab 
for  Foredragsholderen  var  han  sikkert  mødt,  hvis 
han  ikke  netop  8  Dage  i  Forvejen  havde  tiltraadt 
sit  Præstekald  i  Spjellerup.  Helt  forkert  er  det, 
naar  nogle  fortæller,  at  St.  St.  Blicher  var  til 
Stede  ved  disse  Forelæsninger;  thi  han  vendte 
først  tilbage  til  Hovedstaden  1803  og  kan  altsaa 
først  have  hørt  den  sidste  Række,  som  ligeledes 
afholdtes  paa  »Elers«  næste  Vinter.  Derimod  var 
begge  Brødrene  Ørsted  til  Stede,  og  H.  C.  Ørsted 
var  jo  i  al  Fald  i  hele  sit  Liv  en  af  Naturfiloso- 
fiens trofaste. 

Vi   maa  fra  Elers  Kollegium  skraa  over  Gaden 
for  at  træffe  det  tredje  Studenterhjem,  Perlen  for 

dem  alle,  Christian  IV's  i  1623  oprettede  Regens, 
»den  purpurklædte  Gaard  ved  Taarnets  Fod« 
Naar  vi  nu  tænker  paa  Regensen,  er  det  som 
Plougs:  »Arsenal  for  fyldte  Revolutionsgranater«, 
som  Hostrups  harmløse  Generalforsamlingshjem 
eller  som  Chr.  Winthers  Lindely  for  »de  Herrer 
i  Aandernes  Rige«.  Men  der  var  en  Tid,  da  Stu- 
denten kun  var  »Soldat  udi  den  sorte  Hær«,  og 
fra  den  Tid  er  Billederne  vel  nok  brogede,  men 
aldrig  lystelige,  og  det  lyse  og  lette,  der  senere 
vandt  sit  Symbol  i  den  klædelige  og  fikse  Silke- 
hue,  som  enhver  bærer,  som  han  vil,  har  sit 
tilsvarende  Modstykke  i  den  Kappe-  og  Kaarde- 
uniform,  der  havde  saa  lidt  til  fælles  med  de 
Begreber  om  Romantik,  Serenade  o.  1.,  vi  ellers 
forbinder  med  disse  Klædningsstykker,  at  der 
tværtimod  i  Regensens  første  Aarhundrede  ikke 
berettes  om  Drikkegilder,  men  Drukkenskab,  ikke 
om  munter  Politiseren  og  aandrig  Debat,  men  om 
Slagsmaal  og  Raahed;  og  naar  Basalt  helst  vil 
beholde  sin  gamle  Regens  med  samt  dens  Støv 
og  Tobak,  saa  vilde  sikkert  hans  Forgænger  blot 
et  halvt  Aarhundrede  i  Forvejen  aldrig  have  be- 
tænkt sig  paa  at  give  Slip  paa,  hvad  det  skulde 
være,  der  mindede  om  hans  tidligere  Ophold  paa 
Regensen;  thi  selv  om  Regenslivets  Herlighed  og 
den  Hygge,  Hostrup  spreder  derover,  er  noget 
idealiseret,  —  skønt  jeg  aldrig  har  truffet  nogen 
Regensianer  fra  den  Tid,  ja  fra  helt  ned  over 
60'erne,  som  ikke  gemmer  skønne  Minder  om 
deres  Ungdomshjem  og  værner  dem  med  Tak,  — 
saa  er  den  Skildring,  jeg  straks  skal  give  af  de 
tidligere  Regensianeres  Liv  og  Bolig,  i  høj  Grad 
realistisk;  thi  den  er  ikke  taget  af  nogen  Digters 
Fantasi,  ikke  opforgyldt  af  Mindernes  Straaleglans, 
men    citeret    af   en   tør  Ansøgning  fra   Samtidens 

Alumner  om  Forandring  i  de  bestaaende  Tilstande. 
Skrivelsen  er  fra  den  22.  September  1792,  og  det 
fremgaar  deraf,  at  Kamrene  havde  Bjælkeloft  og 
Stengulv,  de  var  umalede,  og  for  Vinduerne  var 
der  Jernstænger,  for  at  ingen  skulde  gaa  ud  og 
ind  om  Natten.  Til  Rummet  hørte  desuden  en 
Himmelseng  til  to,  begge  Kontubernaler  sov  i  den, 
en  Kistebænk  og  et  Træbord.  Først  i  1793  fik 
man  Lov  til  at  lade  Væggene,  Dørene  og  Lofterne 
male,  man  fik  Feltsenge  i  Stedet  for  Himmelsengen 
og  et  Skab  som  Erstatning  for  Kistebænken.  I 
disse  Celler  levede  Studenterne,  men  de  blev  ogsaa 
mere  Dyr  end  Mennesker.  De  havde  jo  siden 
Branden  1728  og  til  1791  Privilegium  som  Lig- 
bærere i  København,  og  deres  Værelser  stank  af 
den  Lugt  af  Lig,  der  hang  i  deres  Klæder.  Naar 
de  kom  til  »bedre  Lig«,  udleverede  man  dem 
ogsaa  Handsker,  fordi  deres  egne  var  for  slemme, 
og  man  lod  dem  spise  i  et  særligt  Værelse,  for 
at  de  ikke  skulde  genere  det  øvrige  Følge. 

Men  i  den  interessante  Periode  fra  Midten  af 
1770'erne  til  1800  er  det,  som  om  hele  Køben- 
havn vaagner  til  Bevidsthed  om  Personlighedens 
Værd,  og  i  denne  Tid  er  det  ogsaa,  at  Studenten, 
men  vel  at  mærke  først  den  socialt  bedre  stillede 
Student,  opdager  sin  Betydning.  Vi  ser,  hvorledes 
han  i  Teatret  danner  Begrebet  »Parterret«,  som 
hurtig  bliver  Smagens  Højesteret;  vi  opdager, 
hvordan  han  rejser  sit  Hoved  paa  vore  Gader  — 
baade  i  Posthusfejden  og  Filosofgangsstriden,  og 
selv  om  vi  ogsaa  faar  et  Studenterproletariat,  der 
fra  først  af  stammer  fra  Regensen,  saa  bliver 
denne  dog  snart  Samlingsstedet  for  de  unge  Mi- 
nervasønner, og  i  denne  Periode  træfTer  vi  ogsaa 
den  første  humane  Regensprovst,  A.  C.  Hviid,  der 
har   sat   sig   selv  det   skønneste    Monument    i  den 

prægtige  Lind,  som  gennem  Tiderne  har  været 
Studenternes  Mødested.  Det  er  Regensens  Historie- 
skriver, C.  E.  F.  Reinhardts,  Fortjeneste  at  have 
antydet,  om  end  ikke  tilstrækkeligt  udviklet  dette, 
der  giver  sig  Udslag  paa  alle  Maader,  selv  i  en 
Bagatel  som  den,  at  en  Mand  som  Rahbek  holdt 
»aaben  Seng«  for  forsinkede  Regensianere,  der 
ikke  —  som  senere  Skik  —  kunde  »fenstre«  ved 
Hjælp  af  en  Vægterryg;  —  dette  viser  en  Selv- 
stændighedstrang hos  de  unge  Mennesker,  der 
vilde  emancipere  sig  fra  Jernstængerne  og  den 
taabelige  Lukken-af  Kl.  11.  Rigtigt  fortæller 
Reinhardt  om  den  første  Studenterforenings 
Stiftelse  under  Regenslinden  i  1819,  men  mærke- 
ligt er  det,  at  han  paastaar,  at  der  i  den  Periode, 
hvor  Kravet  om  Respekt  for  Personens  Friheds- 
trang vaagnede,  ikke  fandtes  en  eneste  Sammen- 
slutning af  Studenter.  Der  var  ganske  vist  ingen 
Studenterforening  med  bevidst  Standsformaal,  men 
der  er  dog  ingen  Tvivl  om,  at  det  literært  be- 
rømte »Norske  Selskab«  udelukkende  var  en  For- 
ening af  Studenter,  —  og  selv  om  denne  Klubs 
Efterligning  »Drejers  Klub«,  ved  sin  rivende  Ud- 
vikling kom  til  at  aabne  sine  Døre  ogsaa  for 
Elementer  fra  andre  borgerlige  Kredse,  saa  var 
og  blev  det  dog  Studenterne,  der  her  holdt  Aandens 
Fane  højt,  og  da  Oehlenschlåger  smældede  Døren 
i  efter  sig  der,  efterlod  han  kun  l'hombrespillende 
Spidsborgere,  der  beredte  Klubben  en  stille  Død. 
Klubberne  er  Forløbere  for  40'ernes  Studenterliv. 
Naar  vi  nu  gaar  forbi  Regensen,  skal  vi  ikke 
blot  lægge  Mærke  til  det  lyse  og  lette  Liv  herinde, 
som  vi  kender  fra  Scenen,  vi  skal  huske  de 
mørke  Dage,  men  allermest  skal  vi  erindre,  at 
her  stod  det  danske  Frisinds  Vugge,  her  fødtes 
en  Mængde  af: 


/  / 


de  Tanker,  der  flyver  som  Svaner  over  Sø 
til  Under  for  de  fjerneste  Lande 
og  aldrig  kan  ældes  og  aldrig  kan  dø 
og  sænkes  i  Glemselens  Vande«, 

og  at  den  Fattigdom,  der  ledede  de  unge  til  Re- 
gensens  skærmende  Ly,  jo  netop  her  vandt  sin 
store  Rigdom  deri,  at  Videnskabens  Dyrker  ikke 
»begærer  den  Krans,  der  falmer  i  Tidernes  Vande« ; 
thi 

»De  rigeste  Skatte,  han  finder  under  Muld, 

hans  Aand  gennem  Afgrunden  vanker, 

han  skænker  dem  til  Verden,  han  lønnes  ej   med  Guld. 

hans  Løn  er  de  evige  Tanker!« 

Og  midt  igennem  al  den  Trang  og  Nød,  der 
mangen  Gang  har  raadet  indenfor  de  snævre 
Vægge,  lyder  den  frejdige,  sejrsstolte  Opsang  ud 
til  »Filistrene« : 


»Nu  for  de  danske  Studenter  vi 
vil  synge  lystig  i  Kor,  Hurra, 
der  er  dog  ingen  saa  godt  som  de 
paa  denne  syndige  Jord,   Hurra ! 


Der  strømmer  et  Væld  af  glade  Toner  og  lystige 
Historier  imod  os,  naar  vi  tænker  paa  Regensen, 
hvor  det  dejlige  Folkefærd  »fra  alle  Verdens 
Kanter«  »var  sig  selv  nok«  i  en  Tid,  som  var 
baade  lykkeligere  og  adskilligt  mere  naiv  og 
mindre  blaseret  end  vor. 

Stemningen,  vi  sættes  i,  forandrer  Grundtone, 
hver  Gang  et  nyt  Navn  træder  frem  for  vort  Øje. 
Hvor  meget  vi  end  holder  af  og  er  stolt  af  Ras- 
mus Rask,  saa  er  han  dog  ikke  den  Type,  vi 
blandt  Regensianerne  sætter  mest  Pris  paa,  selv 
om   vi  bøjer  os  i  Ærefrygt    for   hans  Lærdom  og 

med  Selvfølelse  kan  henvise  til  hans  Svar:  »Sit 
Fædreland  skylder  man  alt.«  Han  giver  ikke  Re- 
gensen Præg,  dertil  er  han  for  stille  og  indadvendt. 
Hans  Omgivelser  mærker  ikke  meget  til  ham. 
Han  er  den  store  ensomme.  Men  den  danskeste 
af  alle  danske  Digtere  har  levet  sin  erotiske  Ung- 
dom her;  hvor  kan  vort  Hjerte  dog  banke  i  Takt 
med  Poul  Møllers,  naar  han  paa  sin  Foraarstur 
paa  Volden  midt  i  det  brogede  Liv  kun  har  de 
»hulde  Piger  smaa,  røde,  hvide,  blaa«  for  Øje  og 
kan  »føle  sit  Hjerte  paa  Vesten« !  Og  hele  den 
elskovsfulde  Students  Stemning  har  været  vor 
egen,  naar  vi  hører  hans  Længselssuk: 

»Ak,  de  skønne  svandt 
jo  fra  hver  en  Kant, 
det  er  tungt,  man  skal  gaa  hjem  alene!« 

Og  saa  C/?/*.  Winther  og  Krøyer!  Studenter- 
sangens egentlige  Fædre  eller  maaske  kun  dens 
Faddere;  thi  det  var  A.  P.  Berggreen,  der  skabte 
Studentersangen  indenfor  de  røde  Mure,  baade 
den  om  »en  Karl  med  uldent  Bælte«  og  »Regensen 
duer  til  ingenting«.  Ghr.  Winther  er  Epikuræeren 
—  blandt  Regensianerne;  han  har  drømt  sine 
»Træsnit«  der  i  Længselen  efter  Livsnydelsen 
paa  Landet,  og  han  har,  da  han  endelig  kom 
den  landlige  Idyl  paa  nært  Hold,  længtes  tilbage 
til  sit  Studenterleben  i  saa  umiddelbart  et  Hjerte- 
suk som  det,  der  lyder  i  et  Brev  til  Chr.  Ager- 
skov: »Saa  I  havde  hvide  Atlaskes  Veste  paa,  I 
Himmelhunde!« 

Saa  kommer  vi  til  Carl  Ploug,  »Poul  Rytter«, 
vidt  forskellig  fra  den  sølle  Student  fra  Fader 
Holbergs  Dage,  hvis  Navn  baade  han  og  Carl 
Ploug  forevigede.  Der  er  noget  af  \en  Fanfare  i 
Plougs   Navn,    og  det  staar  trods  alle  de  Angreb, 

der  siden  skete  paa  dets  Bærer,  uplettet  og  rent, 
fordi  det  —  man  mene,  hvad  man  vil  om  Plougs 
politiske  Standpunkt  —  aldrig  var  Egennytte, 
men  altid  den  inderligste  Overbevisning,  der 
ledede  ham.  Enhver  Tvivler  kan  blot  læse  det 
udkomne  af  hans  Livsskildring,  og  han  faar  en 
Følelse  af,  at  en  senere  Tid  gjorde  denne  Mand 
Uret.  En  Gang  vil  afklaret  Historie  sikkert  give 
ham,  hvad  hans  er;  men  bortset  fra  det  politiske 
Liv,  hvor  han  maatte  have  Fjender,  da  der  gik 
Politik  i  Litteraturen,  var  Ploug  uden  Sammenlig- 
ning den  djærveste,  modigste  og  digterisk  og  ora- 
torisk mest  begavede  Alumnus,  Regensen  i  den  Tid 
har  ejet.  Der  er  nogle,  der  har  haanet  hans  Minde, 
men  vi,  som  gaar  forbi  Regensen  hver  Dag,  skal 
og  bør  nævne  ham  som  den,  der  vakte  de  dan- 
ske Studenter;  han  var,  som  der  staar  paa  hans 
beskedne  Buste  udenfor  Studenterforeningen  »vor 
Thor,  naar  vi  trængte  til  Torden.« 

Og  saa  er  der  den  glade  Hyggelighed,  Studenter- 
livets borgerligste  Elskværdighed,  foreviget  gennem 
Jens  Kristrup,  den  altid  godmodige,  den  glimrende 
Kammerat  Jens  Chr.  Hostrup.  Hans  Betydning  for 
vor  Scene  som  Mellemled  mellem  Heiberg  og 
Ibsen  ufortalt,  maa  vi  mest  af  alt  her  i  Kannike- 
stræde huske  paa  ham  og  hans  herlige  Filister, 
Kobbersmedemester  Smidt  med  Madamme  og 
Smedesvend  med  Løvefødder  og  Gesvejsninger, 
og  Hostrup  bliver  jo  netop  den,  der  »har  bygget 
Broen  mellem  Livet  og  Ideen«,  og  som  i  rigtig 
Erkendelse  af  Udviklingen  lod  Klint  ængstes  for, 
at  Studenten  skulde  miste  sin  Position,  fordi 
Modsætningen,  Filisteren,  forsvandt  med  den 
gryende  Oplysning.  Sjældent  er  nogen  Replik 
bleven  sandere.  Thi  Forgyldningen  er  alligevel 
gaaet  noget  af  Regensen.  Et  ensomt  Navn  som 
Niels    Finsens   kaster   endnu   Glans   over  den  røde 

Bygning,  men  ærlig  talt  hører  vi  nu  kun  om 
Regensianerne,  naar  de  laver  Fastelavnsløjer,  og 
det  Studenterliv,  der  endnu  eksisterer,  bæres  oppe 
af  de  traditionstro  Akademikere  paa  Gammelholm 
og  Studentersamfundets  moderne  Humanitets- 
arbejde. 


Interiør  fra  Møntergade. 


SJETTE  AFSNIT. 


Vi  standser  nu  ved  Rundetaarn,  der  nærmest 
danner  en  Slags  Kirketaarn  til  Trinitatis 
Kirke  -  -  hvorfor  hedder  denne  Kirke  dog  ikke 
som  oprindelig  Hellig-trefoldighedskirken?  —  men 
allerførst  var  det  jo  et  Observatorium,  Regens- 
taarnet  kaldet,  ligesom  Kirken,  hvis  Grundsten 
lagdes  7.  Juli  1637,  men  som  først  blev  færdig 
19  Aar  efter,  en  Tid  lang  hed  Regens-  eller  Stu- 
denterkirken. Taarnet  var  færdigt  1642,  og  vor 
Bys  kongelige  Bygmester  har  ofret  en  særlig 
Kærlighed  derpaa.  Blandt  det,  der  mest  blev  be- 
undret paa  Rundetaarn  var  Tyge-Brahes  berøm- 
melige Messing-globus,  et  kunstfærdigt  Arbejde,  som 
efter  at  have  været  en  Tur  i  Prag  atter  hjemførtes 
hertil  af  en  af  Christian  den  Fjerdes  uægte  Søn- 
ner som  Bytte  fra  Tredive-Aarskrigen.  Desværre 
gik     den     tillige    med    saa     mange    andre    Skatte 


saa 
til    Grunde    ved    Branden    1728.    Her 

Knud  Bokkenheuser :  De  svandt,  de  svandt 

taarn  residerede  vore  berømte  Astronomer,  dog 
maatte  Ole  Rømer  bygge  sig  et  Observatorium 
udenfor  Byen,  da  de  besøgende  i  Taarnet  for- 
styrrede ham  for  meget.  Disse  besøgende  gav  1 
Skilling  hver  for  Adgangen,  og  Indtægten  herved 
tilfaldt  i  lange  Tider  Kirkens  Klokker,  Søren 
Mathiesen,  først  navnkundig  ved  sin  Regnebog, 
men  senere  derved,  at  han  er  Stamfader  til  den 
nuværende  tyske  Kejserinde.  Paa  Kirkegaarden 
omkring  Trinitatis  Kirke  er  Wessel  og  Ewald, 
som  det  lille  beskedne  Monument  ogsaa  fortæller 
os,  begravede.  Medens  Wessels  Gravsted  mærkelig 
nok  ikke  kendes  nøjagtig  mere,  ved  man,  at 
Ewald  ligger  lige  ved  Kirkemuren,  og  vi  kender 
alle  Oehlenschlågers  skønne  Digt: 


»Ved  Issen:  Kirken  rolig  i  sin  Sky, 

ved  Foden:   Usselhed  i  store  By! 

Her  hellig  Kraft  og  Trøst,  hist  Sorg  og  Nød 

du  stodst  i  Livet,  som  du  laa  i  Død.« 


Vi  gaar  rundt  omkring  Kirken  til  Landemærket, 
som  hedder  saa,  fordi  det  i  sin  Tid  var  Skellet 
mellem  Land  og  By,  og  vi  fortsætter  vor  Van- 
dring op  ad  Købmagergade,  til  vi  naar  Løvstræde, 
det  gamle  Løvestræde,  og  det  første  Navn,  vi 
knytter  her  til,  er  da  C.  A.  Reitzels.  Hvor  mange 
Københavnere  lægger  vel  Mærke  til  den  fornemme, 
for  al  Reklamevæsen  fri  Boglade  i  den  høje  Stue 
her  paa  venstre  Haand  fra  Købmagergade?  Men 
nævner  man  Navnet  Reitzel,  saa  ved  alle,  at  det 
er  et  af  de  nobleste,  fineste  og  bedste,  vor  By 
ejer.  Det  ved  de  ogsaa,  der  har  set  C.  A.  Reitzels 
Navn  paa  Millioner  af  Bøger,  der  bærer  vore 
bedste  Forfatternavne,  og  de,  der  knytter  Fore- 
stillingen til  de  to  højt  ansete  »unge«  Reitzeler 
Theodor  og  Carl,  hvoraf  Carl  endnu  livsglad  og  elsk- 

værdig  færdes  iblandt  os.  Ingen  anden  Boglade, 
intet  andet  Forlag  har  saa  historisk  og  fint  et 
Navn  som  C.  A.  Reitzels.  Den  var  en  Gang  et 
Slags  litterær  Børs,  hvor  Guldalderens  Heroer 
samledes  i  Forlæggerens  lille  Kontor  og  fik 
mangen  en  Haandsrækning  og  mangt  et  Venne- 
raad  af  Firmaets  hjertensgode  Chef  eller  Chefer. 
Det  vilde  blive  for  vidtløftigt  at  ram  se  op,  hvilke 
Gæster  Reitzels  Boglade  til  daglig  saa,  baade  da 
den  laa  paa  Købmagergade,  hvor  Vajsenhuset  den 
Gang  var,  og  her  i  Løvstræde.  Vi  vil  blot  mindes, 
at  den  gamle,  halvblinde  Chr.  Winther  endnu  i 
Paris  sukkede  efter  sin  daglige  Tur  til  Reitzels 
lille  Kontor.  Vi  bør  huske,  at  baade  J.  L.  Heiberg 
og  H.  C.  Andersen  fandt  gæstfrit  Ly  indenfor  disse 
Vægge,  at  Navne  som  Henrik  Hertz,  H.  P.  Holst, 
Molbech,  Blicher,  Hauch,  Ingemann  o.  m.  fl.  er 
uløselig  knyttede  til  C.   A.   Reitzel. 

Reitzel  —  og  hans  Sønner  —  var  selvfølgelig 
Forretningsmænd  og  dygtige  Forretningsmænd, 
men  de  var  tillige  deres  Forfatteres  Venner,  og 
det,  Hauch  sang  til  den  gamle  Hædersmand  ved 
50  Aars  Jubilæet,  kan  anvendes  paa  dem  alle  tre: 

Med  Kunstens  Sønner  har  han  aldrig  tinget, 
det  var  lians  Fryd  at  se  dem  veltilfreds, 
og  mangen  Aand,  der  svæver  end  bevinget 
i   den  uendelige   Digtnings  Kreds, 
den  stod  han  bi;  thi  han  forstod  at  ane, 
hvad  der  sig  rører  i  det  unge  Bryst, 
han   hjalp   dem  frem   at   bryde  sig  en   Bane 
til   Landets  Hæder  og  til  Folkets  Lyst.« 

Men  ikke  alene  overfor  Litteraturens  Dyrkere 
var  Reitzel 'erne  af  stor  Betydning;  fra  deres  fader- 
lige Varetægt  er  udgaaet  en  Række  af  vore  fineste 
Boghandlere,  som  paa  en  smuk  Maade  har  fortsat 
Traditionen     fra     Løvstræde.    Vi    foruretter    ikke 

nogen  af  de  yngre  ved  her  blot  at  nævne  den 
ældste,  Hædersgubben  Otto  Wroblewski,  som  tillige 
er  bleven  en  Slags  Historieskriver  for  Firmaet. 

Gaar  vi  forbi  Reitzels  Boglade,  da  skal  vi  sende 
en  varm  Tak  til  disse  Mænd,  der  var  en  Pryd 
for  dansk  Handelsstand,  og  vi  kan  da  ogsaa 
mindes  de  Ord,  der  blev  udtalte  ved  gamle  Reit- 
zels aabne  Grav:  »og  tit  og  ofte,  naar  vi  i  stille 
Timer  tager  en  af  vore  kære  Bøger  i  Haand,  da 
skal  hans  Navn  rinde  os  i  Hu,  og  han  selv  staa 
for  os  i  venlig  Erindring  i  vort  Livs  bedste  Øje- 
blikke!« — 

Vi  gik  med  Vilje  først  op  ad  Løvstræde  for  at 
faa  Reitzel  med,  det  var  ikke,  fordi  Postgaarden 
ikke  nok  kunde  sætte  vor  Fantasi  i  Bevægelse. 
Gaarden  kaldtes  i  ældre  Tid  Marskalsgaarden,  fordi 
Christian  VI  overlod  den  til  Bolig  for  Overhofmar- 
skallen,  saa  længe  Christiansborg  Slot  Var  under 
Bygning,  men  allerede  inden  den  Tid  knytter  der 
sig  Historie  til  —  ja,  vi  maa  vel  sige  Grunden; 
thi  Bygningen  er  en  anden.  Den  gamle  brændte 
1728.  Paa  een  af  de  til  Ejendommen  hørende 
Parceller  boede  paa  Christian  IV's  Tid  paa 
Hjørnet  af  Løvestræde  og  Købmagergade  en  Vin- 
handler Motzfeld,  som  senere  overlod  sin  Sviger- 
søn, Johan  Schumacher,  sin  Forretning,  men  som 
selv  var  en  saare  anset  Mand  og  leverede  Vin  til 
Hoffet.  Disse  Vinstuer  var  den  Gang  fine,  og  Vin- 
handlerne var  højt  anskrevne,  fordi  de  let  kom 
til  at  give  Adelsmænd  Kredit  og  desuden  som 
oftest  havde  rejst  en  Del  og  derved  erhvervet  sig 
en  Dannelse,  som  var  de  almindelige  køben- 
havnske Borgere  nægtet. 

Om  en  af  disse  Vinhandlere  siges  det  meget 
morsomt  af  en  fremmed,  at  »han  taler  Italiensk, 
er  rød  i  Ansigtet,  pukkelrygget,  en  god  Kammerat, 
drikker  tæt   og  holder  meget  af  at  prise  Drik  og 

mindes  Italiens  Herligheder.  Men  i  Bagstuen  til 
den  her  omtalte  Vinkælder  fødtes  Danmarks 
største  Statsmand  under  Enevælden,  Peder  Schu- 
macher, sandsynligvis  medens  de  brave  Borgere 
og  Adelsmænd  sad  og  drak  og  doblede  i  Stuen  ved 
Siden  af  eller  sjakrede  med  Fiskerkonerne,  som 
med  store  Kurve  paa  Armen  vandrede  rundt  og 
falbød  friske  Østers  til  Gæsterne,  —  den  Gang  var 
dette  Skaldyr  ikke  saa  kostbart  som  nu  og  spistes 
derfor  langt  hyppigere.  Griffenfeldt  har  selv  i  sin 
Tid  ejet  Gaarden;  han  betalte  7000  Rigsdaler  for 
den,  Halvdelen  at  betale  i  gode,  vægtige  Dukater 
og  Resten  i  god,  gangbar  grov  Mønt.«  Ejen- 
dommen vandrede  efter  Griffenfeldts  Fald  gennem 
flere  højadelige  Hænder,  til  den  opstod  som  eu 
Fugl  Fønix  af  Asken  efter  1728  for  »Obersecre- 
tair  Moinichens  Regning.  Det  var  ham,  der  ind- 
rettede Udkørselen  i  Løvstræde,  som  eksisterer 
den  Dag  i  Dag.  Da  kongelig  Unaade  ramte  Moi- 
nichen,  maatte  han  sælge  Gaarden  til  Grev  Frijs- 
Frijsenborg,  som  atter  overlod  den  til  Overkam- 
merherre Plessen,  som  solgte  Kongen  den  til  Mar- 
skalsgaard,  men  da  den  blev  Postgaard,  havde 
Kongen  atter  maattet  købe  den  af  Overpræsident 
v.  d.  Liihes  Dødsbo  i  det  Herrens  Aar  1779. 
Takket  være  Harsdorffs  Genialitet  fik  den  en 
smuk  Facade  til  Købmagergade,  og  siden  den  Tid 
er  der  lappet  og  flikket  paa  den,  efterhaanden 
som  det  stigende  Liv  i  Postgaarden  krævede  det. 
Hvor  er  det  underligt,  naar  man  passerer  Post- 
gaarden, at  tænke  paa,  hvor  let  vi  nu  til  Dags 
—  takket  være  mange  udmærkede  Mænds  Arbejde 
og  nu  sidst  Joseph  Michaelsens  Genialitet  —  har 
det  med  at  faa  et  Brev  endda  saa  langt  som  til 
Siam.  Vi  behøver  kun  at  ofre  lidt  Vand  paa  et 
Frimærke.  Og  saa  slaar  den  Tanke  ned  i  os,  at 
denne   lette    Brevbefordring   netop  har  været  øde- 

læggende  for  Brevskrivningen.  Er  man  en  Smule 
Avtografsamler,  opdager  man  hurtig,  at  Brev- 
skrivningens Guldalder  er  forbi.  Da  det  var  dyrt 
at  faa  sendt  et  Brev  blot  til  Aalborg,  skrev  man 
saa  meget  som  muligt,  nu,  da  man  slipper  med 
en  10  Øre,  er  et  Brevs  Afsendelse  en  Hverdags- 
sag,  derfor  skriver  vi  ikke  Breve  i  gammeldags 
Forstand,  naar  vi  ikke  netop  er  nyforlovede,  og 
Fremtidens  Kulturhistorikere  vil  sikkert  sukke 
over,  at  de  skriftlige,  personlige  Udgydelser,  som 
tjente  saa  meget  til  Belysning  af  Tiden  og  dens 
Tænkemaade,  er  »en  saga  blott«,  ja,  selv  Haand- 
skriften,  som  i  al  Fald  Grafologer  tror  at  kunne 
benytte,  er  ved  at  afløses  af  Maskinskrivningen. 
En  ny  Kamma  Rahbek  kan  ikke  tænkes,  naar 
hun  skal  opfattes  som  det,  hun  i  Virkeligheden 
var,  Danmarks  første  Brevskriverinde. 

Christian  den  Anden  var  den,  der  først  fandt 
paa  at  ansætte  Løbere  i  hver  By,  som  kunde 
befordre  skriftlige  Meddelelser  videre,  men  først 
100  Aar  senere  fik  vi  i  1624  det  første  Spor  af 
et  Postvæsen,  idet  vi  een  Gang  ugentlig  fik  For- 
bindelse med  Hamborg.  Men  det  blev  Kong 
Frederik  II  I' s  Fortjeneste  at  organisere  Post- 
væsenet og  at  udnævne  den  første  Generalpost- 
mester, Povl  Klingenberg.  Men  han  naaede  ogsaa 
et  efter  Datidens  Forhold  glimrende  Resultat, 
nemlig  kun  at  bruge  tre  Døgn  om  at  naa  med 
Posten  fra  Hamborg  til  København.  Og  han  ind- 
førte »agende  Post«  for  Passagerer.  Klingenberg 
ledede  Postvæsenet  i  32  Aar,  saa  var  han  ruineret, 
men  siden  maa  Forretningen  være  bleven  bedre. 
Thi  Christian  V  forærede  sin  Søn  med  Sophie 
Amalie  Moth,  den  11-aarige  Chr.  Gyldcnløve,  Em- 
bedet som  Generalpostmester,  og  dette  Embede 
skulde  være  »arveligt  til  evige  Tider«.  Hans  Enke 
solgte    dog    atter    Privilegiet   til    Kongen,    og    Fre- 

derik  IV  tjente  c.  30,000  Rigsdaler  aarlig  paa 
Forretningen,  men  han  anvendte  disse  Penge  til 
noget  saa  fjernt  som  Hedningemissionen. 

Men  det  var  nu  alligevel  rædsomt  at  tænke 
sig,  at  et  Brev  fra  Oldefar  var  41/«  Døgn  om  at  > 
gaa  op  til  Christiania,  og  at  vi  kun  hver  Lørdag 
kunde  faa  Forbindelse  med  vort  eget  Lydland, 
Norge.  Og  endnu  senere,  saa  sent  som  i  forrige 
Aarhundredes  Begyndelse  var  der  bestemte  »Bort- 
dage« mellem  Korsør  og  Nyborg.  Ordet  er  ganske 
forsvundet  af  vort  Sprog,  siden  vi  fik  Dampskibe, 
men  det  er  sikkert  af  hollandsk  Oprindelse  og 
er  kommet  til  Danmark  gennem  Plattysk.  »Borten« 
betyder  en  bestemt  Orden  eller  Rad,  hvori  Skibe 
sejler,  og  man  maatte  den  Gang  nøje  passe  paa 
at  komme  med  Diligencen  en  Dag,  som  passede 
for  Borten,  for  at  man  ikke  skulde  ligge  over  i 
Korsør,  hvor  man  for  Resten  kunde  have  det 
godt,  især  i  den  Tid,  da  Madam  Bagger,  Rasmus 
Langelands  Datter,  havde  Herberg  der  for  dem, 
der  enten  ventede  paa  »Borten«  eller  paa  »Børen«; 
thi  i  Sejlskibenes,  Smakkernes,  Dage  gik  han 
ikke  over  Storebælt  for  enhver  Vind.  Md.  Baggers 
Fader  var  den  højt  ansete  korsørske  Matador, 
Rasmus  Langeland,  som  ejede  den  nu  for  nylig 
istandsatte  Kongegaard,  og  hvem  Wessel  har  fore- 
viget i  sit  Digt  til  Baggesen. 

Ved  salig  Rasmus   Langeland, 
som  ikke  var  Poet,  derfor  ej   Prakker, 
ved   Storebælt  og  Smakker 
udmærkedes  som  før 
Korsør.« 

Vi  kender  alle  fra  »Kong  Salomon  og  Jørgen 
Hattemager  den  Bevægelse,  Postens  Ankomst, 
der  jo  nu  er  en  dagligdags  Begivenhed,  vakte  i 
en  lille  Provinsby  i  20'ernes  Slutning.  Ja,  vi  ved, 

at  de  litterære  Forsvarere  af  Oehlenschlåger  i 
20ernes  Slutning  maatte  finde  sig  i,  at  Heiberg 
haanede   deres   Provins-elendighed  ved  Verset: 

Hvad  ligner,  o  Sorø,  din  kritiske  Glæde, 
naar  Posten  er  kommen  fra  kongelig  Stad, 
ved  Klangen  af  Hornet  paa  Torv  og  i  Stræde 
du  bærer  dig  ganske  forunderligt  ad!« 

Hornet,  hvormed  Postillonen  averterede  sin  An- 
komst, er  jo  endnu  den  Dag  i  Dag  et  Vaaben- 
mærke  for  Postvæsenet,  selv  om  det  aldrig  mere 
lyder.  Men  naar  Nutidens  unge  Pige  ligesom 
Emmy  i  Hostrups  »Den  Tredje«  »føler  sit  Hjerte 
banke,  naar  hun  ser  et  af  disse  velsignede,  røde 
Postbude«,  maa  hun  huske,  at  det  ikke  altid, 
medens  Elskende  her  i  Danmark  vekslede  Breve, 
netop  har  været  disse  Farver  —  røde  og  gule,  — 
der  bragte  Ungpigens  Hjerte  i  Bevægelse;  thi  op- 
rindelig var  Postbudene  —  eller  rettere  Postryt- 
terne —  blaa,  og  først  i  1796  fik  de  saakaldte 
»Litsenbrødre«  (Ordet  er  kendt  fra  Ingemanns 
»Landsbybørnene«,  og  Navnet  kommer  af  de 
Snore  (Lidser),  hvormed  Postkarlene  maatte  være 
forsynede  for  lettere  at  bære  Tøjet)  røde  Kapper 
med  gult  Foer. 

Og  den  unge  Pige,  som  med  skælvende  Haand 
lægger  sit  første  blegrøde  Brev  i  den  store  Post- 
kasse paa  Købmagergade,  bør  huske,  at  hendes 
Bedstemoder  i  sine  unge  Dage  ikke  anede,  hvad 
en  Postkasse  eller  et  Frimærke  var,  før  hun  den 
11.  Marts  1851  gjorde  Bekendtskab  med  begge 
Dele.  Det  maa  alligevel  have  været  underlige 
Dage,  da  man  maatte  gaa  og  vente  maaske  en 
hel  Uge  paa  Svar  paa  et  Brev.  Og  det  er  ganske 
sikkert,  at  de  fleste  Københavnere,  som  haster 
forbi  Postgaarden  eller  gaar  ind  i  den  travle  Ind- 
leveringsstue,    ikke   et   Øjeblik  tænker  paa,    at  de 

Folk,  der  sidder  bag  Skranken  der,  i  en  god 
Menneskealder  har  skabt  en  Kulturbærer  af  uvur- 
derlig Betydning  for  vort  Land,  og  at  vi  absolut 
bør  se  paa  disse  elskværdige  og  hjælpsomme 
Ekspedienter  inde  bag  Glasruden  med  oprigtig 
Taknemlighed,  fordi  de  daglig  løser  en  Opgave  i 
Kulturens  Tjeneste,  hvis  Omfang  vi  bedst  forstaar, 
naar  vi  husker,  at  Oldemor  kunde  svæve  i  9 
Dages  Ængstelse  og  Uvished,  naar  hun  skrev  og 
spurgte  til  sin  kristianensiske  Kærestes  Belindende, 
og  saa  skulde  han  endda  svare  omgaaende.  Nu 
kan  en  ung  Pige  anden  Dagen  efter  sit  Spørgsmaal 
vente  Svar,  hvis   »Han«   da  virkelig  elsker  hende! 

Fra  Postgaarden  iler  vi  igennem  de  smaa 
Gader:  Klareboderne,  Møntergade,  Gammel  Mønt, 
Grønnegade  til  Gothersgade.  Vi  passerer  her  et 
Stykke  gammelt  København,  hvoraf  en  stor  Del 
er  ved  at  forsvinde,  og  det  bliver  derfor  ikke 
stort  ud  over  Gadenavnene,  vi  skal  beskæftige  os 
med.  Klareboderne  hed  oprindelig  Albert  van  Gochs 
Boder  efter  en  nederlandsk  Købmand,  som  levede 
her  i  Tiden  omkring  1520.  Han  laante  Christian 
den  Anden  Penge  og  var  senere  Hans  Tavsens 
mægtige  Beskytter.  Navnet  Klareboderne  fik  Gaden, 
fordi  den  førte  ned  til  St.  Clara  Kloster,  som  laa 
paa  den  Grund,  hvor  nu  Gammel  Mønt  er,  og 
den  var  saa  at  sige  Byens  yderste  Gade  mod 
Nord,  idet  Bebyggelsen  ophørte  ved  Regensen, 
hvor  Rosengaardene  tog  deres  Begyndelse. 

I  Klareboderne  ved  enhver  Student,  at  Madam 
Trane  (ja,  hun  er  vist  efter  sin  Død  avanceret  til 
Frue!)  havde  sin  Kælder;  den  eksisterer  endnu, 
og  fra  den  er  siden  Treserne  alle  danske  Stu- 
denterhuer udgaaede.  Naar  Rektor  stod  Fadder, 
holdt  Md.  Trane  altid  Huen  til  den  nyfødte  Mi- 
nervasøn, og  der  er  næppe  mange  Trapper  i  Kø- 
benhavn,   der    har   baaret   sejrsstoltere    og    lykke- 

ligere  Byrder  end  den  lille  Kældertrappe,  der 
førte  den  nybagte  Student  ned  til  den  elskværdige 
gamle  Dame,  for  hvem  store  og  smaa  Hoveder 
altid  var  lige  gode.  Skraas  overfor  ligger  den 
fornemme  Bygning,  der  rummer  den  Gyldendalske 
Boghandel,  hvis  Navnkundighed  nok  holder  Maal 
med  den  Reitzelske,  idet  Navne  som  Agent  Gyl- 
dendals og  gamle  Hegels  ejer  smuk  Klang  i  dansk 
og  norsk  Bogverden. 

Møntergade  hed  i  gamle  Dage:  »Byens  Stræde 
som  løber  til  Volden«,  en  lang  og  i  høj  Grad 
upraktisk  Betegnelse  for  en  Gade.  Sit  nuværende 
Navn  fik  den,  da  man  paa  Klare  Klosters  Grund 
opførte  en  mægtig  Bygning  for  »Mønten«;  da 
Mønten  flyttedes  i  Midten  af  det  17.  Aarhundrede, 
gennemskares  Grunden  af  en  Gade,  som  derfor 
fik  Navnet  Gammelmønt.  I  denne  Gade,  som  jo 
nu  for  en  Del  hører  til  det  København,  der  for- 
svinder, ligger  adskillige  gamle  Bygninger,  hvis 
Mærkeligheder  ikke  øjnes  fra  Gaden.  Blandt  dem, 
der  i  en  Tid  vil  blive  staaende  kan  exempelvis 
nævnes  den  Ejendom,  omtrent  ved  Hjørnet  af 
Antonigade,  hvor  Barberen  bor.  Der  vil  man  se 
et  ganske  egenartet  Gaardinteriør.  Et  andet  ses  paa 
Billedet  over  dette  Afsnit.  Vi  drejer  saa  om  ad 
Grønnegade  og  mindes  den  nu  forsvindende  Didrik 
Badskærs  Gang,  ved  hvis  modsatte  Ende  »det  norske 
Selskab«  havde  sine  Lokaler  i  Md.  Juels  Kaffehus. 
Gaden -har  Navn  efter  en  der  i  det  17.  Aarhundrede 
boende  Raadmand,  Didrik  Johansen,  som  var  »Bad- 
skær«. En  »Badskærer«  vilde  vi  nu  til  Dags  kalde 
Barber,  det  er  omfortolket  af  det  tyske  »Bart- 
scherer« ;  men  da  Skæggeskærerne  i  gamle  Dage 
drev  deres  Haandværk  ved  Badstuerne,  tog  vi  fejl 
og  kaldte  en  Bartskærer  for  en  Badskær. 

I  Grønnegade  stod  til  nu  i  Foraaret  det  Hus, 
hvori    Thorvaldsen    fødtes,   og    det  Billede,    vi  har 

deraf  fra  H.  C.  Andersens  »Billedbog  uden  Bil- 
leder«, fire  og  tyvende  Aften,  med  den  lille  Dreng, 
som  sidder  ved  Mors  Spinderok,  medens  det 
mangefarvede  bornholmske  Stueuhrs  i  Maaneskin 
straalende  Messingperpendikkel  giver  Interiøret 
dets  Karakter,  tilhører  helt  og  holdent  Eventyr- 
digterens Fantasi ;  men  lad  os  beholde  det  frem- 
for det  grelle  og  stygge  Billede  af  Thorvaldsens 
uhyggelige  Barndomshjem,  som  nu  er  faldet  for 
en  retfærdig  Økses  Hug.  Vi  maa  blot  bede  om, 
at  Navnene  paa  de  gamle  Gader  af  Pietet  maa 
blive  overførte  paa  de  nye,  og  skulde  man  af 
visse  Hensyn  ønske  at  glemme  salig  Didrik  Bad- 
skær, saa  var  der  vel  her  en  Anledning  til  at 
opkalde  Gaden  efter  vor  navnkundigste  Billed- 
hugger, hvis  Navn  nu  kun  mindes  ved  en  lille 
Vej  i  vort  »Anneks«,  Frederiksberg. 

Til  Grønnegade  knytter  sig  i  den  almindelige 
Forestilling  ogsaa  Begrebet  »Theater«.  Men  det 
er  ikke  rigtigt.  Den  første  danske  Scene,  Holbergs 
eller  rettere  Capions  og  Montaigus  Theater,  laa 
ikke  i  Grønnegade,  men  i  Lille  Grønnegade,  og 
havde  aabenbart  Indgang  ogsaa  fra  Gothersgade ; 
thi  af  den  ældste  eksisterende  Theaterplakat  (1722) 
fremgaar  dette  tydeligt.  Der  staar:  »I  ligemaade 
ombedes  de,  som  forlange  een  heel  Loge,  at  ad- 
dressere sig  til  |Hr.  Montaigu,  boende  i  Gothers- 
Gaden  næst  ved  Comoedie-huuset,«  —  og  lige 
nedenunder:  »Theatrum  er  paa  det  sædvanlige 
Sted  i  Grønnegaden,  saa  kand  og  Liebhabere 
igennem  Porten  i  Gothers-Gaden  indlades;  Be- 
gyndelsen skeer  præcise  Klokken  5,  at  det  Klokken 
7  kand  have  Ende.« 

Der  staar  en  Duft  af  elskelig  Spidsborgerlighed 
af  denne  Plakat.  Borgeren  skulde  være  pænt 
færdig  med  Fornøjelsen  Kl.  7,  paa  den  Tid,  hvor 
vi   begynder  at  klæde  os  om  til  Theatergang.  Først 

1775  begyndte  Forestillingerne  Kl.  6,  og  denne 
Tid  overholdes  endnu  1835,  i  1848  begyndte  man 
Kl.  7,  og  vi  ved  jo  alle  endnu,  at  det  først  er  i 
de  sidste  Aar  er  blevet  almindeligt,  at  vort  kgl. 
Theater  lader  Tæppet  gaa  KL   71/«. 

Vi  maa  forlade  Lille  Grønnegade  —  Himlen 
maa  vide,  hvorfor  det  gamle,  historiske  Navn 
ikke  er  bevaret!  —  for  i  Løbet  af  nogle  Øjeblikke 
at  befinde  os  udfor  Kongens  Have  ved  den  saa- 
kaldte  Hørups  Port. 

Kongens  Have  er  Stedbarnet  blandt  alle  vore 
offentlige  Anlæg.  Den  er  bleven  skammeligt  mis- 
handlet af  vore  Myndigheder,  og  den  største  Del 
af  Skammen  falder  paa  Frederik  den  Sjette,  der  i 
taabeligt  Soldatergalskab  ødelagde  de  sidste  Rester 
af  den  oprindelige  Have.  Thi  den  Stump,  vi 
endnu  har  tilbage,  og  som  endda  for  et  Par  Aar 
siden  yderligere  ødelagdes  ved,  at  man  lagde  en 
lige  Vej  fra  Hjørneporten  og  henrettede  nogle  af 
de  gamle  Træer,  giver  kun  et  svagt  Begreb  om 
det  herlige  Anlæg,  der  i  det  attende  Aarhundrede 
var  Københavnernes  kæreste  Spadserested,  hvor 
Moderne  udfoldedes,  hvor  der  koketteredes  og 
dreves  Flirt,  og  hvor  hele  den  fine  Verden  maatte 
hen  Lørdag  Aften  og  Søndag  Formiddag.  Men 
for  helt  at  forstaa  det  Barbari,  der  er  øvet  her, 
maa  vi  begynde  forfra  paa  Havens  og  Stottets 
Historie. 

Navnet  »Kongens  Have«  eller  rettere  »Kongens 
Lysthave«  er  ældre  end  Rosenborg  Have.  Chri- 
stian IV  købte  1606  mellem  3-  og  400  Tønder 
Land  udenfor  Porten  og  indrettede  her  Lysthave, 
Nyboder  og  Kastellet.  Omtrent  hvor  nu  Herkules- 
pavillonen  er,  opførte  han  en  »Eremitage«,  hvor 
han  tog  ud  om  Eftermiddagen,  og  han  havde 
endnu  i  1608  ikke  tænkt  paa  at  opføre  noget 
Slot,    hvorimod    han    lod    plante    sjældne    uden- 

landske  Træer,  anbragte  Springvand,  Statuer, 
Fiskeparke  og  Fuglehuse  i  Haven,  og  først  i  1610 
lagde  han  Grundstenen  til  det  Slot,  han  kaldte 
Rosenborg,  og  som  blev  hans  kæreste  Opholds- 
sted. Han  lavede  her  al  den  Mekanik,  der  morede 
ham  saa  meget.  Han  kunde  fra  sit  Værelse  med 
en  Vinde  selv  rulle  Broen  op  og  ned,  han  havde 
en  »opfarende  Stol«,  hvormed  han  —  som  vi 
med  Nutidens  Elevatorer,  —  kunde  hejse  sig  fra 
Etage  til  Etage,  og  oppe  fra  Taget  havde  han  en 
lystig  Udsigt  med  Talerør  ned  til  Slottet  o.  m.  m. 
Dette  var,  saa  underligt  det  lyder,  en  Fæstning 
med  Voldgrave  helt  omkring,  med  Bastioner  og 
Kanoner.  Men  det  morsomste  var  dog  Destillér- 
huset  i  Haven,  hvor  en  lærd  Mand  i  Kongens 
Tjeneste  lavede  Frugtsafter,  Elixirer  o.  a.,  og  saa 
maa  vi  ikke  glemme  den  velforsynede  Vinkælder, 
der  den  Dag  i  Dag  forsyner  Hofholdningen  med 
de  fineste  Aargange  Vin.  Blandt  de  mange  Statuer 
i  Haven  er  der  kun  bevaret  een,  nemlig  Løven 
i  Kamp  med  Hesten. 

Frederik  den  Fjerde  var  den  første,  der  rørte 
ved  Slottet.  Han  omkalfatrede  en  Del  af  det  indre 
Rum,  anbragte  de  endnu  bevarede  Buster  af  de 
romerske  Kejsere  paa  Vestsiden  og  erstattede 
Skifertaget  med  et  solidere  Kobbertag,  som  haves 
endnu.  Medens  Kongens  Have  hidtil  havde  været 
lukket,  lod  Kong  Frederik  den  aabne  for  Publikum, 
og  det  betød  meget  for  Datidens  København;  thi 
Haven  var  stor,  den  strakte  sig  ud  til  Gothers- 
gade, helt  hen  til  Adelgade,  og  hvor  nu  Exercer- 
pladsen  er,  var  da  det  dejligste  Blomsterflor;  paa 
Exercerhusets  Plads  laa  et  tæt  Buskads,  hvor 
Nat  lergalene  slog,  og  den  nuværende  Garderka- 
serne var  et  Orangeri.  En  Mængde  Statuer,  bl.  a. 
Samsonfiguren,  der  nu  staar  ved  Herkulespavil- 
lonen    og  67   Børnefigurer  samt  20  Marmorkugler 

paa  Søjler  livede  op  i  de  smukke  Gange  med  de 
tæt  klippede  Hække  og  stive,  tilklippede  Træer. 
Som  Springvand  fungerede  en  Batsebafigur,  der 
dog  snart  af  Anstændighedshensyn  erstattedes  af 
Drengen  paa  Svaneryggen.  Den  nuværende  Dreng 
er  en  Kopi  af  Freund  efter  den  oprindelige  og 
betydelig  mere  kunstnerisk  udført. 

Dette  var  Slottets  og  Havens  Fortid.  Snart  trak 
truende  Skyer  op  over  det,  allerede  1767  var  man 
bestemt  paa  at  indrette  det  til  Landkadetakademi 
og  at  flytte  Kronregalierne  til  Christiansborg,  og 
samtidig  skulde  Blomsterkvarteret  gøres  til  Ex- 
ercerplads;  men  Faren  drev  over,  i  1772  kostede 
man  endda  en  større  Reparation  og  fjernede  de 
mest  medtagne  Buster  og  Statuer  fra  Haven.  Man 
havde  tillige  i  Sinde  at  berøve  Slottet  dets  skøn- 
neste Pryd,  Hovedspiret,  men  til  al  Lykke  ejede 
Danmark  den  Gang  en  Mand  med  Kærlighed  til 
det  skønne  i  Arkitekten  Harsdorff,  og  det  lykkedes 
ham  at  bevare  Taarnet.  Det  var  ogsaa  HarsdorfT, 
som  byggede  den  lette  lille  Herkulespavillon,  og 
dermed  kan  vi  sige,  at  det,  vore  Konger  gjorde 
af  godt  imod  Rosenborg,  er  forbi. 

Frederik  den  Sjette,  som  i  sin  Regeringstid  levede 
højt  paa  sin  Ungdoms  Velgerning  mod  Bønderne, 
kunde  bevare  sit  Folks  Kærlighed,  kbaade  da  han 
begik  Dumheden  i  1801,  rejste  bort  i  1807,  satte 
Norge  over  Styr  i  1814  og  bragte  Landet  paa 
Fallittens  Rand;  men  han  mistede  allerede  en 
Del  af  Københavnernes  Kærlighed,  da  han  1787 
opførte  den  grimme  Kasse,  der  endnu  ligger  som 
Exercerhus  der,  hvor  Nattergalebuskadset  var. 
At  han  desuden  gjorde  Orangeriet  til  Kaserne  og 
Blomsterhaven  til  Exercerplads  og  i  1795  skar 
hele  det  Stykke,  der  laa  fra  det  nuværende  Gitter 
hen  til  Adelgade  fra  os  og  anlagde  Kronprinsesse- 
gade,   det    blev    ham    aldrig    tilgivet   af  de   ægte 


95 


Københavnere.  Datidens  Aviser  vrimler  da  ogsaa 
af  Beklagelser,  fordi  Haven  var  ødelagt,  ikke 
alene  ved,  at  den  var  beskaaret  og  ikke  længere 
passedes  som  før,  men  tillige  fordi  den  idylliske 
Fred,  man  før  havde  søgt  herinde,  nu  forstyrredes 
af  Militærets  »buldrende  Trommer  og  skingrende 
Piber«.  Og  i  Rosen  paa  selve  det  dejlige  Slot, 
trak  man  Klasselotteriet ! !  En  større  Profanation 
af  Fjerde  Christians  skønne  Mesterværk  kunde 
daarlig  tænkes.  Den  Dag  i  Dag  kan  ingen  god 
Københavner  med  Hjerte  for  sin  kære  By  tilgive 
Frederik  den  Sjette  denne  Helligbrøde. 

Livet  i  Kongens  Have  har  inspireret  nogle  af 
vore  Digtere.  Poul  Martin  Møllers  nydelige  »Scener 
fra  Rosenborg  Have«  skatter  vi  alle;  vi  ved  jo 
ogsaa,  at  den  sidste  af  dem,  »Hans  og  Trine« 
inspirerede  J.  L.  Heiberg  til  »Aprilsnarrerne«. 
Men  Heiberg  har  selv  brugt  Haven  som  Ramme 
for  sit  Vaudeville-syngestykke:  »Et  Eventyr  i 
Rosenborg  Have«,  hvorfra  vi  alle  mindes  de  to 
muntre  Figurer  Madam  Sommer  og  Pensionisten 
Winther.  —  Allerede  den  Gang  var  Haven  ved 
at  blive  erobret  af  Ammer,  Gardister  og  [Børn, 
og  i  vor  Tid  er  den  jo  største  Delen  af  Dagen 
Børnenes  Eldorado,  hvorfor  man  ogsaa  har  an- 
bragt Børnenes  Digter,  H.  C.  Andersen,  i  Saabyes 
Gengivelse  herinde,  ligesom  det  er  naturligt,  at 
man  har  givet  Plads  for  Danmarks  børneven- 
ligste Dronning,  Caroline  Amalie,  her;  men  det 
havde  for  Virkningens  Skyld  været  heldigere,  om 
man  ikke  havde  sat  den  krinoline-prydede  Figur 
—  moderne  Klædedragter  er  nu  een  Gang  ikke 
egnede  til  plastisk  Gengivelse  -  -  lige  midt  i  den 
Udhugning,  der  giver  Udsigt  til  det  lette,  som- 
merlige Slot.  Statuen,  der  skyldes  Bissen  og  er 
godt  nok  gjort,  bliver  ved  Modsætningen  endnu 
mere    klodset    og    tung,    og   Slottets    Helhedsvirk- 

ning  forstyrres.  —  Med  et  Hjertesuk  forlader  vi 
Ruinerne  af  Kongens  Have,  som  nu  fra  en  of- 
fentlig Lystpark  er  forvandlet  til  en  almindelig 
Gennemgang,  og  snart  staar  vi  ved  Hjørnet  af 
Bredgade  og  Dronningens  Tværgade  ved  det  saa- 
kaldte  Moltkeske  Palæ.  Vi  tænker  her  straks  paa 
den  grevelige  Malerisamling;  der  rummes  i  en 
Tilbygning  og  indeholder  ypperlig  og  kostbar 
hollandsk  Kunst,  der  med  ægte  grevelig-moltkesk 
Liberalitet  er  gjort  tilgængelig  for  alle.  Allerede 
1804,  da  Samlingen  opbevaredes  i  tre  smaa  Væ- 
relser i  Thotts  Palæ,  var  den  aaben  for  Publikum, 
der  den  Gang  ikke  havde  Adgang  til  andre  Kunst- 
samlinger. 1878  flyttedes  den  til  sit  nuværende 
Sted.  —  Selve  Palæet,  som  udvendig  er  noget 
medtaget  og  trænger  til  en  Hoved-istandsættelse, 
stammer  fra  det  18.  Aarhundredes  Begyndelse  og 
var  da  i  den  adelige  Danneskjold-Laurvigenske  Slægts 
Besiddelse.  Fra  denne  Tid  knytter  der  sig  under 
Frederik  d.  Femtes  Regering  nogen  Historie  til 
det,  idet  det  var  hertil,  at  Grev  Christian  Conrad 
Danneskjold  Laurvigen  Mandag  Aften  den  1 1 .  Marts 
1765  bortførte  den  smukke  og  uskyldige  Skue- 
spillerinde, Jomfru  Mette  Marie  Rose,  efter  Fore- 
stillingen paa  det  kgl.  Theater.  Medens  Greven 
stod  i  Ledtog  med  Skuespillerindens  Moder,  havde 
han  for  at  skaffe  sig  Faderen,  den  berømte  Hol- 
bergskuespiller Rose,  af  Vejen  indbudt  denne  til 
et  Gæstebud.  Midt  under  Maaltidet  lod  Greven, 
som  om  han  blev  kaldt  til  Hoffet,  og  et  Par  af 
hans  Venner  holdt  nu  Rose  tilbage,  halvt  med 
Magt.  Da  Faderen  endelig  slap  løs  og  blev  klar 
over,  at  Datteren  var  bortført,  satte  han  Himmel 
og  Jord  i  Bevægelse  for  at  befri  hende  og  brugte 
hertil  ogsaa  den  bekendte  Forfatterinde  Charlotte 
Dorothea  Biehl.  Endda  var  det  næppe  lykkedes 
ham    at  redde   Datteren,    om   ikke   Greven   havde 

havde  begaaet  den  Dumhed  overfor  Kongen  at 
nægte  at  kende  noget  til  Historien.  Herover  blev 
Majestæten  vred  og  lod  foretage  en  Husunder- 
søgelse  i  Palæet,  hvorved  Jomfru  Rose  kom  for 
Dagen.  Greven  blev  forvist  til  sine  Godser  i  Norge 
og  maatte  betale  en  større  Pengebøde  »i  Repara- 
tion til  Aktricen.  Sagen  vakte  uhyre  Opsigt  i 
Byen,  hvor  det  var  en  stor  Sjældenhed,  at  en 
stakkels  Aktrice  kunde  faa  sin  Ret  overfor  en 
saa  mægtig  Adelsmand.  Jomfru  Rose  kom  aldrig 
mere  til  Scenen.  Hun  sendtes  paa  Landet  og 
ægtede   nogle  Aar   efter   Kapelmusikus  Schiørring. 

Danneskjold  Laurvigen  solgte  senere  Palæet  til 
Etatsraad  de  Coninck,  den  rige  Ejer  af  Dronning- 
gaard;  da  Christiansborg  Slot  brændte,  købte 
Enkedronning  Juliane  Marie  Gaarden,  og  da  hun 
døde  1796  købte  Constantin  Brun,  gift  med  Frie- 
dericke  Brun  geb.  Munter,  Palæet  og  udstyrede 
Salene  pragtfuldt  og  boede  her  til  sin  Død  1836. 
Derefter  ejededes  det  en  kort  Tid  af  Murmester 
Lythans,  indtil  Grev  A.  V.   Moltke  købte  det. 

Skraas  overfor  ligger,  gemt  bag  en  dejlig  Smede- 
jerns Port  det  gamle  Berckentinske  Hotel,  opført 
for  Grev  Berckentin  af  Arkitekten  Eigtved  i  det 
18.  Aarhundredes  Midte.  Stilen  er  Rokokko,  men 
Virkningen  noget  forstyrret  af  de  to  i  1884  op- 
førte altfor  høje  Sidepavilloner. 

Sin  Historie  har  denne  Bygning  (vi  kalder  den 
nu  Koncertpalæet  eller  Odd-Fellow-palæet)  i  den 
Tid,  da  den  tilhørte  Statsmanden  og  Mæcenen 
Grev  E.  H.  Schimmelmann.  Han  har  mere  end 
een  Gang  kastet  Glans  over  Danmarks  Navn ;  det 
var  hans  Hæder,  at  Danmark  blev  det  første 
Land,  der  afskaffede  Negerslaveriet,  og  det  var 
ham,  der  i  Forbindelse  med  Hertugen  af  Au- 
gustenborg sendte  Schiller  den  økonomiske  Støtte, 
der   reddede   ham   fra   Undergangen   paa   et  Tids- 

Knud  Hokkcnlieuscr :  De  svandt,  de  svandt  —  !  7 

punkt,  da  ingen  i  Tyskland  kom  den  store  Digter 
til  Hjælp.  Her  i  Palæet  modtog  Schimm elmann 
ofte  Besøg  af  Kongehuset,  men  gladest  var  dog 
baade  han  og  hans  udmærkede  Hustru,  Magda- 
lene Charlotte  Schubart,  naar  de  samlede  den 
Kreds  af  Digtere  om  sig,  som  nød  saa  rigeligt 
godt  af  deres  Rundhaandethed.  Af  danske  Digtere 
er  det  først  og  fremmest  Jens  Baggesen,  der  har 
meget  at  takke  Schimmelmanns  for,  men  ogsaa 
Rahbek,  Pram,  Oehlenschlåger,  Schack  Staffeldt  og 
Henrik  Steffens  har  været  hans  jævnlige  Gæster. 
Pram  har  jo  i  sit  efter  vor  Smag  langtrukne,  men 
velmente  Digt  »Emilies  Kilde«  hædret  hans  første 
Hustru  Emilie  Caroline  Rantzaus  Minde. 

Den  dejlige  Have  bag  Schimmelmanns  Palæ 
har  vore  unænsomme  Hænder  ødelagt,  idet  den 
store  Koncertsal  er  bygget  paa  dens  Grund.  Og 
de  kostbare  Sales  Pragt  er  nu  afløst  af  forloren 
Restaurations-elegance. 

Vi  gaar  nu  ned  til  St.  Annæ  Plads,  hvor  vi 
straks  glæder  os  over  Bissens  og  Saabyes  Statuer 
af  henholdsvis  N.  W.  Gade  og  J.  P.  E.  Hart- 
mann, idet  vi  dog  forundret  spørger,  hvad  der 
kan  have  bevæget  en  Komité  til  at  stille  gamle 
Hartmann  saaledes  i  Skammekrog  med  Ryggen 
til  Livet.  Thi,  at  han  ligger  begravet  henne  ved 
Garnisons  Kirke  og  en  Tid  var  Organist  ved  den, 
kan  da  vel  næppe  være  Aarsagen  til  at  anbringe 
ham  saa  langt  fra  den. 


Marmorkirken   inden   Ombygningen. 


SYVENDE  AFSNIT. 


Som  vi  staar  her  paa  St.  Annæ  Plads,  er  vi  paa 
det  gamle  Sophie  Amalienborgs  Haves  Grund. 
Dronning  Sophie  Amalie  havde  nemlig  ejet  en 
Have  udenfor  Vesterport,  men  ved  Svenskerkrigen 
og  -Københavns  Belejring  1658 — 60  var  denne 
Dronningens  Have  bleven  totalt  ødelagt.  Som  Er- 
statning fik  hun  nu  en  stor  Grund  herfra  og  helt 
ud  til  Toldboden,  og  her  opførte  hun  1683  sit 
Slot,  som  ødelagdes,  da  Operahuset  brændte  1689. 
Slottet  laa  paa  Østsiden  af  det  nuværende  Bred- 
gade, mellem  Frederiks-  og  Fredericiagade.  - 
Skønt  Kong  Christian  den  Femte  i  Lighed  med 
senere  Christian  den  Ottende  havde  indledet  sin 
Regering  med  at  sige:  »Nu  ville  vi  alle  spare«, 
saa  gjaldt  denne  Maxime  langt  fra  Hoffet  selv  og 
dets  Fester.  Navnlig  ved  Kongens  Fødselsdag 
ødsledes    der    kolossale    Summer,    saaledes    ogsaa 

d.  15  April  1689.  Da  opførte  man  ved  Sophie 
Amalienborgs  nordre  Fløj  et  kostbart  Operahus 
af  Træ;  det  var  90  Fod  bredt,  ved  en  Søjlegang 
var  det  forbundet  med  Slottet,  og  alt  var  indrettet 
paa  det  kostbareste,  Orkestret  var  —  som  ved 
vore  Dages  Wagner -Forestillinger  —  skjult  for 
Publikum,  og  der  var  pyntet  med  Enebærris  og 
Transparenter  paa  Væggene.  Her  opførtes  nu  et 
Skuespil  i  Tidens  Smag:  »Der  vereinigte  Gotter- 
streit«  med  hele  Apparatet  med  Guder  og  Gud- 
inder og  Hyrder  og  Hyrdinder.  Indhold  var  der 
ikke  meget  af,  men  der  var  ofret  en  Del  paa 
Mekanik  og  Udstyr,  Fyrværkeri  o.  A.,  og  det  hele 
gik  naturligvis  ud  paa  at  forherlige  Christian  den 
Femte  som  »theurer  Atlas  dieser  Zeit,  grosser  K6- 
nig,  Kern  der  Helden«,  og  stormende  Lykke  gjorde 
det  hele ;  selve  Kongen  fandt  Behag  deri,  han  var 
saa  naadig  at  bestemme,  at  Forestillingen  skulde 
gentages  d.  19  April  Kl.  3,  for  at  ogsaa  Folk  af 
lavere  Rangklasser  kunde  nyde  godt  af  den.  For 
tæt  pakket  Hus  gik  Tæppet  op,  man  var  kommet 
gennem  Forspillet  og  lige  begyndt  paa  1ste  Akt, 
da  en  Lampe  exploderede  og  antændte  det  let 
fængelige  Enebærris;  der  opstod  en  frygtelig  Pa- 
nik, og  medens  Skuespillere  og  Orkester  reddede 
sig  ud  ad  en  Bagdør,  trængtes  Folk  ved  Indgan- 
gen, trampede  hinanden  ned,  hylede  og  skreg; 
ingen  Ledelse  var  der,  og  180  Mennesker  omkom 
i  Flammerne,  der  snart  efter  bredte  sig  til  det 
pragtfulde  Slot,  der  i  mindre  end  4  Timer  var 
lagt  i  Aske.*) 

Nu  henlaa  Sophie  Amalienborgs  Ruiner  i  en 
Række  Aar.  Mindet  om  den  sørgelige  Begivenhed 
skræmmede  Folk  fra  Stedet,    Haven    forfaldt,    og 


*)  Se  iøvrigt  Louis  Bobé:  Operahusets  Brand. 

en  kostbar  Grund  laa  saaledes  ubenyttet.  I  1703 
bestemtes  det,  at  Stenene  paa  Sophie  Amalienborg 
skulde  anvendes  til  en  Garnisons  Kirke  der  blev 
kaldt  Den  Herre  Zebaoths  Kirke«,  og  er  den 
samme,  som  ligger  her  endnu.  Oprindelig  skulde 
der  hver  anden  Gang  prædikes  paa  Dansk,  hver 
anden  paa  Tysk,  hvorfor  der  var  to  Præster,  men 
de  laa  stadig  i  forargelig  Strid  med  hinanden  om 
Offeret  o.  1.,  navnlig  var  en  dansk  Magister  Knud 
Tommerup  en  meget  stridbar  Herre,  der  senere 
lagde  sig  ud  baade  med  Menighed  og  Foresatte 
ved  under  Pesten  1711  at  forlade  Hovedstaden 
efter  fra  Prædikestolen  at  have  sagt:  »København 
er  et  Sodoma  og  Gomorrha,  hvorfor  enhver,  som 
kan,  bør  forlade  denne  formedelst  dens  Ugude- 
lighed til  Ødelæggelse  indviede  Stad.«  Først  i 
1819  faldt  den  tyske  Prædiken  bort.  —  Paa  Kirke- 
gaarden  omkring  Garnisons  Kirke  findes  adskil- 
lige Grave,  her  hviler  saaledes  J.  P.  E.  Hartmann 
og  hans  Fader  A.  W.  Hartmann,  Skibsværftsejeren 
Lars  Wilder,  som  gav  Wilders  Plads  Navn,  Malerne 
Lorentzen,  Eckersberg  og  Lundby,  (for  de  to  sidste 
lindes  der  indsat  MinderelielTer  af  Jerichau  og  H. 
V.  Bissen  i  Kirkemuren).  En  søndret  Sten  minder 
om  Dispachor  Buntzen,  Stamfaderen  til  den  navn- 
kundige Heiberg-Buntzenske  Slægt,  og  endelig  bæ- 
rer en  Sten  den  nu  for  længst  glemte,  skønne 
Skuespillerinde  Mette  Marie  Astrups  Navn.  Der 
har  næppe  været  nogen  skønnere  Kunstnerinde 
paa  vor  kongelige  Scene;  men  med  Talent  var 
det  saa  som  saa. 

Vi  drejer  om  ad  Amaliegade  og  sender  en  ven- 
lig Tak  op  imod  Kasino  i  Erindringen  om  de  for- 
nøjelige Aftener,  vi  har  tilbragt  der,  vi  husker 
ogsaa,  al  det  var  i  det  den  Gang  nyopførte,  af 
Tivolis  Carstensen  skabte,  Lokale,  at  de  berømte 
politiske  Møder  d.    11.  og  20.  Maris   1848  holdtes. 

Vi  nærmer  os  nu  Amalienborgs  Slotte,  og  ved 
at  passere  »det  Gule  Palæ«,  hvor  nu  Prins  Valde- 
mar og  Prinsesse  Marie  bor  paa  første  Sal  og  den 
gamle  Historiker  Prins  Hans  i  Stuen,  tænker  vi 
allerførst  paa  Kong  Christian  den  Niende,  fordi 
han  havde  sit  Ungdomshjem  her.  Som  de  øvrige 
amalienborgske  Palæer  er  dette  ogsaa  borgerligt 
født,  dets  Oprindelse  stammer  fra  en  slet  og  ret 
Urtekræmmer  og  Sukkerhandler  Bargum,  der  op- 
førte det  1764  og  Aaret  efter  gjorde  sig  mindre 
smigrende  bekendt  ved  at  spekulere  i  Slavehandel 
paa  Vestindien,  noget,  der  til  Ære  for  vort  gode 
Land  heldigvis  mislykkedes.  I  1809  købte  Kon- 
gen det  til  Bolig  for  den  daværende  »Kronprin- 
sesse«, hans  Datter  Caroline,  senere  gift  med  Arve- 
prins Ferdinand.  Hun  var  den  Gang  nyforlovet, 
og  den  ulykkelige  Prinsesse  havde  jo  den  Sorg 
flere  Gange  ved  Døden  at  miste  sine  fremtidige 
Gemaler.  Senere  boede  Hertug  Vilhelm  af  Gliicks- 
borg,  vor  nys  afdøde  Konges  Fader  her,  naar  han 
var  i  København,  og  fra  1837  var  det  Christian 
den  Niendes  Bolig,  hvor  alle  hans  Børn  er  fødte, 
og  hvor  det  berømmelige  og  berømte  Familieliv 
udfoldedes,  som  vandt  hele  Evropas  Beundring. 

Det  næste,  vort  Øje  møder,  er  Kolonnaden,  Byg- 
mester Harsdorffs  skønneste  Mesterværk,  der  ska- 
ber Forbindelsen  mellem  det  Moltkeske  og  det 
Schackske  Palæ,  som  vi  nu  kalder  Christian  den 
Syvendes  og  Christian  den  Niendes.  Den  er  op- 
ført 1794,  og  Forbindelsesgangen  over  de  joniske 
Søjler  er  kun  31/«  Alen  høj.  Desværre  er  hele 
Bygningen,  da  man  kun  ejede  19,000  Rdl.  dertil, 
af  Træ. 

Igennem  Søjlerækken  øjner  vi  Københavns  skøn- 
neste Rytterstatue,  Salgs  Mindesmærke  over  den 
glade  Kong  Frederik  den  Femte,  rejst  af  Asiatisk 
Kompagni  d.   16  August  1768.    Oprindelig  var  det 

Kong  Frederiks  Hensigt  selv  at  rejse  sig  det  nævnte 
Monument;  men  da  det  blev  altfor  rasende  kost- 
bart, fordi  Salv  og  Familie  skulde  underholdes 
her  i  Byen,  og  Materialerne  desuden  var  dyre, 
tyede  Kongen  gennem  Grev  Moltke  til  det  af  ham 
stærkt  favoriserede  Asiatiske  Kompagni,  som,  efter 
at  Planen  var  gjort  noget  billigere  ved  Borttagei- 
sen af  nogle  Grupper  ved  Fodstykket,  endelig  fik 
Mindesmærket  rejst  paa  den  daværende  »Frede- 
riksplads«. 

Vi  staar  altsaa  paa  Amalienborg  Plads,  der  som 
Frederiksplads  var  langt  større,  men  efter  mange 
opgivne  Planer  blev  Størstedelen  af  den  udpar- 
celleret, og  Kongen  forbeholdt  sig  kun  den  otte- 
kantede Plads,  hvor  nu  Palæerne  ligger.  I  1749 
overlod  han  den  til  fire  Adelsmænd,  imod  at  de 
her  skulde  opføre  ensartede  Palæer.  Det  blev  da 
saaledes,  at  Grev  Moltke  opførte  det  nuværende 
Christian  d.  Syvendes  Palæ,  Lewetzau  Kronprins 
Christians,  Brockdorff  vor  nuværende  Konges,  og 
Christian  den  Niendes  var  overdraget  Løvenskjold, 
der  dog  kort  efter  overlod  Fuldførelsen  til  Enke- 
grevinde Schack.  Da  Christiansborg  brændte  i 
1794,  var  man  i  Trang  for  Kongebolig.  Kongen 
havde  allerede  tidligere  købt  det  Brockdorffske 
Palæ  til  Brug  for  Landkadet-  senere  Søkadetaka- 
demiet,  og  nu  købtes  Resten,  idet  det  Moltkeske 
Palæ  indrettedes  til  Residens  og  derved  blev  Chri- 
stian d.   Syvendes. 

Siden  da  har  Kongefamilien,  naar  man  netop 
undtager  Frederik  den  Syvende,  ført  sit  Familieliv 
her,  medens  Christiansborg  efter  Genopførelsen 
var  viet  de  store,  officielle  Fester.  —  Ganske  na- 
turligt vender  Tanken  sig  nu  først  imod  det  Sled, 
hvor  Christian  den  Niende  døde,  og  vi  husker 
da,  at  Kong  Frederik  den  Sjette,  der  allerede  som 
Kronprins    residerede    her,    ogsaa    lukkede    sine 

gamle,  trætte  Øjne  indenfor  disse  Mure,  da  han 
døde  d.  3  December  1839.  Senere  døde  ogsaa 
Frederik  den  V's  Datterdatter,  Frederik  d.  VF s 
Enke,  den  i  sit  Ægteskab  ulykkelige,  men  mod 
sin  utro  Husbond  rørende  trofaste  Marie  Sofie 
Frederikke  i  dette  Palæ  d.   21   Marts  1852. 

Ligeoverfor,  i  Kronprins  Christians  nuværende 
Bolig,  residerede  Danmarks  hidtil  eneste  litterært 
og  kunstnerisk  interesserede  Konge,  Christian  den 
Ottende,  med  sin  skønne  Dronning,  Caroline  Amalie. 
Her  samledes  Danmarks  Guldalderdigtere  omkring 
den  fyrstelige  Mæcen,  der  allerede  som  Prins 
havde  befriet  Baggesen  fra  Gældsfængslet  i  Paris, 
og  som  satte  en  Ære  i  at  tælle  baade  Oehlen- 
schlåger,  Thorvaldsen,  Grundtvig  og  H.  C.  Andersen 
blandt  sine  kæreste  og  hyppigste  Gæster.  Baade 
Kongen  og  Dronningen  boede  her,  efter  deres  Død 
benyttedes  Palæet  af  forskellige  offentlige  Myndig- 
heder, indtil  Prins  Christian  og  Prinsesse  Alex- 
andrine tog  det  i  Besiddelse  efter  deres  Bryllup 
1898. 

Hvor  vor  nuværende  Konge  i  Øjeblikket  bor, 
stod  d.  26  Maj  1842  Christian  den  Niendes  Bryl- 
lup med  Landgreve  Vilhelm  af  Hessens  Datter, 
Louise.  Landgreven  boede  her  til  sin  Død  1867, 
og  to  Aar  efter  rykkede  hans  Dattersøn,  Kronprins 
Frederik  ind  med  sin  unge,  svensk-norske  Brud. 
—  Berømmeligst  er  dog  nok  Christian  d.  Syvendes 
Palæ,  der  siden  1865  har  været  Kongens  Recep- 
tion spalæ,  og  hvor  afdøde  Alexander  d.  III  af 
Rusland,  Kejser  Wilhelm  d.  II  af  Tyskland;  Kong 
Edvard  d.  VII  af  England  og  Præsident  Loubet 
har  boet;  her  gav  Kong  Christian  IX  sin  sidste 
Audiens,  en  Time  før  han  døde,  og  her  modtog 
han  kort  Tid  i  Forvejen  den  Deputation,  der  fik 
hans  Samtykke  til,  at  Prins  Carl  af  Danmark 
maatte  bestige  Norges  gamle  Trone    som  Haakon 

den  Syvende.  Fra  Palæets  Altan  proklameredes 
endelig  Kong  Frederik  den  Ottende  som  Danmarks 
Konge. 

Bag  dette  Palæ  ligger  i  Haven  en  lille  Pavillon, 
bygget  midt  i  det  attende  Aarhundrede  og  ganske 
fin  og  ejendommelig  i  sin  bornholmske  Sandsten 
med  den  aabne,  af  joniske  Søjler  baarne  Rotunde 
—  den  har  muligvis  i  sin  Tid  været  kgl.  Badstue, 
senere  Thepa vilion. 

Ikke  egentlig  hørende  til  Palæet  er  det  i  Aaret 
1800  opførte  »Dronningens  Ridehus«,  hvorfra  Vagt- 
paraden nu  trækker  op,  og  helt  udenfor,  men 
sluttende  sig  dertil  i  Stilen  er  Bernstorffs  Palæ, 
opført  i  1752.  Det  var  i  over  et  halvt  Aarhun- 
drede Hjem  for  Arveprins  Ferdinand  og  hans 
Caroline,  hvorefter  det  købtes  af  Kong  Georg  af 
Grækenland.  Da  Bernstorff'  ejede  det,  skænkede 
Kong  Ludvig  den  Femtende  af  Frankrig  ham  nogle 
pragtfulde  Gobeliner,  som  nu  desværre  er  fjernede. 
Sidst  vandt  Palæet  en  vis  Berømmelse  ved,  at  det 
unge  norske  Kongepar  her  havde  deres  beskedne 
københavnske  Hjem. 

Paa  det  modsatte  Hjørne  regerer  nu  Hornung 
S:  Mølter  i  en  Del  af  det  saakaldte  Dehnske  Palæ, 
hvor  i  Slutningen  af  det  attende  Aarhundrede  den 
især  fra  Baggesens  Historie  saa  kendte  Hertug 
Frederik  Christian  af  Augustenborg  boede.  Senere 
har  Dronning  Louises  Broder,  Prins  Frederik  af 
Hessen-Kassel,  ejet  Palæet,  som  ved  hans  Død 
blev  udparcelleret.  En  Del  af  det  er  nu  Gesandt- 
skabshotel. 

Amalienborg  er  selv  for  et  lille  Land  som  vort 
et  altfor  ringe  Hjem  for  en  Kongefamilie.  Selv  om 
det  maaske  for  en  Familie,  der  som  vore  Mo- 
narker ynder  et  dagligt,  borgerligt  Samliv,  rum- 
mer en  Del  af  den  Hygge  og  Hjemlighed,  et  stort 
Slot  ikke  kan  skænke,    og    selv   om  det  fortæller 

det  loyale  Folk  vort  Kongehus'  Historie  gennem 
et  Aarhundrede,  saa  kan  vi  dog  ikke  indlede  vor 
nye  Konges  Regering  med  et  mere  inderligt  Ønske 
end,  at  den  Kongeborg,  der  nu  skal  rejse  sig  paa 
Christiansborgs  Ruiner,  maa  blive  en  Rolig,  der 
saavel  for  os  selv  som  overfor  Udlandet  maa  være 
i  Stand  til  at  danne  en  værdigere  og  mere  pom- 
pøs Raggrund  for  den  navnkundige  Kongeslægts 
Optræden  udadtil,  hvis  Ætlinge  beklæder  fire  Tro- 
ner i  Evropa.  Vort  eget  Land  vil  vinde  i  Anseelse 
derved.  Men  derfor  vil  det  danske  Folks  Hjerte 
sikkert  alligevel  hænge  ved  det  lille  Amalienborg, 
fordi  det  især  fra  Kong  Christian  den  Niendes 
senere  Regering  rummer  saa  mange  og  lykkelige 
Minder,  der  er  klædt  i  Hjemlighedens  Hygge-skær, 
at  vi  ikke  godt  kunde  tænke  os  denne  Samling 
Palæer  helt  forladt  af  Kongehuset.  Amalienborg 
Plads  har  altfor  tit  været  Midtpunktet  for  Regiven- 
heder  til,  at  vi  vil  se  den  som  Midtpunkt  for 
andet  end  kongeligt  Liv. 

Ligefor  os  hæver  nu  Marmorkirken  —  officielt 
Frederikskirken  —  sin  guldribbede  Kuppel,  den 
sjette  største  i  hele  Evropa.  Denne  Kirke,  som  var 
kdngeligt  tænkt  af  Frederik  d.  V,  der  ønskede  at 
skaffe  det  fine  Kvarter,  han  havde  ladet  udstykke 
af  Sophie  Amalienborgs  Have,  en  Sognekirke  og 
tillige  vilde  rejse  et  glorværdigt  Minde  om,  at  den 
oldenborgske  Kongestamme  havde  regeret  i  300 
Aar,  blev  længe  vor  Rys  Smertensbarn.  Og  dog, 
nu  da  Ruinen  er  forsvunden,  og  den  tunge  Kirke 
hæver  sin  Kolos  imod  Sky,  saa  kan  man  sukke 
efter  den  lille  maleriske  Kirkestump,  der  stod  saa 
fint  mod  den  klare  Himmel.  Ogsaa  disse  Minder 
om  henrunden  Herlighed  svandt. 

Oprindelig  havde  Eigtved,  som  skulde  udføre 
Kirken,  ikke  tænkt  paa  Marmor,  men  paa  al- 
mindelige Sand-  og  Mursten,    men   siden   fik  han 

Ideen  at  beklæde  disse  Mursten  med  Marmorflader. 
Da  der  var  sumpet  Grund,  hvor  Kirken  skulde 
staa,  var  Forarbejderne  mange  og  dyre,  ja  endog 
livsfarlige  for  de  Soldater,  der  foretog  dem.  Ved 
Eigtveds  Død  1754  opdagede  man,  at  han  havde 
solgt  en  Del  af  de  til  Kirken  indkøbte  Mursten 
til  egen  Fordel,  men  Frederik  V  var  genereux  nok 
til  ikke  at  gøre  Enken  noget  herfor.  Efter  at  Thu- 
rah i  to  Aar  havde  holdt  Arbejdet  smaat  gaaende 
— -  andet  var  hans  Opgave  heller  ikke  —  indkaldte 
Kongen  efter  Salys  Raad  de  to  franske  Arkitekter 
Jardin,  der  helt  omkalfatrede  Planerne  og  lod 
indføre  Marmorblokke  i  Stedet  for  Fliser.  Da  disse 
to  Udlændinge  tilsammen  fik  30,000  Kroner  om 
Aaret,  er  det  ikke  til  at  undre  sig  over,  at  de  30 
Fod  af  Kirken,  der  var  naaet  over  Jorden,  da 
Frederik  d.  V  døde,  havde  kostet  4,800,000  Kr.  i 
vore  Penge.  Der  er  heller  ingen  Grund  til  at  be- 
brejde Struensee,  at  han  med  dette  bundløse  Penge- 
svælg for  Øje  standsede  ethvert  Arbejde  paa  Kir- 
ken, som  nu  laa  i  over  100  Aar  som  Ruin.  I 
1795  vilde  man  have  Harsdorff  til  at  fuldføre 
Kirken,  men  ved  hans  Død  1799  faldt  disse  Pla- 
ner atter  bort,  og  først  i  1874  tog  daværende 
Etatsraad  Tietgen  fat  med  kraftig  Haand,  købte 
Kirken  af  Staten  og  kunde  —  delvist  ved  andres 
Hjælp  —  19  Aar  efter  indvie  den  af  Meldahl  op- 
førte Frederikskirke,  som  stadig  i  Folkemunde 
bevarer  Navnet  Marmorkirken,  skønt  den  er  bygget 
af  Kalksten  fra  Fakse  og  Øland. 


Kongens  Nytorv. 


OTTENDE  KAPITEL. 


Vor  Vej  fører  os  nu  til  Kongens  Nytorv  eller  »det 
nye  Kongetorv«,  der  blev  anlagt  1670  paa  Hal- 
landsaas'  Plads.  Hallandsaas  hed  Torvet,  fordi  det, 
da  det  ikke  var  brolagt,  undertiden  var  lige  saa 
bundløst  og  ufremkommeligt  som  Hallands  Aas  i 
Sverige.  Gyldenløve  havde  faaet  Stenene  fra  Kald 
Slot  til  at  opføre  det  nuværende  Charlottenborg 
med,  og  man  vilde  gerne  give  Torvet,  der  hidtil 
havde  ligget  udenfor  Byen,  saa  megen  Trafik  som 
muligt.  Derfor  bestemtes  det,  at  man  skulde  ud- 
grave en  Havn,  der  naaede  helt  ind  til  Torvet, 
og  den  6  Sept.  1671  gjordes  de  første  Spadestik 
til  Nyhavn,  som  de  fleste  sikkert  tror  er  en  na- 
turlig Indskæring.  I  Forvejen  havde  man  for  at 
skabe  Torvet  maattet  udfylde  de  gamle  Voldgrave, 
som  laa  her,  og  det  nuværende  kgl.  Theater  hvi- 
ler f.  Eks.  paa  8—10  Alen  Fyld.  Det  gjaldt  derpaa 
om    paa   Torvets    Midte    at   anbringe   et  passende 

Minde  om  dets  og  Landets  Fader,  Christian  V,  og 
da  vi  ingen  Kunstnere  havde  her  hjemme  i  denne 
Tid,  var  det  ikke  saa  underligt,  at  man  tyede  til 
Udlandet.  Men  lige  saa  heldig  som  Frederik  den 
V  blev  med  Saly,  lige  saa  uheldig  var  hans  Olde- 
fader, da  han  indkaldte  den  franske  Billedhugger 
Abraham  César  Amoureux  og  gjorde  ham  til  sin 
Hof  billedhugger;  thi  vi  kan  alle  den  Dag  i  Dag 
se,  at  Talentet  hos  Hr.  Amoureux  ikke  har  været 
overvældende,  og  naar  han  desuden  havde  det 
Indfald  at  lave  Statuen  i  Bly,  saa  maatte  sund 
Fornuft  sige,  at  den  maatte  synke,  og  Gang  efter 
Gang  har  man  derfor  maattet  »stramme  den  op«, 
og  dette  er  gaaet  skammeligt  ud  over  Hestens 
Plastik,  saa  det  er  jo  muligt,  at  Amoureux's  Rosi- 
nante  har  været  mere  vælig  i  sin  unge  Tid  end 
nu  til  Dags.  Man  har  ogsaa  undret  sig  over  selve 
Anbringelsen  af  Statuen,  fordi  den  ikke  staar  midt 
paa  Torvet;  atter  her  er  der  et  Forsvar  for  Billed- 
huggeren; thi  han  har  maattet  opstille  den  med 
det  nyanlagte  Charlottenborg  for  Øje;  og  staar  vi 
i  Slottets  Port,  ja,  gaar  vi  helt  tilbage  til  Udstil- 
lingsbygningen, og  Porten  staar  aabne,  vil  vi  kunne 
se  hele  Statuen  som  Midtpunkt  for  Kongens  Ny- 
torv. Man  har  ogsaa  undret  sig  over  de  allegori- 
ske Figurer,  der  omgiver  Billedhuggerarbejdet,  og 
der  har  været  adskillige  Gisninger  om,  hvad  de 
skulde  betyde.  Skønt  Allegori  og  Symbolik  om- 
trent kan  komme  ud  paa  eet,  og  vi  for  ikke  saa 
forfærdelig  mange  Aar  siden  selv  led  af  en  »sym- 
bolsk« Raptus,  ligger  dog  Allegorierne  os  jævne 
Københavnere  noget  fjernt,  og  det  er  næppe  over- 
drevent mange  af  de  over  Kongens  Nytorv  spa- 
serende,  der  for  Alvor  har  Indtrykket  af,  at  det 
unge  Menneske,  der  trampes  ihjel  af  den  skikke- 
lige »Hest«  ikke  er  nogen  ringere  end  »Misundel- 
sen«.   Der    er    Folk,    der   har  villet  gøre  ham  til 

Svensker,  og  der  er  endda  i  Tider,  hvor  For- 
staaelsen  mellem  os  og  vore  fortræffelige  Brødre 
hinsidan  var  mindre  varm,  i  svenske  Blade  frem- 
kommet Beklagelse  over,  at  man  har  anbragt  en 
Svensker  i  den  lidet  behagelige  Stilling,  men  vi 
kan  trøste  de  misfornøjede  med,  at  Misundelsen 
er  international.  Lige  saa  lidt  falder  det  nogen 
ind,  at  det  er  »Visdommen«  i  Minervas  Skik- 
kelse, »Tapperheden«  i  Herkules',  »Ædelmodig- 
heden« i  Alexanders  og  »Hæderen«  i  en  Kvinde- 
skikkelse, der  bærer  en  Pyramide,  som  holder 
Vagt  om  Kong  Christian  den  Femte.  Thi  den 
højsalige  Konge  udmærkede  sig  som  bekendt  ikke 
i  fremragende  Grad  ved  nogen  af  disse  Egen- 
skaber. En  Bædsel  er  det  at  tænke  paa,  at  disse 
Figurer  endog  har  været  forgyldte,  og  at  det  var 
disse  gyldne  Egenskaber,  Samtiden  anvendte  alle- 
gorisk paa  den  jævne  og  troskyldige  Christian 
med  de  smaa  Aandsevner,  men  det  elskværdige 
Lune,  der  gjorde  ham  saa  ligefrem  i  Sind,  at  de 
københavnske  Borgere  endda,  naar  han  kørte  gen- 
nem Byen,  stod  i  Vinduerne  med  Glas  i  Haand 
og  drak  hans  Skaal,  hvad  han  naadigt  takkede 
for.  Der  er  maaske  ikke  alligevel  saa  lidt  Mening 
i,  at  han  nu  er  alle  Københavnernes  Kælebarn, 
»Manden  paa  Hesten«,  som  vi  lidet  respektfuldt 
kalder  ham,  hvis  vi  da  ikke  helt  lader  ham  ude 
af  Betragtning  og  kun  tænker  paa  det  rare  Dyr, 
vi  alle  holder  saa  meget  af  og  derfor  lader  være 
Hovedpersonen  i  Gruppen,  medens  vi  slet  og  ret 
mødes  »ved  Hesten«.  Mærkeligt  er  det  i  al  Fald, 
at  vi  lader  Frederik  d.  V  ride  paa  Amalienborg, 
Frederik  d.  7de  paa  Slotspladsen,  og  Absalon  paa 
Højbroplads,  men  paa  Kongens  Nytorv  tænker  vi 
kun  paa  Hesten.  Den  er  blevet  Nationaleje!  Der 
er  noget  godmodigt  humoristisk  over  den,  som 
er  københavnsk. 

Det  gammeldags  Præg  er  ved  at  forsvinde  fra 
Kongens  Nytorv.  Det  er  ved  at  blive  en  moderne 
Bys  Torv,  og  Byens  Midtpunkt  er  forlængst  gle- 
det fra  det.  Men  endnu  er  det  Torvet  med  de 
mange  Minder.  Selv  om  man  bygger  og  roder, 
Kongens  Nytorv  er  og  bliver  dog  Kongens  Nytorv, 
og  det  skønt  der  snart  ikke  er  mange  Bygninger, 
der  opretholder  Torvets  Karakteristik.  De  nye  Byg- 
ninger, der  har  rejst  sig  i  de  senere  Aar,  fortæller 
os  intet  nyt  om  en  Genialitet,  der  skal  særkende 
vor  Tids  Arkitektur,  og  skulde  man  pege  den 
Bygning  ud,  man  med  særlig  Glæde  dvæler  ved, 
bliver  det  en  af  de  gamle,  Harsdorffs  fine  Privat- 
bolig, vort  nuværende  Udenrigsministerium.  Hvor 
mange,  som  tilfældig  ved,  at  Udenrigsministeriet 
skyldes  ham,  tænker  mon  paa,  at  vi  daglig  har 
Lejlighed  til  at  glæde  os  over  og  være  Harsdorff 
taknemlige  for  adskillige  Mesterværker  i  vor  By, 
f.  Ex.  Herkulespavillonen  i  Kongens  Have,  Kolon- 
naden paa  Amalienborg,  Barnekows  Ejendom  i  St. 
Kongensgade  72,  Landmandsbanken,  Løveapoteket 
og,  men  dog  maaske  mindst,  Erichsens  Palæ.  Se 
nu  paa  Ministeriets  Bygning,  og  kast  derefter  Øjet 
over  mod  Thotts  Palæ,  et  Arbejde,  som  væsent- 
ligst skyldes  Jardin,  Harsdorffs  Forgænger,  Re- 
præsentant for  Overgangen  fra  Rococco  til  Empire. 
Hvor  meget  roligere,  fornemmere  og  finere  er  ikke 
Harsdorffs  Hus,  frit  som  det  er  for  Overlæsselse 
af  Balustrader  og  Statuer.  Oppermann  gør  i  sin 
nylig  udkomne  Bog  om  »Kunsten  i  Danmark 
under  Frederik  V  og  Christian  VII«  opmærksom 
paa  denne  Sammenligning,  ligesom  han  med  Høgen 
peger  paa  den  morsomme  Løsning  med  at  vende 
Kapitælernes  Smalside  udad,  da  der  ikke  er  Plads 
til  at  lade  Ruudingerne  udfolde  sig.  Uden  at  vide 
det  har  Kunstneren  her  handlet  i  Oldtidens  Aand; 
thi   mange   Aar   efter  hans   Død  har  man  paavist 

en  lignende  Løsning  af  Vanskeligheden  i  en  Old- 
tidsbygning  i  Pompeji. 

For  at  begynde  et  Sted,  vender  vi  os  nu  til 
Charlottenborg,  og  vi  ved,  at  Slottet  er  opført  af 
Kalo  Sten  af  Ulrik  Frederik  Gyldenløve.  Han  var 
fem  Aar  om  at  faa  Slottet  færdigt,  og  hvis  man 
har  lange  Øjne,  kan  man  paa  de  smukke  Skor- 
stene se  Aarstallet  1677  indskrevet  paa  Siderne, 
der  vender  mod  hinanden.  Vi  har  nu  nærmest 
Indtrykket  af,  at  Facaden  er  utilladelig  snavset, 
saa  sort,  at  det  kgl.  Akademi  for  de  skønne  Kun- 
ster burde  skamme  sig  derved.  Man  spørger  uvil- 
kaarlig  om,  hvorledes  Renligheden  er  indvendig, 
naar  der  ikke  har  været  anvendt  rensende  Midler 
paa  den  udvendige  Side  lige  siden  —  længe  før 
Thorvaldsen  havde  sit  Atelier  her.  Man  faar  næsten 
ikke  Øje  paa  Frederik  V's  Buste  over  Porten. 
Den  skal  nemlig  være  sort.  Og  man  undrer  sig 
endnu  mere  over  det  Barbari,  der  ganske  har 
knust  Slottets  Virkning,  naar  man  ser  det  bag  fra. 
Der  har  man  klasket  den  ene  grimme  Tilbygning 
til  efter  den  anden,  og  man  aner  knap,  hvor 
smukt  Slottet  var,  da  der  var  Udsigt  derfra  ud 
over  Charlotte  Amalies  Have  helt  ned  til  Vandet. 
—  Lidt  ældre  Folk  vil  kunne  huske  den  Tid,  da 
Dronningens  Have  var  botanisk  Have,  —  først 
1874  udlagdes  hele  dette  store  Terræn  til  Bygge- 
grunde. Megen  Historie  har  Slottet1  ikke.  Ganske 
vist  holdt  Frederik  V  som  Kronprins  sine  Orgier 
her,  hvor  adskilligt  af  Byens  kvindelige  Bærme 
forlystede  ham  for  saa  rigelig  Betaling,  at  han, 
uden  at  de  derfor  turde  beklage  sig,  endte  Gilderne 
med  at  gennempiske  disse  Kvinder  paa  deres  blot- 
tede Legeme.  Her  boede  den  bizarre,  men  inter- 
essante Forfatterinde  Charlotte  Dorothea  Biehl,  hvis 
Fader  var  Slottets  Forvalter.  Man  har  sikkert  gjort 
hende  en  Del  Uret  ved  at  kalde  hende  »Hoftrappe- 

sladrersken«;  thi  det  meste  af  de  Ting,  hun  har 
oplyst  i  sine  Breve  til  Biilow  paa  Sanderumgaard, 
har  senere  ikke  kunnet  afkræftes.  For  Resten  var 
hun  jo  et  Barn  af  sin  Tid,  og  hendes  Skuespil, 
som  endda  blev  opførte  paa  den  kgl.  Scene,  var 
haarrejsende.  Hun  har  indført  Cervantes'  udødelige 
Don  Quijote  i  dansk  Læseverden  og  var  en  Kvinde 
med  Hjertet  paa  det  rette  Sted,  det  viste  hun  ikke 
mindst  ved  sin  Hjælpsomhed  mod  Rose,  da  hans 
Datter  var  bortført. 

Det  bliver  dog  først  og  fremmet  som  Hjem  for 
Akademiet  for  de  skønne  Kunster,  at  Charlottenborg 
vil  staa  for  vor  Tanke.  1753,  da  Eigtved  var  Di- 
rektør, fik  Akademiet  Lokale,  og  store  er  de 
Navne,  der  knyttes  til  Direktørposten,  vi  kan 
nævne:  Abildgaard,  C.  F.  Hansen,  CV.  Eckersberg, 
H.  V.  Bissen,  Vilhelm  Marstrand,  J.  A.  Jerichau, 
F.  Meldahl   Otto  Bache  og   Vilhelm  Bissen. 

Vi  faar  nu  lige  Tid  til  at  smutte  ned  i  Strand- 
stræde i  Gaarden  til  Nr.  5  for  at  mindes  den 
navnkundige  Collinske  Gaard,  hvis  Herlighed  dog 
er  svunden;  over  Porten  minder  en  Sten,  der 
bærer  et  adeligt  Vaaben,  om  at  den  spanske  Ge- 
sandt under  Frederik  d.  III,  Grev  de  Rebolledo, 
residerede  her.  Der  var  da  Udgang  til  Norgesgade, 
nu  Bredgade. 

Vi  kan  ogsaa  ærgre  os  over  den  Vandalisme, 
der  for  faa  Aar  siden  er  øvet  imod  Haven  bag 
det  nuværende  Thottske  Palæ,  da  man  af  Forret- 
ningshensyn  paa  dens  Grund  anlagde  den  solfor- 
ladte  Palægade.  Sligt  burde  ikke  en  Gang  Lehns- 
baroner  have  Lov  til;  thi  Grunden  her  er  atter 
historisk.  Hvor  mange  ved,  at  Rigens  Admiral, 
Niels  Juel,  har  haft  Bolig  her.  Han  opførte  sit  lille 
Slot  til  Pryd  for  Torvet  og  blev,  da  det  var  ham 
dyrt,  fritaget  for  Skat  i  20  Aar.  Senere  hen  boede 
den  russiske  Minister  i  Palæet,  medens  Czar  Peter 

den  Store  gæstede  København,  og  Czaren  skal  sik- 
kert have  boet  i  Palæet  et  Par  Dage.  Derpaa  kom 
Bygningen  i  Danneskjoldernes  Eje;  men  den  maa 
ikke  forveksles  med  det  Danneskjold-Laurvigenske 
—  nu  Moltkes  Palæ,  hvis  Historie  vi  før  har  omtalt. 
Det  smukkeste  ved  Thotts  Palæ  er  vel  nok  Jar- 
dins  Fronton,  men  den  kunde  grundig  trænge  til 
at  restavreres.  Hvor  nu  Hotel  d! Angleterre  ligger, 
laa  i  gamle  Dage  Ahlefelds  pragtfulde  Palads,  og 
lige  ved  Siden  af,  hvor  nu  Hovedvagtsgade  mun- 
der ud,  vækkes  vore  Erindringer  om  det  hygge- 
lige gamle,  vore  Bedsteforældres  København,  da 
Hovedvagten  laa  her,  og  »Uhrets  rødlige  Skin  med 
en  Lampe  bag  Skiven  brændte«.  Allerede  i  Hen- 
rik Steffens  Tid  var  Kongens  Nytorv  kendt  for 
sine  gode  Spisehuse,  der  var  Raus  fine  Traktør- 
sted, hvor  d'Angleterre  er  nu,  og  hvor  de  for- 
nemme, hver  Gang  der  kom  en  Skildpadde  til 
Byen,  ved  Avertissementer  indbødes  til  Skildpadde- 
suppe, og  lidt  længer  henne,  hvor  nu  Fugmann 
bor,  havde  Richter  den  Stue,  hvor  Oehlenschlåger 
sad  og  spiste  Boeuf,  da  Ole  Hieronymus  Mynster 
kom  og  præsenterede  ham  for  Henrik  Steffens,  I 
samme  Hus  havde  Drejers  Klub  en  Stund  Lokaler. 
Vi  kommer  derpaa  til  Hotel  du  Nord,  oprindelig 
Holstein-Holsteinborgs  Palæ,  der  fik  sit  Navn  den 
Gang  Trakteur  Ernst  Møller  i  1796 'købte  det  og 
indrettede  det  til  »Herbergeren«.  Det  havde  ikke 
den  Gang  det  aller  anstændigste  Ry  paa  sig ;  men 
da  Konferensraad  Constantin  Brun  i  1816  købte 
det,  lod  han  her  indrette  de  første  varme  Bade, 
København  kendte  i  nyere  Tid.  I  Middelalderen 
havde  vi  haft  nok  af  Badstuer  —  Navnet  Bad- 
stuestræde minder  derom  —  Kong  Hans  gik  jo  i 
Badstue  hos  Hans  Bogbinder  i  Højbrostræde,  — 
men  disse  Badstuer  var  tillige  en  Slags  Aftrædel- 
ser,   hvor    Venus    dyrkedes    ret    kraftigt.    Derved 

kom  de  i  Miskredit,  da  man  paa  Grund  af  den 
ringe  Renlighedssans  undertiden  paadrog  sig  farlig 
Smitte,  de  blev  endelig  forbudte,  og  vor  By  kendte 
ikke  offentlige  varme  Bade,  før  Constantin  Brun 
forbarmede  sig  over  os.  Vor  Opmærksomhed  fan- 
ges nu  af  Hof- Agent  Erich  Erichsens  Palæ,  en  af 
de  Gaarde,  hvormed  den  rige  Handelsstand  smyk- 
kede København  efter  Branden  1795.  Datiden  var 
ganske  imponeret  over  den  Pragt  og  Smag,  hvor- 
med Hofagenten  udsmykkede  det  indre.  En  stor 
Del  heraf  er  endnu  bevaret. 

Det  er  ikke  her  Stedet  at  skrive  det  kgl.  Theaters 
Historie,  vi  maa  holde  os  til  det  rent  Ydre,  og  vi 
synes  da,  at  det  er  sørgeligt,  at  Jernet  er  brudt 
ud  i  Stenene  og  har  gjort  Facaden  paa  den 
skønne  Bygning  helt  sort.  Derved  er  intet  at 
gøre;  men  derfor  kunde  godt  Ewalds  og  Wessels 
Marmorstatuer  i  Vestibulen  være  skinnende  hvide, 
hvad  de  ikke  er.  Billedhuggeren,  Peters,  har  for 
øvrigt  her  gjort  sig  skyldig  i  den  gængse  Mis- 
forstaaelse  at  fremstille  Ewald  som  den  melan- 
kolske, Wessel  som  den  livsglade,  medens  For- 
holdet i  Virkeligheden  var  det  omvendte.  —  Endnu 
værre  er  det  dog,  at  man  har  fremstillet  Holberg 
og  Oehlenschlåger  udenfor  Theatret  som  et  Par 
værdige  Middagsherrer.  Hvorledes  skal  Københav- 
nerne dog  af  denne  eneste  plastiske  Fremstilling  af 
Holberg  faa  Indtrykket  af  den  lille,  vævre  og 
livlige  Mand,  han  var?  Han  har  næppe  nogen- 
sinde siddet  saa  værdig  i  en  Stol,  og  skulde 
vi  haft  en  karakteristisk  Fremstilling,  havde  det 
været  rimeligere  at  anbringe  ham  staaende,  spej- 
dende med  et  lunt  Glimt  i  Øjet  ud  over  Torvet 
efter  Byens  mange  Jean  de  France's  og  Jacob  non 
Thyboe'r,  som  hans  Øje  nok  skulde  have  opdaget 
den  Dag  i  Dag.  Billedhugger  Schultz,  Mesteren  for 
Statuen   af  den    unge   Oehlenschlåger  paa  Frede- 

riksberg  og  af  Baggesen  i  Korsør,  havde  paa  For- 
aarsudstillingen  1906  en  Holberg,  der  havde  den 
rette  Opfattelse  og  derfor  burde  anvendes  her  i 
Byen.  —  Det  var  jo  heller  ikke  Konferensraad 
Oehlenschlågers  Arbejder,  der  gjorde  Lykke  paa 
det  kgl.  Theater,  men  den  unge,  svulmende  Adams ; 
hvorfor  har  da  den  ellers  geniale  Bissen  givet  os 
et  Billede  som  dette?  —  Saa  ærgrer  man  sig  ikke 
nær  saa  meget  ved  at  rette  Blikket  mod  Taget  og 
se  paa  Ring' s  Gruppe,  selv  om  vi  har  liden  eller 
ingen  Glæde  af  at  vide,  at  den  fremstiller  Apollo 
i  behageligt  Selskab  med  Melpomene,  Thalia 
og  Pegasus  ved  Hippokrenes  Kilde.  At  tænke  sig, 
at  man  endnu  i  1878  kunde  opstille  en  saadan 
Allegori  i  vort  nøgterne  København! 

Lige  siden  1748,  da  Frederik  d.  V.  havde  skæn- 
ket det  gamle  Tjærehus  ved  Siden  af  »Giethuset« 
til  Organist  C.  Å.  Thielo,  har  Theatret  ligget  paa 
denne  Plads  paa  Kongens  Nytorv.  Eigtved  byg- 
gede det  første  Skuespilhus,  der  fra  1770  over- 
toges af  Kongen  og  blev  »Den  kongelig  danske 
Skueplads«.  Bygningen,  der  fra  først  af  rummede 
780  Tilskuere,  blev  i  Aarenes  Løb  udvidet  adskillige 
Gange,  bl.  a.  af  Harsdorff,  og  foran  den  var  an- 
bragt Tragediens  og  Komediens  Muser  af  Wiede- 
welt  og  Weidenhaupt.  De  var  af  Tømmer,  Pap, 
Gibs  og  Sejldug  og  oversmurte  med  Limfarve  og 
Kridt.  Det  var  foran  denne  Bygning,  at  Frederik 
den  Sjette  som  Kronprins  standsede  ved  sit  Bryl- 
lupstog, medens  9  hvidklædte  unge  Piger  hilste 
ham  med  Sang;  ved  denne  Lejlighed  var  der 
altsaa  11  Muser  (de  to  Statuer  -f-  9  levende)  til 
Stede,  hvilket  P.  A.  Heiberg  satiriserer  over  i  sin 
berømte  Indtogsvise: 

»Dekorationer  og  Porte  man  maler, 
synger,  hvad  elleve  Muser  besang.« 

Den  gamle  Bygning  kunde  efter  alle  Udvidel- 
serne rumme  1370  Tilskuere,  men  var  i  høj  Grad 
brandfarlig.  I  1872  begyndte  man  under  Arkitek- 
terne Dahlerups  og  Ove  Petersens  Ledelse  paa  Op- 
førelsen af  den  nuværende  Theaterbygning.  1  Juni 
1874  spilledes  sidste  Gang  paa  det  gamle  og  15 
Oktober  første  Gang  paa  det  nye  Theater,  der  kan 
modtage  1600  Tilskuere.  (Til  Sammenligning  kan 
der  i  Kasino  være  1350,  i  Folketeatret  1300,  i 
Dagmarteatret  1270  og  i  Koncertpalæets  store  Sal 
1500  Tilskuere). 

Hvor  Tordenskjoldsgade  nu  gaar  ned,  laa  i 
gamle  Dage  det  berømte  Giethus  o:  Kanon-  og 
Klokkestøberi,  hvis  Lokale  ogsaa  brugtes  som 
Spisesal  for  Hoffet  i  Christian  den  Syvendes  Tid, 
naar  Kongen  havde  holdt  Balparé  eller  Maskerade 
i  det  kgl.  Theater,  —  det  maatte  han,  da  Chri- 
stiansborg var  brændt.  I  Giethuset  er  ogsaa  vort 
offentlige  Musikliv  skabt,  idet  man  omtrent  ved 
samme  Tid  her  begyndte  at  afholde  offentlige 
Koncerter.  Men  først  da  Drejers  Klub  og  senere 
den  fine  Klub  »Harmonien«  tog  Musikaftener  med 
paa  deres  Program,  blev  der  virkelig  Musikinter- 
esse i  København. 

Inden  vi  forlader  Kongens  Nytorv,  maa  vi  have 
Tid  til  at  stikke  ned  i  Vingaardsstræde  og  se  paa 
det  gamle  Nr.  10  for  med  Vemod  at  mindes,  at 
det  var  i  et  endnu  bevaret  Værelse  her,  at  Ewald 
laa  syg,  medens  han  skrev  »De  brutale  Klappere« 
som  Satire  over  den  Maade,  hvorpaa  de  tyske 
Officerer  søgte  at  indbanke  Parterrets  Studenter 
deres  æstetiske  Opfattelse  af  Niels  Krog  Bredals: 
»Tronfølgen  i  Sidon«. 

Vi  vandrer  ned  ad  Holmens  Kanal  og  faar 
straks  Udsigt  til 

'  Niels  Juel  med  Kæmpeaanden 

og  Holmens  faste  Stok  i   Haanden«. 

som  hans  Genboer,  de  glade  Studenter  siger  i 
deres  evigunge  Ruskantate.  Inden  vi  træder  inden- 
for i  den  gamle  Slavekirke,  glæder  vi  os  over  Sti- 
len i  det  oprindelige  Peschierske  Palæ,  nu  Land- 
mandsbanken, hvor  Studenterne  i  tidligere  Dage 
har  resideret.  Vi  kan  til  denne  Glæde  føje  en  til, 
nemlig  den,  at  en  moderne  Tilbygning,  der  skab- 
tes for  et  Par  Aar  siden  af  Professor  Storck,  saa 
fuldt  harmonerer  med  Hovedbygningen. 

Hvis  man  føler  sig  stødt  af  det  triste  graa  i 
Bygningsstilen  paa  Studenterforeningen,  saa  maa 
man  huske,  at  »vore  Russer  mangler  Rubler«  ; 
indenfor  er  der  vel,  med  Nutidens  store  Antal 
Studenter,  for  trangt  ved  mangen  en  Fest,  men 
Hjemlighed  og  Hygge  straaler  os  i  Møde  fra  disse 
Kammeratskabets  Haller.  Thi  her  fandt  den  gode 
danske  Student  den  rette  Hvile  efter  Arbejdet, 
her  stiftedes  mangt  et  Venskab  for  Livet ;  thi  her 
bares  det  unge  Humør  oppe  af  glade  Sange, 
lystige  Sold  og  harmløse  Komedier.  Her  fødtes 
den  Kammeratskabets  Aand,  der  var  stærk  nok 
til  at  naa  langt  ud  over  Foreningen,  saa  mangen 
en  Embedsmand,  Læge  eller  Lærer  ude  i  Landet 
den  Dag  i  Dag  har  sat  denne  Skat  i  »Mindets 
Sparebank«  og  i  vemodig  Glæde  tænker  paa  de 
Dage,  da  han  lyttede  til  Hostrups  og  Plougs, 
Chr.  Richardts,  Conrad  Møllers  eller  Axel  Sørensens 
glade  Viser  oppe  i  den  store  Soldesal,  hvor  Fædrenes 
hvide  Buster  ærværdigt  skuede  ned  paa  Sønnernes 
Færd.  Traditionen  er  værnet  og  fortsat,  medens 
Navnene  skifter.  Endnu  leder  Axel  Sørensen  som 
hæderkronet  Skjald  en  Falanks  af  os  Yngre,  der  alle 
fra  Carl  Arctander  til  den  unge  Rus,  der  bly  og 
genert  indleverer  sin  første  Studentervise,  elsker 
vor  gamle  Forening  med  en  Ærbødighed,  der  nok 
skal  bevare  dens  Liv  ud  over  den  nu  for  ringe 
Bolig,  der  tidlig   eller   silde  maa  falde  for  Tidens 

Krav.  —  Af  Holmens  Slavekirke  er  der  endnu 
nogle  Hvælvinger  tilbage  under  Bibliotheksbyg- 
ningen  i  Haven.  En  Sjældenhed  er  de  prægtige, 
skyggefulde  Akacier  ud  imod  Gaden. 

Vi  drager  ad  Holmens  Kanal  forbi  den  smukke 
Nationalbank,  der  vil  bære  sin  Mesters,  Herholdts, 
Navn  til  sene  Tider;  vi  kigger,  selv  om  vi  just 
ikke  skal  sætte  Penge  i  Banken,  indenfor  og  glæ- 
der os  over  Hilkers  skønne  Lofts-  og  Trappedekora- 
tioner, vi  nikker  genkendende  til  gamle  Biskop 
Fogs  Buste  bag  Holmens  Kirkes  Gitter  og  stand- 
ser paa  Holmens  Bro  for  at  nyde  det  dejlige  Syn 
af  Kirken,  der  spejler  sig  i  Vandet,  medens  Børsen 
fornemt  trækker  sig  lidt  tilbage  paa  den  anden 
Side ;  dette  er  et  af  vor  gamle  Bys  skønneste  Par- 
tier, og  Christian  den  Fjerdes  bedaarende  Børs 
vil  til  alle  Tider  være  Københavnernes  Kælebarn. 
Selv  om  den  længe  var  trykket  af  Christiansborgs 
tunge  Kolos,  og  selv  om  moderne  Barbarer  — 
deres  Navne  være  hermed  overgivne  til  velfortjent 
Forglemmelse!  —  har  nænnet  at  klistre  Privat- 
bankens mislykkede  Klump  op  bag  Børsen  for  at 
knuse  dens  fine  og  lette  Total-virkning,  skal 
det  dog  siges  til  Byens  Ære,  at  dette  National- 
minde er  gennemgaaende  vel  vedligeholdt,  og  at 
der  stadig  gøres  meget  for  at  holde  det  i  Hævd. 
Lad  os  først  og  fremmest  jage  en  Pæl  gennem 
den  Overtro,  at  Spiret,  de  fire  snoede  Dragehaler, 
er  et  Ran  fra  Sverige.  Dette  Taarn  har  aldrig  set 
Kalmar,  det  skyldes  en  brav  dansk  Haandværks- 
mester,  Vidt  Krægen,  som  har  bygget  det  her  i 
Byen,  og  vi  skal  endnu  en  Gang  mindes  Hars- 
dorff's  Navn  med  Tak,  fordi  han,  da  Bygmester 
Anthon  i  Christian  den  Syvendes  Dage  fik  den 
fortvivlede  Ide  at  erstatte  det  med  en  Kuppel, 
holdt  sin  mægtige  Haand  over  det. 

Der  er  sagt,  at  Børsen  er  for  lav,  for  overlæs- 

set.  Det  er  Uret!  Gaa  en  Gang  langs  med  Facaden. 
Det  er,  som  man  gik  langs  en  Bygning,  der  altid 
var  smykket  til  Fest.  Man  faar  ved  de  mange 
Afdelinger  det  rette  Indtryk  af,  at  det  oprindelig 
var  en  Varebørs  med  mange  smaa  Kramboder. 
Og  det  Liv,  der  i  gamle  Dage  udfoldede  sig  langs 
Børsens  Sider  og  i  det  Indre  var  ogsaa  vidt  for- 
skelligt fra  det  nuværende.  Her  spaserede  Kon- 
gens Døtre  hen  og  købte  deres  Varer,  »her  valgte 
adelige  Fruentimmer  deres  Klæder«,  og  ud  imod 
Kanalerne  paa  begge  Sider  laa  drægtige  Skuder 
og  lossede.  I  Børstiden  falbødes  alt,  fra  Bøger  til 
Bændler,  og  Jøderne  raabte  højt  paa  Rampen  for 
at  anbefale  deres  Varer.  Nu  vandrer  de  højhattede, 
fine  Børsherrer  forbi  Tietgens  korrekte  Statue,  og 
det  gaar  sikkert  ogsaa  fint  og  korrekt  til  derinde. 
Men  det  festlige  Gavlparti  fortæller  den  Dag  i  Dag 
om  den  brogede  Mangfoldighed,  hvormed  Livet 
udfoldede  sig  her.  Endnu  er  Børsen  Handelssta- 
den  Københavns  varme,  røde  Hjerte;  dens  stolte 
Taarn  fortæller,  at  dansk  Handel  har  ranket  vort 
Fædrelands  Anseelse  højt  imod  Sky! 

Ligeoverfor  ligger  »den  røde  Bygning«,  hvis  første 
Afdeling  skyldes  Frederik  den  Fjerde,  hvis  Buste 
i  Marmor  ogsaa  pranger  over  Hovedindgangen 
med  den  mægtige  Fronton  med  det  danske  Vaa- 
ben  og  de  mange  krigeriske  Emblemer  omkring. 
Faa  tænker  paa,  at  de  Bygninger,  dér  i  Aarenes 
Løb  er  føjede  til,  og  hvis  højtidelige  Gange  —  en 
ren  Labyrinth  for  uindviede  —  nu  kun  genlyder 
af  Embedsmænds  og  Supplikanters  knirkende  Trin, 
i  længst  forsvundne  Tid  var  Elskerindebolig  for 
Kongernes  Mætresser.  Her  har  baade  Sophie  Amalie 
Moth  og  Anna  Sophie  Reventlow  resideret,  og  mangt 
et  stuksmykket  Loft,  mangen  en  allegorisk  Væg- 
dekoration, der  nu  smykker  Bureaukraternes  Mod- 
tagelsessaloner,  var  i  sin  Tid  Vidne  til  Orgier  og 

Fester,  som  den  galante  Tids  Konger  næppe  havde 
drømt  om,  at  Eftertidens  Forfattere  vilde  søge  at 
genfremstille  i  Bøger  og  Skuespil,  hvis  fornemste 
Tiltrækning  netop  er  den  Nimbus,  som  en  svun- 
den Tids  Herlighed  gyder  over  dem.  Ils  sont 
passés,  ces  jours  de  féte!  Ingen  mistænker  vor 
nuværende  røde  Bygnings  Beboere  for  at  dyrke 
Gud  Amor  der  —  eller  hans  lille  gemytlige  Fæt- 
ter Bachus.  —  Ogsaa  alvorligere  Billeder  kan  vi 
drømme  os  til.  Vi  ser  Struensee  bøjet  over  sit 
Arbejde  —  hans  Værelse  er  uforandret,  —  vi 
tænker  os  en  mørk  Nat,  hvor  Tscherning  i  Kri- 
gens Tid  arbejder  rastløst  og  uden  at  unde  sig 
Hvile,  vi  ser  alle  senere  Tiders  Ministre  Monrad, 
Hall,  Estrup,  alle  de  store  gamle,  der  bar  vort 
Fædrelands  Vel  i  deres  Haand,  ved  Arbejdet  her. 


Bag  Christiansborg,  Marmorbroen. 


NIENDE  AFSNIT. 


Men  vi  maa  videre,  forbi  rastløse,  ringende 
Sporvogne  hen  til  Bissens  Statue  af  Frederik 
den  Syvende,  nu  ad  interim  omgivet  af  de  den 
borgerlige  Konge  saa  fremmede  Broncefigurer 
Herkules,  Minerva.  Nemesis  og  Æskulap  (af  Thor- 
valdsen og  gamle  Bissen) ;  vi  tænker  paa  de  Dage, 
da  den  vrede  Pøbel  vilde  ind  i  Slottet  efter  Op- 
tøjerne ved  Posthusfejden,  vi  tænker  paa  Gardens 
Oprør  Juleaften,  vi  mindes  helst  de  Dage,  da  det 
ængstede  Folk  —  uden  helt  at  tænke  over  Ordenes 
Rækkevidde  —  talte  til  Kong  Frederik  om  »For- 
tvivlelsens Selvhjælp«;  vi  ser  Kongen  bred  og 
folkelig  modtage  sine  trofastes  Hyldest,  og  vi  ser 
for  os  hin  triste  og  mørke  Novemberdag,  da 
tunge  Sorger  hvilede  over  vort  Fædreland,  og  Hall 
fra  Slottets  Balkon  proklamerede  Kong  Christian 
den  Niende  som  Danmarks  Konge,  men  Billedet 
skifter,     en    hvid    Vinterdag    fornylig    bares    vor 

gamle  Konges  sidste  Levninger  ud  fra  Slotskirkens 
castrum  doloris,  et  langt  Liv  var  endt,  og  den 
Mand,  hvis  Regeringstiltrædelse  hilstes  med  saa 
megen  Tvivl  og  Uvilje,  førtes  nu  til  sit  sidste 
Hvilested,  fulgt  af  hele  sit  Lands  Tak  for,  at 
han  i  de  lange  og  tit  trange  Aar  havde  vundet 
—  sit  Folks  Hjerte! 

Vi  drejer  om  langs  Sporvognslinjen  og  staar 
foran  alle  fremmedes  Valfartssted,  Thorvaldsens 
Museum  og  Mesterens  Grav.  Og  da  maa  vi  spørge, 
om  vor  By  helt  har  glemt  sin  Æresforpligtelse, 
om  den  ikke  kan  rødme  af  Skam.  Vi  raaber  med 
Nationalfølelse  paa  rette  og  urette  Sted,  og  dog 
har  vor  lille  Nation  Raad  og  Mod  til  at  byde  sig 
selv  og  fremmede  en  Skandale  som  Thorvaldsens 
Museum,  der  rejstes  som  Mausoleum  for  Nordens 
største  Kunstner,  Byens  Æresborger.  Det  er  til 
ingen  Nytte,  at  vi  stadig  eksperimenterer  med  at 
opfriske  Bygningens  Frise;  selv  om  vort  Klima 
har  været  haardt  mod  Sonnes  Vægmalerier,  er  der 
ingen  Grund  til,  at  Facaden  med  Hovedtrappen 
faar  Lov  til  at  henligge  i  en  Tilstand  af  Forfald 
og  Snavs,  som  trodser  enhver  Beskrivelse.  Lad 
os  faa  de  halve  Skodder  bort,  poleret  Ruderne 
og  lukket  op,  saa  Luft  og  Frihed  kan  trænge  ind 
til  de  evigunge  Kunstværker.  Lad  os  restavrere 
Bygningen  og  dens  Malerier  og  Statuer,  —  mangler 
der  Penge,  er  det  en  Nationalopgave,  som  vor 
lydhøre  By  nok  skal  vide  at  løfte,  naar  ikke  en 
dvask  Museumskommissions  døde  Haand  skal 
hvile  over,  hvad  vi  med  Stolthed  kan  vise  Ud- 
landet som  vort  dyreste  Eje.  Hvad  hjælper  det, 
at  vi  bygger  Raadhuse  og  rejser  Monumenter  ude 
i  Byen,  saalænge  Thorvaldsens  Museum,  som 
burde  være  vor  Stads  første  Pryd,  nu  er  dens 
største  Skændsel! 

Der  siges,    at  Museets  Mure,  der  for  en  Del  er 

Rester  af  en  kongelig  Staldbygning,  synker;  det 
er  ikke  usandsynligt;  thi  Museet  staar  paa  op- 
fyldt Grund  paa  den  gamle  »Skarnholm«,  hvor 
vore  Forfædre  forrettede  deres  Nødtørft.  Det  er 
paa  Tide  at  undersøge  dette  grundigt,  at  vi  ikke 
skal  opleve  en  Rædselens  Tid  som  den,  da  Mu- 
seet hin  grufulde  Oktobernat  1884  var  truet  af 
Flammerne.  Da  følte  hver  dansk  Mand,  hvilken 
Skat  vi  ejede  i  Thorvaldsens  Mesterværker.  Hvor- 
for skal  Faren  banke  paa,  før  vi  værner  vort 
dyreste  Eje?  — 

Vi  staar  paa  Slotsholmen,  hvor  Absalons  Brønd 
sprudler  og  skænker  vor  By  det  Livsens  Vand, 
hvoraf  Minderne  rinder.  Der  er  vel  næppe  noget 
Sted  i  hele  Kongeriget,  der  mere  kan  kaldes 
Danmarks  Hjerte  end  dette.  Herfra  udstrømmer 
alt  vort  Liv.  Er  der  noget  galt  der,  mærkes  det 
i  Rigets  yderste  Lemmer,  thi  fra  tidligste  Tid 
forgrenede  alle  de  Aarer  sig  herfra,  der  bragte 
Liv  og  Kræfter  til  Riget.  —  Vi  ser  fra  Museet 
over  mod  Hans  Jørgens  Gaard  (ikke  Prins  Jørgens, 
som  den  nylig  blev  kaldt;  hvem  Hans  Jørgen 
var,  vides  ikke),  over  mod  de  sværtede  Mure  paa 
Christiansborgs  Ruin,  og  vi  drage  et  Lettelsens 
Suk,  at  de  nu  skal  give  Plads  for  et  virkeligt 
Slot. 

Men  vi  falder  i  Tanker  over  Navnet.  Hvorfor 
skal  det  ny  Slot  hedde  Christiansborg?  Det  Navn 
fik  det  dog  først  Nytaarsdag  1741  af  en  Enevolds- 
konge,  der  lagde  sin  kolde,  pietistiske  Haand 
over  Byens  Liv.  Og  Christiansborg  blev  aldrig 
Byens  Lykke,  to  Gange  gik  det  til  Grunde,  og 
mange  lidet  glædelige  Begivenheder  knyttedes 
dertil.  »Borgen  ved  Ham«,  sagde  Absalon,  »Vort 
Slot  Kjøbenhavns ,  skrev  Christoffer  af  Bajern,  der 
gjorde  vor  By  til  sin  Residens,  »Kjøbenhavns 
Slot«   sagde  Frederik  den  Fjerde.   Hvorfor  saa  ikke 

glemme  den  bigotte  Christian  den  Sjette,  der  end- 
ogsaa  holdt  Holberg  nede,  og  kalde  den  nye  Borg 
Kjøbenhavns  Slot?  For  det  bliver  det.  Det  opføres 
for  Folkets  Penge  af  Byens  Haandværkere  og 
Kunstnere.  Og  der  er  ingen  af  de  senere  Konger 
Christian,  der  har  kastet  Glans  over  det.  Christian 
den  Syvende  gjorde  sig  mest  bemærket  ved  at 
kaste  Glas  og  Porcellæn  ned  fra  dets  Altan, 
Christian  den  Ottende  og  Niende  hører  hjemme 
paa  Amalienborg.  Og  Navnet  klinger  ikke  som 
Københavns  Slot. 

Disse  Navnebetragtninger  sætter  hele  vor  hi- 
storiske Fantasi  i  Bevægelse.  Vi  ser  det  enlige 
Taarn,  som  Absalon  bygte,  Sømærket  for  de 
farende  Folk,  det,  der  gjorde  vor  By  til  Øre- 
sundets Dronning.  Vi  tænker  paa  de  vendiske 
Sørøveres  Hoveder,  der  grinede  truende  ud  fra 
vor  Stadsmur,  og  vi  ser  Absalon  i  Panser  og 
Plade  sprænge  af  Sted  til  Hest  for  at  tugte  de 
forvovne,  som  han  er  fremstillet  i  V.  Bissens 
smukke  Statue  ved  Højbro.  Vi  husker  paa  Lii- 
beckernes  Mordbrand,  da  Absalons  gamle  Taarn 
faldt  d.  6.  Juni  1368.  Vi  mindes  den  vidtløftige 
Erik  af  Pommern,  der  rimeligvis  har  rejst  Slottet 
paa  ny,  og  vi  undrer  os  over,  at  vi  ikke  har 
nogen  Statue  for  hans  modige  Dronning,  Philippa, 
der  reddede  København  fra  Undergang,  da  hun 
fik  sagt  Lubeckerne  en  varm  Tak  for  sidst, 
medens  hendes  Gemal  laa  nede  i  Sorø  og  ingen- 
ting gjorde.  Med  en  vis  Tilfredsstillelse  ser  vi 
paa  Højbro,  fordi  det  var  her  Erik  af  Pommerns 
Frille  fik  sig  en  Omgang  paa  Bagdelen  af  en  af 
Byens  Borgere,  fordi  hun  —  Tjenestemøen  Cæ- 
cilia,  Dronningens  egen  Terne  —  forargede  Folk 
ved  sit  Forhold  til  Kong  Erik.  Det  var  jo  ogsaa 
paa  Højbro,  at  Kong  Hans  —  Himlen  tilgive 
ham,  for  Historien  kan  ikke!  —  lod  Ebbe  Stran- 

gesøn  og  Bjørn  Andersøn  kaste  den  sikkert  uskyl- 
dige Poul  Laxmand  i  Kanalen. 

Vi  mindes  Torben  Oxe  og  Dyvekes  Kirsebær; 
vi  glemmer  ikke  Joachim  Rønnows  arrogante  Krav 
paa  at  blive  Slottets  Herre  og  hans  velfortjente 
Endeligt  i  Blaataarn.  Vi  ser  de  stolte  Fester, 
hvorved  Frederik  den  Anden  og  Christian  den 
Fjerde  vilde  overbyde  deres  fyrstelige,  smaatyske 
Svogre,  og  vi  glæder  os  alle  ved  Tanken  om  de 
morsomme  Komedier,  der  ved  saadanne  Lejlig- 
heder opførtes  paa  den  nuværende  Ridebane,  hvor 
selveste  Danmarks  Vovehals,  Peder  Skram,  som 
Troels-Lund  beretter,  levende  tog  Del  i  Striden 
mellem  David  og  Goliath,  og  hvor  der  laa  virkelig 
saarede  paa  Skuepladsen.  Vi  tænker  paa  den 
salig  hensovede  Frederik  den  Anden  —  som  efter 
den  frimodige  Anders  Sørensen  Vedels  Skøn  kunde 
have  levet  mangen  god  Dag  endnu,  om  hans 
Naade  havde  holdt  sig  fra  »den  skadelige  Drik, 
som  nu  over  Landet  gængs  er«  — ,  men  vi  kan 
godt  lide  ham  for,  at: 


»han  holdt  Kollats  med  Adelen  sin 
og  gjorde  den  lystig  og  glader 
og  drak  med  den  den  sidste  Vin 
som  Landets  Herre  og  Fader«.  — 

Kong  Christian  den  Femte  holdt  mere  af  at 
bo  udenfor  Byen  paa  »Slottet  i  Haven«,  Rosen- 
borg, men  Frederik  den  Fjerde  holdt  mest  af 
Københavns  Slot.  Han  byggede  om  paa  det  gamle 
Slot,  skønt  der  knyttede  sig  et  saa  stygt  Minde 
som  Blaataarn,  den  ulykkelige  Leonora  Christines 
Fængsel,  dertil.  Hellere  mindedes  han  sikkert, 
at  Frederik  den  Tredje  holdt  andre  Væsener  i 
Bur  paa  sit  Slot,  nemlig  »Løver,  Dromedarer  og 
Tigerdyr«,  og  at  han  ogsaa  gerne  vilde  have  haft 

Krokodiller  »af  samme  Slags,  som  gaar  i  Ægyptens 
Nil«,  men  disse  graadige  Dyr  egnede  sig  ikke  til 
vort  nordlige  Klima  og  døde  under  Vejs  »under 
Sprogø«. 

Vi  ser  Travlheden  ved  den  langvarige  Ned- 
brydning af  det  gamle  Slot,  vi  drømmer  os  til 
Christian  den  Sjettes  Pragtværk,  hvoraf  vi  endnu 
har  Eigtveds  skønne  Staldbygninger  og  Marmor- 
broen tilbage.  Hvor  mange  lægger  Mærke  til  de 
store  Hængsler  ved  Pavillonerne  for  Enden  af 
Buegangene  ud  mod  Broen  og  tænker  paa,  at 
den  har  baaret  en  prægtig  Sinedej ernsport,  der 
forsvandt  i   1840  —  som  gammelt  Jern? 

Vi  tænker  os  Slottets  mange  Gange  opfyldte  af 
nysgerrige  Københavnere,  der  vil  se  den  sinds- 
syge Konge  spise;  vi  hører  Pavkerne  forkynde 
over  Slotspladsen,  at  nu  gaar  Herskaberne  til 
Bords,  medens  den  ydmyge  Borger  gaar  aller- 
underdanigst forbi  med  Hatten  i  Haanden.  Vi 
drømmer  om  Struensees  romantiske  Møder  med 
Caroline  Mathilde,  og  vi  gyser  ved  Tanken  om 
hin  Maskeradenat  i  Januar  1772,  da  Sammen- 
sværgelsens Hovedmænd  traadte  ind  til  den  ulyk- 
kelige Christian  den  Syvende  og  tilsneg  sig  hans 
Underskrift  paa  Fængselsordren  til  Dronningen 
og  de  to  Grever,  som  allerede  forinden  var  ført 
deres  Skæbne  i  Møde.  Det  er,  som  Slottet  ikke 
kan  overleve  denne  Skændsel.  Det  Baal,  der 
tændtes  d.  26.  Februar  1794,  brændte  længe  nok 
til  at  hævne  den  stakkels  Prinsesse  af  England 
og  de  to  Grever,  hvis  Kroppe  klædte  Hjul  og 
Stejle  paa  Fælleden.  Først  1828  rejste  et  nyt 
Christiansborg  sig,  takket  være  C.  F.  Hansens 
Arkitektsnille.  Men  det  levede  kun  to  Aar  længere 
end  det  første;  thi  56  Aar  efter  —  den  3.  Oktober 
1884  —  lagde   den   ubarmhjertelige   Ild  den  Borg 

i    Aske,     hvorfra    Frederik    den    Syvende    havde 
skænket  Folket  dets  Frihed.  — 

Buegangene  er  nu  kun  de  Elskendes  Eldorado, 
—  vi  kender  det  alle  godt  fra  Erik  Henningsens 
Maleri;  men  i  Enevældets  Tid  var  Spasereture 
her  en  yndet  Folkeforlystelse.  Ikke  mange  tænker 
paa,  naar  de  haster  gennem  den  venstre  Buegang, 
at  de  passerer  det  gamle  Hoftheater,  som  har 
været  Vidne  til  saa  megen  Historie.  Det  var,  da 
Eigtved  vilde  benytte  Charlottenborg  til  Kunst- 
akademi, at  han  fik  flyttet  den  italienske  Opera 
over  ovenpaa  Staldbygningen,  hvor  Kongens  Rust- 
kammer hidtil  havde  været.  Dette  skete  1753, 
men  først  14  Aar  efter  indrettede  Stanley  Theatret 
til  dagligt  Brug,  og  her  fandt  da  Forestillinger 
Sted,  hvortil  Billetterne  uddeltes  gratis,  og  hvor 
man  snart  afvekslede  med  danske  og  franske 
Skuespil.  Imellem  holdt  Kongen  ogsaa  her  ret 
vilde  Maskerader,  hvor  der  spilledes  »Faraobank«, 
og  hvor  Kærlighedsguden  drev  sit  kaade  Spil  bag 
Maskerne.  Saaledes  dansede  Struensee  og  Caroline 
Mathilde  deres  sidste  Dans  paa  det  bal  masqué  en 
domino,  der  gik  forud  for  Arrestationen.  Men 
det  var  ogsaa  paa  dette  lille  Theater,  at  Johannes 
Ewald  fik  sin  første  Oprejsning  for  al  den  Uret, 
han  havde  lidt,  idet  Skuespiller  Schwartz  med 
sit  dramatiske  Selskab  under  Hoffets  allernaadigste 
Bifald  opførte  hans  »Balders  Død«  og  derved 
aabnede  ham  Adgangen  til  det  kgl.  Theater  og 
satte  ham  i  Stand  til  at  skrive  »Fiskerne«.  Det 
var  ogsaa  paa  Hoftheatret,  at  Rahbek  begyndte 
den  første  dramatiske  Elevskole,  og  endelig  er 
den  lille  Scenes  Navn  uløselig  knyttet  til  den 
berømte  Sæson  1855 — 56,  da  Høedt  og  Michael 
Wiehe,  misfornøjede  med  det  Heibergske  Regimente, 
vandrede  over  til  Lange,  som  viste,  at  man,  naar 

man  har  saadanne  Kræfter,  kan  drive  et  Privat- 
theater  med  Overskud  i  København. 

Enhver,  der  elsker  det  gamle,  bør  gaa  sig  en 
Tur  ind  i  Gaarden  til  de  gamle  Bygninger,  der 
knytter  sig  nær  til  Slottet  og  er  opførte  paa  op- 
fyldt Grund  ved  Slotsholmens  Udkant,  jeg  mener 
Proviantgaarden,  Tøjhuset  og  det  gamle  kgl.  Bib- 
liotek. Denne  sidste  Bygning  var  oprindelig  Tøj- 
hus, da  Christian  den  Tredje  opførte  den,  men 
Frederik  den  Tredje  gjorde  den  til  Kunstkammer 
og  Bibliotek.  Og  det  var  paa  anden  Sal,  at  de 
berømte  Guldhorn  opbevaredes,  som  fik  en  saa 
sørgelig  Ende,  men  som  fik  nyt  Liv  igen  gennem 
Adam  Oehlenschlågers  herlige  Digt.  Her  voksede 
det  kgl.  Bibliotek  fra  en  ringe  Begyndelse  til 
over  600,000  Bind,  som  højlydt  krævede  et  nyt 
og  sikrere  Hjemsted,  hvad  de  jo  ogsaa  har  fa  aet. 
Men  kan  man  virkelig  nænne  at  rive  den  gamle 
Bygning  ned?  Historisk  er  den  tillige,  her  præ- 
senteredes Peder  Schumacher  første  Gang  for 
Kongen  og  blev  hans  Bibliotekar,  og  her  til- 
bragte han  som  Griffenfeldt  sine  første  Fængsels- 
dage. 

Christian  den  Fjerdes  »Lange  Tøjhus«  og  Pro- 
viantgaarden er,  sete  fra  Gaarden,  saa  ejendom- 
meligt smukke,  at  man  aldrig  kan  blive  træt  af 
at  se  paa  dem.  Men  hvad  vil  denne  Skønhed 
sige  mod  det,  der  har  været,  den  Gang  Vandet 
gik  helt  ind  imellem  de  to  gamle  Bygninger,  der 
spejlede  deres  Mure  deri,  og  Krigsskibene  laa 
med  deres  tunge  Skrog  dybt  i  Bølgerne  for  at 
proviantere  derinde !  Det  var  noget  andet  end  den 
kedelige  Gaard,  hvor  Græsset  vokser  vildt  imellem 
Brostenene,  som  vi  nu  maa  se  paa. 

Vi  kan  ikke  ende  vor  Vandring  her  uden  at 
kaste  et  Blik  over  til  den  gamle  Købmandsgaard 
paa  den  anden  Side  af  Kanalen,  der,  da  Christian 

den  Sjette  som  Kronprins  fik  Bolig  der,  fik  Navn 
af  »Prinsens  Palæ«,  men  inden  den  Tid  som 
»Palæet  i  Kalveboderne«  havde  erhvervet  sig  sin 
største  Navnkundighed  ved  i  1716  at  tjene  til 
Bolig  for  Czar  Peter  den  Store,  som  med  Und- 
tagelse af  de  faa  Nætter,  da  han  boede  i  Thotts 
Palæ,  husede  eller  rettere  huserede  her;  thi  han 
og  hans  Officerers  fornemste  plaisanterie  var, 
naar  de  blev  fulde,  at  skyde  til  Maals  efter  de 
fine  Stuklofter.  Da  Frederik  den  Femte  havde  boet 
her  som  Kronprins,  fik  han  nogen  Kærlighed  til 
Stedet  og  lod  det  restaurere  af  Harsdorff,  der  gav 
det  dets  nuværende  Skikkelse.  Det  blev  da  et 
Slags  »adeligt  Vartov«,  hvor  de  afdankede  Hof- 
embedsmænd nød  Naadensbrødet,  hvor  de  navn- 
kundige Malere  Abildgaard  og  Jens  Juel  havde 
Atelier  i  Riddersalen,  og  hvor  Højesteret,  Viden- 
skabernes Selskab  og  Selskabet  for  Oldkyndighed 
har  haft  Lokaler.  Midt  i  forrige  Aarhundrede  blev 
det  indrettet  til  Nationalmuseum,  men  det  maa 
blive  en  Opgave  nu,  da  det  kgl.  Biblioteks 
Skatte  er  bragt  i  Sikkerhed,  at  søge  et  mindre 
brandfarligt  Sted  ogsaa  for  de  Kostbarheder,  der 
rummes  i  Prinsens  Palæ.  —  I  Haven  bag  Museet 
staar  den  Skamstøtte,  som  fra  1660  til  evig  Tid 
skulde  have  staaet  paa  Graabrødretorv  til  Minde 
om  Ulfeldt  Forræderi. 


Vi  vil  hermed  slutte  vore  Spasereture,  som  vi 
har  holdt  snævert  til  det  ældste  København.  Vel 
vinker  Frelserens  forgyldte  Kirketaarn  os  ud  mod 
Christianshavns  gamle  mærkelige  Historie,  vel 
suser  Søndermarkens  Træer  en  vemodig  Minde- 
sang om  Frederik  den  Sjettes  Frederiksberg,  men 
vor  Plan  var  kun  at  søge  de  Minder,  der  svandt 

i  vor  gamle  By;  vi  vilde  dermed  vække  Kærlig- 
heden til  Byen  og  dens  Historie,  og  den,  der  gen- 
nem disse  Linjer  har  faaet  denne  vakt,  vil  let  paa 
egen  Haand  kunne  arbejde  videre.  Vi  maa,  naar 
vi  vandrer  i  Byen,  i  vore  Hjerter  bygge  et  levende 
Værn  om  vor  Bys  Historie,  vi  maa  ikke  valent 
tie  stille,  naar  vi  ser,  at  noget  vanrøgtes,  men  vi 
skal  ogsaa  være  varmhjertede  nok  til  at  bekende 
vor  Kærlighed  højt.  Lykkes  det  os  at  værne  om 
det  gamle,  vil  der  vokse  godt  nyt  op  af  vor  Jord- 
bund. Pietet  er  en  Følelse,  vi  alle  kan  være 
slolte  af  at  eje,  og  træder  vi  i  vore  Fædres 
Fodspor,  vil  vi  ogsaa  naa  frem  til  selv  at  skabe 
Minder  i  den  nye  By,  for  hvilke  vore  Efter- 
kommere —  som  vi  gør  det  nu  overfor  det  gamle 
—  skal  sukke: 

Ak,  de  svandt,  de  svandt  — !! 

